(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΖ΄

Παρασκευή, 12 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 11η Ιουλίου 2024 ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας, κ. Βασίλειο Κικίλια, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 15 Ιουλίου 2024, σελ.   
2. Συζήτηση επικαίρων ερωτήσεων:   
 α) Προς την Υπουργό Πολιτισμού:   
 i. με θέμα: «Τι συμβαίνει τελικά με το Βυζαντινό και Χριστιανικό Μουσείο;», σελ.   
 ii. με θέμα: «Προβλήματα λειτουργίας στον Αρχαιολογικό Χώρο Γερακίου», σελ.   
 β) Προς τον Υπουργό Κλιματικής Κρίσης και Πολιτικής Προστασίας με θέμα: «Σοβαρά ερωτήματα προκύπτουν από την υπόθεση της πυρκαγιάς στην Ύδρα σχετικά με τους επιβαίνοντες στην επίμαχη θαλαμηγό», σελ.   
 γ) Προς τον Υπουργό Εσωτερικών με θέμα: «Η διοικητική κωλυσιεργία και η απαξίωση του ΑΣΕΠ επιφέρουν πληγές στην αξιοκρατική διαδικασία στελέχωσης της δημόσιας διοίκησης», σελ.   
 δ) Προς τον Υπουργό Υγείας με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα Κέντρα Υγείας του νομού Πρέβεζας», σελ.   
 ε) Προς την Υπουργό Εργασίας και Κοινωνικής Ασφάλισης:   
 i. με θέμα: «Κατάργηση τη απαράδεκτης εγκυκλίου (37271/21-06-2024) που αφορά στην ευέλικτη προσέλευση των εργαζόμενων», σελ.   
 ii. με θέμα: «Με εγκυκλίους-κόλαση για τους εργαζόμενους στη βιομηχανία και άλλους κλάδους δίνονται δώρα στην εργοδοσία», σελ.   
 στ) Προς τον Υπουργό Εθνικής Οικονομίας και Οικονομικών:   
 i. με θέμα: «Υπερβολική διεύρυνση του επιτοκιακού περιθωρίου (interest rate spread) των ελληνικών συστημικών τραπεζών και υπερβολικές χρεώσεις στις διατραπεζικές συναλλαγές», σελ.   
 ii. με θέμα: «Εξοντωτικά τα πρόστιμα του άρθρου 20, του Ν.4557/2018 για εκατοντάδες επιχειρήσεις λόγω παρέλευσης της τρίμηνης προθεσμίας καταχώρισης στοιχείων», σελ.   
 ζ) Προς τον Υπουργό Προστασίας του Πολίτη:   
 i. με θέμα: «Αβεβαιότητα για 1600 συνοριακούς φύλακες αορίστου χρόνου και οι μεροληπτικές προσλήψεις του Χρυσοχοΐδη», σελ.   
 ii. με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΜΠΑΡΚΑΣ Κ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΓΑΠΗΔΑΚΗ Ε. , σελ.   
 ΓΡΗΓΟΡΑΚΟΥ Π. , σελ.   
 ΔΗΜΑΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΤΣΩΤΗΣ Χ. , σελ.   
 ΚΕΡΑΜΕΩΣ Ν. , σελ.   
 ΛΙΒΑΝΙΟΣ Θ. , σελ.   
 ΜΑΛΑΜΑ Κ. , σελ.   
 ΜΕΝΔΩΝΗ Σ. , σελ.   
 ΜΠΑΡΚΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΣΑΛΜΑΣ Μ. , σελ.   
 ΤΟΥΡΝΑΣ Ε. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Γ. ΠΑΡΕΜΒΑΣΕΙΣ:

**Βουλευτές - Υπουργοί**   
  
 ΒΙΛΙΑΡΔΟΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΖ΄

Παρασκευή 12 Ιουλίου 2024

Αθήνα, σήμερα στις 12 Ιουλίου 2024, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΣΤ΄ συνεδριάσεώς του, της Πέμπτης 11 Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 15 Ιουλίου 2024 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1230/5-7-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Υποδομών και Μεταφορών με θέμα: «Δημιουργία θαλάσσιας συγκοινωνίας στον Θερμαϊκό και αξιοποίηση της στοάς του Αγίου Μηνά Θεσσαλονίκης».

2. Η με αριθμό 1213/1-7-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Υγείας με θέμα: «Σε αδιέξοδο οι καθαρίστριες του Ψυχιατρικού Νοσοκομείου Θεσσαλονίκης (Ψ.Ν.Θ.) με συμβάσεις εργασίας ορισμένου χρόνου. Ο Υπουργός εμμένει στο outsourcing».

3. Η με αριθμό 1212/1-7-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής με θέμα: «Σε νεκροταφείο σκαφών μετατρέπετε την Κάλυμνο».

4. Η με αριθμό 1239/8-7-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την κατάσταση στις δομές ψυχικής υγείας στον Ν. Χανίων».

5. Η με αριθμό 1221/2-7-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη έκδοσης προεδρικού διατάγματος (ΠΔ) προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στα πλαίσια της παρ. 4, του άρθρου 122, του Ν.4495/2017».

6. Η με αριθμό 1223/3-7-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας με θέμα: «Αιφνίδια διακοπή της φροντίδας εφήβων με Ιδιοπαθείς Φλεγμονώδεις Νόσους του Εντέρου (ΙΦΝΕ) στα Παιδιατρικά Νοσοκομεία».

7. Η με αριθμό 1220/2-7-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών με θέμα: «Προβληματισμός για τη συμφωνία Ελλάδας-Τουρκίας να υποστηρίξουν από κοινού υποψηφιότητες για δυο σημαντικές θέσεις του ΟΑΣΕ».

8. Η με αριθμό 1233/5-7-2024 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών με θέμα: «Το Υπουργείο Εξωτερικών προτείνει για Γενικό Γραμματέα του Ο.Α.Σ.Ε. τον Τούρκο πρέσβη στον Ο.Η.Ε. Φενιντάν Σινιρίογλου».

9. Η με αριθμό 1248/8-7-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον ΥπουργόΕξωτερικών με θέμα: «Στελέχωση Γραφείων Οικονομικών και Εμπορικών Υποθέσεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1226/3-7-2024 επίκαιρη ερώτηση του Βουλευτή Κερκύρας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Αλέξανδρου Αυλωνίτη προς τον Υπουργό Δικαιοσύνης με θέμα: «Διορισμός επιτυχόντων Ειρηνοδικών Διαγωνισμού 2015-2016».

2. Η με αριθμό 1219/2-7-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Γεωργίου Νικητιάδη προς τον Υπουργό Ανάπτυξης με θέμα: «Ενσωμάτωση οδηγίας 2022/2464 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 (CSRD) για την τροποποίηση της οδηγίας 2013/34/ΕΕ, της οδηγίας 2004/109/ΕΚ, της οδηγίας 2006/43/ΕΚ και του κανονισμού (ΕΕ) αριθ. 537/2014, όσον αφορά στην υποβολή εκθέσεων βιωσιμότητας από τις εταιρείες».

3. Η με αριθμό 1240/8-7-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς τον Υπουργό Υγείας με θέμα: «Σοβαρά προβλήματα στη λειτουργία της χειρουργικής κλινικής του Γ.Ν. Κοζάνης «ΜΑΜΑΤΣΕΙΟ»».

4. Η με αριθμό 1222/2-7-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Εθνικής Άμυνας με θέμα: «Αποκατάσταση Βαθμολογικής και Μισθολογικής Εξέλιξης Αξιωματικών Ειδικών Καταστάσεων εξ΄ Ανωτέρων Στρατιωτικών Σχολών Υπαξιωματικών (ΑΣΣΥ)».

5. Η με αριθμό 1251/8-7-2024 επίκαιρη ερώτηση του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νότιου Τομέα Αθηνών κ. Βασιλείου Στίγκα προς τον Υπουργό Προστασίας του Πολίτη με θέμα: «Εμείς οι «Σπαρτιάτες», εδώ και έναν χρόνο, που είμαστε κοινοβουλευτικό κόμμα, βιώνουμε έναν ιδιότυπο ρατσισμό και αποκλεισμό από μέσα και φορείς, αλλά και από το Υπουργείο Δημόσιας Τάξης».

6. Η με αριθμό 1227/3-7-2024 επίκαιρη ερώτηση του Βουλευτή Κορινθίας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Γεωργίου Ψυχογιού προς τον Υπουργό Μετανάστευσης και Ασύλου με θέμα: «Επιτακτική η ανάγκη επίλυσης πολλών προβλημάτων με τις άδειες διαμονής που, με ευθύνη της πολιτείας, στερούν βασικά δικαιώματα σε μετανάστες που διαμένουν για πολλά χρόνια νόμιμα στη χώρα».

7. Η με αριθμό 1231/5-7-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Αναστασίου Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Άλυτο παραμένει το πρόβλημα της εκμίσθωσης ακινήτων κάτω των 100 στρεμμάτων».

8. Η με αριθμό 1244/8-7-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Υγείας με θέμα: «Προσλήψεις προσωπικού του κλάδου μαιών/μαιευτών στη μαιευτική κλινική του Πανεπιστημιακού Γενικού Νοσοκομείου Ιωαννίνων (ΠΓΝΙ)».

9. Η με αριθμό 1236/5-7-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αισχροκέρδεια και στα φυτοφάρμακα αλλά ο Πρωθυπουργός τώρα το μαθαίνει».

10. Η με αριθμό 1245/8-7-2024 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Ιλχάν Αχμέτ προς τον Υπουργό Εξωτερικών με θέμα: «Διέλευση τουριστικών λεωφορείων από τον κάθετο άξονα της Νυμφαίας στα ελληνοβουλγαρικά σύνορα».

11. Η με αριθμό 1246/8-7-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εθνικής Άμυνας με θέμα: «Για την επανεξέταση της τραγικής υπόθεσης του εκλιπόντος Στρατιώτη (ΠΖ), ο οποίος υπηρετούσε στην Διοίκηση Άμυνας Νήσου (ΔΑΝ) ΜΕΓΙΣΤΗΣ».

12. Η με αριθμό 1250/8-7-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Αδικαιολόγητη και απογοητευτική η διαδικασία δηλώσεων ΟΣΔΕ για το 2024 σε συνδυασμό με ακόμη μία αποτυχημένη πληρωμή από τον ΟΠΕΚΕΠΕ».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνω σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 12 Ιουλίου 2024 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1229/4-7-2024 επίκαιρη ερώτηση θα απαντηθεί από τον Υπουργό Εσωτερικών κ. Θεόδωρο Λιβάνιο.

Οι υπ’ αριθμόν 1242/8-7-2024 και 1243/8-7-2024 επίκαιρες ερωτήσεις θα απαντηθούν από την Υπουργό Εργασίας και Κοινωνικής Ασφάλισης κ. Νίκη Κεραμέως.

Οι υπ’ αριθμόν 1224/3-7-2024 και 1225/3-7-2024 επίκαιρες ερωτήσεις θα απαντηθούν από την Υπουργό Πολιτισμού κυρία Μενδώνη.

Η υπ’ αριθμόν 1237/5-7-2024 επίκαιρη ερώτηση θα απαντηθεί από την Αναπληρώτρια Υπουργό Υγείας κ. Ειρήνη Αγαπηδάκη.

Η υπ’ αριθμόν 1214/1-7-2024 και 1238/ 8-7-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Χρήστο Δήμα.

Η υπ’ αριθμόν 1235/5-7-2024 επίκαιρη ερώτηση και η υπ’ αριθμόν 2200/8-12-2023 ερώτηση κατά το άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 1228/4-7-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές».

Ξεκινάμε με τη δεύτερη με αριθμό 1225/3-7-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κυριακής Μάλαμα προς την Υπουργό Πολιτισμού, με θέμα: «Τι συμβαίνει τελικά με το Βυζαντινό και Χριστιανικό Μουσείο;».

Παρακαλώ, κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Καλημέρα σε όλους.

Κυρία Υπουργέ, όλα αυτά τα χρόνια υπερασπίζεστε με απόλυτο τρόπο τη μετατροπή των πέντε μεγάλων μουσείων της χώρας σε νομικά πρόσωπα, θυμίζοντας σε όλους εκείνο το ρητό που λέει ότι αν η πραγματικότητα δεν συμφωνεί μαζί μας, τότε τόσο χειρότερο για την πραγματικότητα.

Η πραγματικότητα όμως δυστυχώς για το Βυζαντινό Μουσείο της Αθήνας είναι ότι παρουσιάζει πολύ σοβαρές διοικητικές ανεπάρκειες. Η διορισμένη διοίκησή του αποδεδειγμένα πλέον δεν μπορεί να στηρίξει το μουσείο και το βεληνεκές του μουσείου. Ας θυμηθούμε τα γεγονότα.

Στα τέλη του 2023 μαθαίνουμε ότι το Βυζαντινό και Χριστιανικό Μουσείο δεν έχει πλέον υπηρεσίες καθαριότητας λόγω κατάρρευσης της σύμβασης με τον εργολάβο. Στην ερώτηση που σας καταθέσαμε επί του θέματος υπήρξατε πολύ λακωνική, αλλά τα δημοσιεύματα που κυκλοφόρησαν επί του θέματος δεν τιμούν καθόλου τη διοίκηση του μουσείου.

Τον Απρίλιο του 2024 έχουμε το συμβάν της κλοπής των καλωδίων, όπου μετά από την πίεση της δημοσιοποίησης του θέματος η γενική διευθύντρια του μουσείου παραδέχτηκε ότι υπήρξε πράγματι συμβάν κλοπής και ότι αχρηστεύτηκε ο κλιματισμός. Ο λόγος της ανεπαρκούς φύλαξης, που παραδέχτηκε έμμεσα, ήταν η καθυστέρηση της σύμβασης προσωπικού φύλαξης.

Τρίτο συμβάν, το μειωμένο ωράριο λειτουργίας κατά τη διάρκεια της τουριστικής περιόδου. Επί μήνες το θέμα απασχολούσε την επικαιρότητα και εσείς μόνο μετά από τη γενική αποδοκιμασία παραδεχτήκατε δημόσια ότι όντως υπάρχει πρόβλημα.

Τέλος, είναι και η παραίτηση του προέδρου του διοικητικού συμβουλίου του Βυζαντινού και Χριστιανικού Μουσείου, ο οποίος, σύμφωνα με την εφημερίδα «ΚΑΘΗΜΕΡΙΝΗ» και το ενημερωτικό portal του TVXS, κατηγορεί τη γενική διευθύντρια για διοικητική ανεπάρκεια, με σοβαρό αντίκτυπο στη λειτουργία του μουσείου.

Εμείς λοιπόν θέλουμε να ακούσουμε από εσάς από το Βήμα αυτό την αξιολόγησή σας επί του θέματος και κυρίως θέλουμε επιτέλους να τοποθετηθείτε επί των πραγματικών περιστατικών στο θέμα του Βυζαντινού και Χριστιανικού Μουσείου και που επανειλημμένα σας έχουμε καλέσει για να το κάνετε. Γι’ αυτό, λοιπόν, πράξτε το τουλάχιστον σήμερα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Μάλαμα.

Θα απαντήσει η Υπουργός Πολιτισμού κ. Στυλιανή Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε. Καλημέρα σε όλους.

Κυρία Μάλαμα, με την ερώτησή σας αυτή, η οποία δεν είναι και τόσο επίκαιρη, έρχεστε και επανέρχεστε σε θέματα τα οποία έχετε ρωτήσει και ξαναρωτήσει και τα οποία σας έχω απαντήσει και ξαναπαντήσει.

Εκτός από το ζήτημα της παραίτησης του τέως προέδρου -προφανώς θα μιλήσω και γι’ αυτό-, όλα τα υπόλοιπα θέματα τα έχετε ξαναρωτήσει και μάλιστα με ακριβώς την ίδια διατύπωση.

Επισημαίνω ότι στην ερώτησή σας αυτή δεν εισάγετε κανένα νέο στοιχείο που να δικαιολογεί την υποβολή της. Απλώς το επισημαίνω. Προφανώς, θα σας απαντήσω ξανά και ξανά και όσες φορές θέλετε, γιατί αυτό θεωρώ ότι είναι το καθήκον μου στο πλαίσιο του κοινοβουλευτικού ελέγχου.

Ας πάρουμε λοιπόν αυτά που λέτε στη γραπτή σας ερώτηση. Αναφέρεστε στη φύλαξη. Στη φύλαξη του μουσείου απασχολείται μόνιμο προσωπικό είκοσι επτά ημερήσιων φυλάκων και τριών νυχτοφυλάκων. Αυτονοήτως το μουσείο προστατεύεται και από σύστημα κλειστού κυκλώματος παρακολούθησης.

Στην ερώτησή σας μιλάτε για «εξαναγκασμό του φυλακτικού προσωπικού σε υπερωρίες και μάλιστα διαρκώς».

Πείτε μου σας παρακαλώ συγκεκριμένα ποιος φύλακας είναι αυτός που εξαναγκάστηκε να δουλέψει υπερωριακά και μάλιστα διαρκώς. Ποιος τον εξανάγκασε και με ποιον τρόπο; Και γιατί άλλωστε να τον αναγκάσει να δουλέψει υπερωρίες, όταν το μουσείο είναι ανοιχτό από τις 8.30΄ έως τις 16.00΄ το απόγευμα; Και αν δούλεψε υπερωριακά για οποιονδήποτε λόγο, γιατί αυτό δεν προκύπτει από τις ηλεκτρονικές κάρτες παρουσίας;

Θα σας πω εγώ γιατί. Γιατί δεν υπάρχει φύλακας που δούλεψε υπερωριακά και μάλιστα κατ’ εξαναγκασμό και διαρκώς. Όλοι οι φύλακες του μουσείου δουλεύουν στη μονή βάρδια του ωραρίου -το αναφέρατε και εσείς- 8.30΄ με 16.00΄. Οι μόνοι φύλακες που δουλεύουν απογευματινή βάρδια είναι οι φύλακες της πύλης και του control room, οι οποίοι επίσης δουλεύουν μονή βάρδια, διότι δεν εργάζονται από το πρωί. Το ίδιο ακριβώς συμβαίνει και με όσους φύλακες εργαστούν σε κάποια απογευματινή εκδήλωση. Δεν εργάζονται το πρωί. Αυτά, για να βλέπουμε τα γραπτά. Γιατί τα γραπτά μένουν. Αυτά λέτε στην ερώτησή σας.

Αναφέρεστε στο θέμα του κλιματισμού και της κλοπής των καλωδίων. Όπως σας έχω απαντήσει γραπτά, ο ηλεκτρολόγος του μουσείου, διενεργώντας προληπτικό έλεγχο στις μονάδες κλιματισμού και δοκιμαστικής λειτουργίας των ψυκτών, διαπίστωσε και ανέφερε βλάβη στο σύστημα των κλιματιστικών μονάδων, η οποία μάλιστα προκλήθηκε από ανθρώπινη παρέμβαση.

Για τον λόγο αυτό κινήθηκαν άμεσα οι αστυνομικές διαδικασίες, αφού στο μουσείο έσπευσαν και η Σήμανση και η ομάδα ΔΙΑΣ κατά τον λόγο της αρμοδιότητάς τους. Πάντως, η βλάβη αποκαταστάθηκε πλήρως την ίδια μέρα που παρουσιάστηκε.

Οι χώροι του μουσείου διατηρούνται σε σταθερή θερμοκρασία είκοσι έως είκοσι πέντε βαθμούς, όπως προβλέπεται και απαιτείται από τους όρους συντήρησης. Εν τούτοις, εσείς στη γραπτή σας ερώτηση -αυτά τα αποσιωπήσατε σήμερα- κάνετε λόγο για αφόρητη ζέστη. Από πού προκύπτει αυτό; Πείτε μου κάτι συγκεκριμένο.

Συνεχίζω με το θέμα της λειτουργίας και του ωραρίου του μουσείου. Όλες οι αίθουσες του μουσείου είναι ανοιχτές στο κοινό και λειτουργούν καθημερινά από τις 8.30΄ το πρωί έως τις 16.00΄ το απόγευμα, εκτός της Τρίτης. Γιατί την Τρίτη το μουσείο παραμένει κλειστό, όπως συμβαίνει σε όλα τα μουσεία του κόσμου, και διενεργείται συντήρηση και καθαριότητα των προθηκών και των ευαίσθητων εγκαταστάσεων.

Αναφέρεστε στο ζήτημα των προσλήψεων. Αυτή τη στιγμή είναι σε εξέλιξη η διαδικασία και η έκδοση πρόσληψης προσωπικού από τον ΑΣΕΠ για το προσωπικό καθαριότητας, καθώς και για το προσωπικό φυλάκων και νυκτοφυλάκων.

Όπως τεκμηριώνεται από τα σχετικά έγγραφα, το ζήτημα των προσλήψεων είχε εισαχθεί από τη γενική διευθύντρια στο διοικητικό συμβούλιο τον Φεβρουάριο του 2024, οπότε συζητήθηκε και εγκρίθηκε από το ΔΣ. Ωστόσο, για λόγους που ο ίδιος ο τότε πρόεδρος γνωρίζει, δεν εξέδωσε και δεν δημοσίευσε στη «ΔΙΑΥΓΕΙΑ» τις αντίστοιχες αποφάσεις, που όμως είναι προαπαιτούμενο κατά τον νόμο για να υλοποιηθούν οι προσλήψεις.

Μόλις δύο μέρες μετά την παραίτηση του προέδρου και την αντικατάστασή του έχουν ξεκινήσει όλες οι διαδικασίες.

Στο σημείο, λοιπόν, αυτό θα ήθελα να σας πω και κάτι άλλο. Ο οργανισμός του Βυζαντινού και Χριστιανικού Μουσείου, όπως και των άλλων μουσείων, μόλις εγκρίθηκαν από το Συμβούλιο της Επικρατείας και έχουν αποσταλεί για συνυπογραφές από τους συναρμόδιους Υπουργούς και ακολούθως τη δημοσίευσή τους στην Εφημερίδα της Κυβέρνησης.

Κατόπιν αυτών όλων, είναι προφανές ότι το Υπουργείο Πολιτισμού έπραξε και θα συνεχίσει να πράττει αυτά που πρέπει να πράττει, προκειμένου να διασφαλίσει την αποτελεσματική και εύρυθμη λειτουργία στο μουσείο, πάντα στο πλαίσιο των εποπτικών δραστηριοτήτων του. Και το μουσείο επίσης, όπως και τα τέσσερα άλλα μουσεία, ολοκληρώνουν τη μετάβασή τους στο νέο καθεστώς, προς θλίψη σας ενδεχομένως, ως νομικά πρόσωπα μετά την έκδοση του προεδρικού διατάγματος. Τα έχουμε πει, τα έχουμε ξαναπεί όλα αυτά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Κυρία Υπουργέ, τα έχετε πει τα έχετε ξαναπεί, μόνο που δεν έχουν λυθεί τα ζητήματα. Και πραγματικά, εκπλήσσομαι, όταν έρχεστε εδώ, στο βήμα της Βουλής και μου ζητάτε να σας πω ποιος κατήγγειλε τις πληροφορίες. Δηλαδή, ντροπή.

Επίσης, δεν μας απαντήσατε γιατί τελικά παραιτήθηκε ο πρόεδρος. Επειδή ο ίδιος δεν έκανε σωστά τη δουλειά του; Αυτό μας είπατε τώρα.

Έχουμε λάβει στο γραφείο μας αρκετές επιστολές από τους ανθρώπους που εργάζονται στα πέντε μουσεία της χώρας και σας έχουμε καλέσει κατά καιρούς να πάρετε θέσεις και εσείς έρχεστε κάθε φορά και μας λέτε για το πόσο άψογα και πόσο σωστά πράξατε. Εδώ και πέντε χρόνια δεν εννοείτε να καταλάβετε ότι υπάρχουν ζητήματα, όσον αφορά τη μετάβαση των μουσείων σε νομικά πρόσωπα. Επιμένετε στις απόψεις σας αρνούμενη την πραγματικότητα. Και η πραγματικότητα είναι ότι η αποκοπή των μουσείων από τον κορμό του Υπουργείου Πολιτισμού όχι μόνο δεν έλυσε τα προβλήματά τους, αλλά διόγκωσε και δημιούργησε και πολλά νέα. Δεν εννοείτε να το καταλάβετε εδώ και πέντε χρόνια και ήρθε η ώρα να γίνει ένας πραγματικός απολογισμός για το πώς λειτουργεί όλο αυτό το σύστημα που θεσμοθετήσατε και εφαρμόσατε. Θεωρείτε ότι λειτουργεί σωστά, όταν υπάρχουν συνεχόμενες καταγγελίες από όλα σχεδόν τα μουσεία της χώρας;

Και επειδή σε αρκετές περιπτώσεις, όταν σας θέσαμε τα προβλήματα, απαντήσατε με επιθετικότητα, είμαι σίγουρη ότι θα το κάνετε και στη δευτερολογία σας. Κάθε φορά, σε κάθε ερώτηση που καλείστε να απαντήσετε, στη δευτερολογία σας, για να μην έχουμε τη δυνατότητα εμείς να απαντήσουμε, κατηγορείτε το ΣΥΡΙΖΑ τι έκανε. Εσείς, κυρία Υπουργέ, είστε πέντε χρόνια Υπουργός. Ο ΣΥΡΙΖΑ τότε έσωσε τη χώρα από τα βράχια που η δική σας Κυβέρνηση την έριξε και εσείς ως πέντε χρόνια Υπουργός έπρεπε να είχατε λύσει όλα αυτά τα ζητήματα και όχι να δημιουργείτε μεγαλύτερα.

Σας έχουμε και πρόταση. Ας προχωρήσουμε στη Διαρκή Επιτροπή Μορφωτικών Υποθέσεων σε μια σε βάθος συζήτηση για τα προβλήματα των πέντε μεγάλων μουσείων με την παρουσία των διοικήσεων τους, με την παρουσία των εκπροσώπων των εργαζομένων. Και ας δούμε, λοιπόν, τα στοιχεία και όλα αυτά τα ζητήματα. Γιατί δεν το κάνετε; Γιατί φοβάστε; Εφόσον υπερασπίζετε την πολιτική σας στο θέμα των μουσείων, εφόσον θεωρείτε ότι δεν υπάρχει κανένα λάθος, εφόσον θεωρείτε ότι δεν ευθύνεται κανείς για αυτά τα προβλήματα, τότε πάρτε την πρωτοβουλία εσείς και το προεδρείο της Διαρκούς Επιτροπής Μορφωτικών Υποθέσεων, για να κάνουμε αυτή τη συζήτηση με ανοιχτά χαρτιά. Δεν πιστεύουμε, όμως, ότι θα το πράξετε, γιατί ξέρετε πολύ καλά ότι η διοικητική εικόνα των πέντε μεγάλων μουσείων, νομικών προσώπων σήμερα, είναι άκρως προβληματική. Εμείς σε κάθε περίπτωση επιδιώκουμε αυτή τη συζήτηση, για να ενημερωθεί και η Βουλή αλλά και οι πολίτες για το τι πραγματικά συμβαίνει με τη μουσειακή σας πολιτική.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Μάλαμα.

Παρακαλώ, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κατ’ αρχάς, ένα σχόλιο. Κυρία Μάλαμα, αν η διακυβέρνηση ΣΥΡΙΖΑ είχε σώσει τη χώρα, πιστέψτε με, ο ελληνικός λαός θα είχε τη σοφία να σας έχει ξανακάνει κυβέρνηση. Επομένως μη συζητάτε για το τι κάνατε και ποιοι οδήγησαν τη χώρα εκεί που την οδήγησαν.

Πάμε τώρα να δούμε τα πραγματικά επί της ερώτησής σας. Το μόνο καινούργιο στοιχείο που είχατε να ρωτήσετε στη γραπτή σας ερώτηση ήταν για την παραίτηση του τέως προέδρου. Δεν το πράξατε και γι’ αυτό δεν σας απάντησα συγκεκριμένα. Δεν το πράξατε. Ήταν το μόνο στοιχείο που μπορούσατε. Όλα τα άλλα είναι πράγματα που απλώς αναμοχλεύετε και τα έχετε πει και τα έχετε ξαναπεί, γεγονός που δεν καθιστούν επίκαιρη την ερώτησή σας κατά τον Κανονισμό της Βουλής.

Πάμε τώρα, λοιπόν, να δούμε αυτά τα οποία είπατε. Η ντροπή είναι δική σας. Είναι δική σας, διότι εγώ έχω για όλα αυτά που σας είπα έγγραφα να καταθέσω και να παρουσιάσω και εσείς έχετε ιστοσελίδες και δημοσιεύματα. Αυτή είναι η πολύ μεγάλη μας διαφορά, κυρία Μάλαμα. Είναι ουσιαστική διαφορά. Εσείς κινείστε με φήμες και με fake news και εμείς κινούμεθα με τεκμήρια και αποδείξεις. Αυτή είναι η διαφορά μας.

Από εκεί και πέρα, κάνετε ένα βασικό λάθος. Τα μουσεία δεν έγιναν νομικά πρόσωπα δημοσίου δικαίου στην πενταετία έγιναν έναν χρόνο πριν, το 2023. Και είχαμε πει από την αρχή ότι το 2024 θα ήταν ένα έτος μετάβασης για τα μουσεία, διότι δεν μπορούσε να γίνει διαφορετικά. Διότι μέχρι το τέλος του 2023 -πράγμα το οποίο το ξέρετε, απλώς δεν το λέτε, γιατί δεν σας συμφέρει- όλη η λειτουργία των μουσείων υποστηριζόταν μεταβατικά για το έτος αυτό από τις υπηρεσίες του Υπουργείου Πολιτισμού. Επαναλαμβάνω, από την αρχή είχαμε πει ότι το 2024 θα είναι ένα έτος μετάβασης μέχρι την έκδοση των προεδρικών διαταγμάτων, των κανονισμών λειτουργίας τους δηλαδή, που θα τους επιτρέψουν να λειτουργήσουν όπως λειτουργούν όλα τα αντίστοιχα μουσεία στο εξωτερικό. Η δε μετάβαση αυτή δεν συμβαίνει στην Ελλάδα πρωτοφανώς. Η μετάβαση αυτή έχει συμβεί στα ευρωπαϊκά κράτη τη δεκαετία του 1980 και του 1990, όταν αντίστοιχες υπηρεσιακές δομές μετεξελίχθηκαν σε νομικά πρόσωπα δημοσίου δικαίου. Για να βάζουμε λίγο τα πράγματα στη θέση τους.

Για να συνοψίσω αυτά τα οποία είπα, από πλευράς αρμοδιοτήτων του Υπουργείου Πολιτισμού, το μεν προεδρικό διάταγμα εγκρίθηκε προχθές -στην κυριολεξία, προχθές- από το Συμβούλιο της Επικρατείας. Επομένως, προχωρεί. Η θέση του μεταβατικού προέδρου του ΔΣ καλύφθηκε αυτομάτως, αμελλητί, μετά την παραίτηση του προηγούμενου. Γιατί παραιτήθηκε ο προηγούμενος πρόεδρος; Νομίζω ότι σας το είπα, παρά το γεγονός -επισημαίνω- ότι ήταν το μόνο πράγμα που μπορούσατε να ρωτήσετε και δεν το ρωτήσατε. Διότι για δικούς του λόγους δημιουργούσε προβλήματα κακοδιοίκησης.

Από πλευράς λειτουργίας του μουσείου, το μουσείο λειτουργεί καθημερινά πλην Τρίτης από τις 8.30΄ έως τις 16.00΄ με όλες τις αίθουσές του ανοιχτές και επισκέψιμες στο κοινό και με λειτουργούντα πλήρως τα συστήματα ασφαλείας και κλιματισμού. Το μουσείο φυλάσσεται από προσωπικό που εργάζεται αποκλειστικά σε μονή βάρδια και κανένας φύλακας δεν έχει εξαναγκαστεί σε υπερωριακή εργασία. Εάν έχετε στοιχεία γι’ αυτό, ότι κάποιος εξανάγκασε κάποιον φύλακα να δουλέψει με το ζόρι, αυτά να τα καταθέσετε.

Για όλα τα θέματα για τα οποία είχαν εκδοθεί σχετικές αποφάσεις τού προέδρου, παρ’ όλο που τα θέματα αυτά είχαν συζητηθεί και είχαν εγκριθεί από το Δ.Σ., οι αποφάσεις αυτές άρχισαν να εκδίδονται και να δημοσιεύονται, μετά την παραίτησή του, από τον νέο πρόεδρο. Οι διαδικασίες έχουν επανεκκινήσει όλες και οι προσλήψεις στις οποίες αναφερθήκατε ειδικά είναι σε εξέλιξη. Από το Φεβρουάριο δεν είχε δημοσιευθεί η απόφαση σωστά, όπως έπρεπε να δημοσιευτεί.

Και επαναλαμβάνω, όλα αυτά τα λέω και έχω αποδείξεις για αυτά που λέω. Δεν στηρίζομαι σε ιστοσελίδες και μάλιστα συγκεκριμένες ιστοσελίδες. Από εκεί και πέρα, τα πέντε μουσεία θα λειτουργήσουν με τον υποδειγματικό τρόπο που λειτουργούν τα νομικά πρόσωπα δημοσίου δικαίου. Διότι είτε θέλετε είτε δεν θέλετε, το Μουσείο της Ακρόπολης, το οποίο ήταν πρότυπο και στη συγκεκριμένη μεταρρύθμιση, είναι ένα από τα σημαντικότερα και πλέον δημοφιλή και αποτελεσματικά μουσεία όχι της χώρας αλλά σε ευρωπαϊκό και σε διεθνές επίπεδο. Και όχι γιατί το λέω εγώ, αλλά με βάση τις αντικειμενικές αξιολογήσεις από το εξωτερικό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε τώρα με την τρίτη με αριθμό 1224/3-7-2024 επίκαιρη ερώτηση πρώτου κύκλου της Βουλευτού Λακωνίας της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Παναγιώτας Γρηγοράκου προς την Υπουργό Πολιτισμού με θέμα: «Προβλήματα λειτουργίας στον αρχαιολογικό χώρο Γερακίου».

Παρακαλώ, κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρία Υπουργέ, καλημέρα. Θα ξεκινήσουμε με την επικαιρότητα. Την προηγούμενη εβδομάδα ενημερωθήκαμε ότι στις 1, 2 και 3 Ιουλίου του 2024, για λόγους ανωτέρας βίας, ο αρχαιολογικός χώρος του Γερακίου παρέμεινε κλειστός. Μετέπειτα βγήκε μια ανακοίνωση, η οποία ανέφερε ότι για λόγους ανωτέρας βίας θα εξακολουθήσει να είναι κλειστός μέχρι και τις 9 Ιουλίου, η οποία όμως αναιρέθηκε με επόμενη, καθώς ο αρχαιολογικός χώρος πράγματι λειτούργησε στις 4 του μήνα.

Ο αρχαιολογικός χώρος του Γερακίου αποτελεί έναν από τους τρεις σημαντικότερους αρχαιολογικούς χώρους της Λακωνίας. Περιλαμβάνει το κάστρο του Γερακίου, τον μεσαιωνικό οικισμό εντός του κάστρου και πολλές βυζαντινές και μεταβυζαντινές εκκλησίες μέσα στον σύγχρονο οικισμό του Γερακίου.

Δυστυχώς, η λειτουργία του αρχαιολογικού αυτού χώρου είναι εδώ και πάρα πολλά χρόνια προβληματική, παρά το γεγονός ότι το Υπουργείο ισχυρίζεται ότι λειτουργεί αρχαιολογικός χώρος αδιαλείπτως.

Ο χώρος διαθέτει έναν μόνιμο αρχαιοφύλακα και μία φύλακα με επτάμηνη σύμβαση ιδιωτικού δικαίου, ενώ στην ουσία θα χρειαζόμασταν παραπάνω φύλακες -τρεις-, προκειμένου να είναι σωστά λειτουργικός ο αρχαιολογικός χώρος.

Τις προηγούμενες, λοιπόν, ημέρες δεν μας προκαλεί έκπληξη το γεγονός ότι έμεινε κλειστός για λόγους ανωτέρας βίας, διότι με έναν υπάλληλο προφανώς και αυτό μπορεί να συμβεί κάθε φορά σε κάποιο έκτακτο περιστατικό.

Είναι χαρακτηριστικό άλλωστε ότι από τους περιορισμένους ημερήσιους φύλακες που κατανεμήθηκαν φέτος στην Εφορεία Αρχαιοτήτων Λακωνίας και όπως είναι λογικό, κανένας δεν πήγε τελικά στον αρχαιολογικό χώρο Γερακιού. Οι εκκλησίες του κάστρου που βρίσκονται μέσα στον οικισμό παραμένουν ερμητικά κλειστές, διότι δεν είναι διαθέσιμος ένας αρχαιοφύλακας προκειμένου να μπορεί να τις ανοίγει.

Επίσης έχουμε -και τον έχω επισκεφτεί και εγώ- έναν χώρο υποδοχής και τουαλέτες που έγιναν με ένα έργο ΕΣΠΑ που πραγματικά έδωσαν μια ωραία εικόνα για τον αρχαιολογικό μας χώρο, όμως βέβαια να πούμε ότι υπάρχουν και ελλείψεις στο προσωπικό καθαριότητας, γι’ αυτό τον λόγο και η αρχαιοφύλακας που είναι εκεί επωμίζεται και τις αρμοδιότητες που θα είχε κάποιος που ασχολείται με τον καθαρισμό του χώρου.

Σας ρωτάμε, λοιπόν, σήμερα με την παρούσα επίκαιρη σε ποιες ενέργειες σκοπεύετε να προχωρήσετε προκειμένου να λυθούν άμεσα τα προβλήματα έλλειψης προσωπικού φύλαξης και καθαριότητας στον αρχαιολογικό χώρο Γερακιού ώστε να εξασφαλιστεί η εύρυθμη λειτουργία του τόσο στο κάστρο όσο και στα βυζαντινά και τα μεταβυζαντινά μνημεία τα οποία βρίσκονται εντός του σύγχρονου οικισμού και δεύτερον, με ποιες δράσεις σκοπεύετε να ενισχύσετε και να αναβαθμίσετε τον εν λόγω αρχαιολογικό χώρο, προκειμένου να αυξηθεί η επισκεψιμότητα, η οποία κινείται δυστυχώς μέχρι σήμερα σε χαμηλά επίπεδα, εξαιτίας της μη εύρυθμης λειτουργίας του χώρου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Γρηγοράκου.

Παρακαλώ, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Πράγματι, κυρία Γρηγοράκου, ο αρχαιολογικός χώρος του κάστρου του Γερακίου είναι ο τρίτος μεγαλύτερος αρχαιολογικός χώρος μεσαιωνικών χρόνων στη Λακωνία, μετά τον Μυστρά και τη Μονεμβασιά, γιατί έχουμε και τους άλλους πολύ σημαντικούς χώρους των αρχαίων χρόνων. Ο χώρος περιλαμβάνει κτίσματα τα οποία βρίσκονται εντός του κάστρου και επίσης, περιλαμβάνει και κτίσματα, βυζαντινούς ναούς, που βρίσκονται εκτός του κάστρου.

Τα μνημεία τού αρχαιολογικού χώρου, όπως και εσείς επισημάνατε, χάρη στην ένταξή τους σε συγκεκριμένα προγράμματα, έχουν αποκατασταθεί και το μεγαλύτερο έργο που υλοποιήθηκε σε αυτά ήταν την περίοδο 2010-2015, στο πλαίσιο του ΕΣΠΑ 2007-2013. Το συγκεκριμένο έργο είχε πραγματικά ως αποτέλεσμα την άρτια εικόνα του χώρου.

Τώρα λέτε ότι η λειτουργία του χώρου παραμένει για αρκετά χρόνια προβληματική. Το έχω πει, το είπατε και εσείς, ότι δεν είναι ακριβώς έτσι τα πράγματα, χωρίς να σημαίνει ότι είναι ιδανικά. Την τελευταία πενταετία, τουλάχιστον σύμφωνα με την ενημέρωση από τις αρμόδιες υπηρεσίες, ο χώρος φαίνεται να έχει μια σχεδόν αδιάλειπτη λειτουργία σε όλη τη διάρκεια του έτους. Αυτό γίνεται γιατί κάθε χρόνο προσλαμβάνεται ΙΔΟΧ προσωπικό και πεντάμηνης και επτάμηνης διάρκειας. Για τη νυχτερινή φύλαξη, από το 2015 καλύπτεται με μόνιμο αρχαιοφύλακα.

Τώρα ως προς το τρέχον έτος, κατανεμήθηκαν στην Εφορεία Αρχαιοτήτων Λακωνίας πέντε θέσεις ημερήσιων φυλάκων ΙΔΟΧ πεντάμηνης διάρκειας και είκοσι πέντε θέσεις επτάμηνης διάρκειας. Είναι η πρώτη φορά που το Υπουργείο Πολιτισμού σε συνεργασία με το Υπουργείο Εσωτερικών προσέλαβε τους περισσότερους φύλακες ΙΔΟΧ από κάθε άλλη χρονιά. Ακολούθως και σύμφωνα με την εκτίμηση της υπηρεσίας, οι φύλακες κατανεμήθηκαν στα επιμέρους μνημεία της Λακωνίας.

Το βέβαιον είναι ότι ο φύλακας αυτός υπάρχει και λειτουργεί τον χώρο στο πλαίσιο του ωραρίου. Για τις εκκλησίες που αναφερθήκατε ότι δεν ανοίγουν, δεν είναι οι εκκλησίες του κάστρου, είναι αυτές που είναι στο νότιο κομμάτι, που είναι απομακρυσμένο, που για λόγους ασφαλείας θα πρέπει να υπάρχει η συνοδεία του φύλακα.

Τέλος, για το θέμα της επισκεψιμότητας, το είπατε και εσείς ότι η επισκεψιμότητα έχει ανέβει κάπως μετά την υλοποίηση των έργων αποκατάστασης. Δεν είναι ικανοποιητική. Όμως αυτό στο οποίο νομίζω ότι θα συμφωνήσετε είναι ότι η επισκεψιμότητα ενός αρχαιολογικού χώρου δεν είναι αποκλειστική δουλειά -δεν είναι δουλειά, θα έλεγα- του Υπουργείου Πολιτισμού και της Εφορείας Αρχαιοτήτων.

Εδώ δημιουργούνται υποδομές. Θα πρέπει σε συνεργασία και με πρωτοβουλία και των τουριστικών παραγόντων της περιοχής και των τοπικών φορέων της περιοχής να δημιουργηθούν τέτοιες δράσεις, οι οποίες να αυξήσουν την επισκεψιμότητα. Η εφορεία, όπως καλώς γνωρίζετε, στον χώρο του Γερακίου κάνει εκδηλώσεις, δεν αρκούν αυτές. Γι’ αυτό ήδη έχει συνεννοηθεί με τον Δήμο Ευρώτα για να κάνουν μια πιο διευρυμένη συνεργασία. Αυτό θα ήταν ευτύχημα, εάν μπορούσαν να συνδράμουν και άλλοι τοπικοί φορείς για να αυξηθεί η επισκεψιμότητα. Η επισκεψιμότητα μόνο με τις εκδηλώσεις της εφορείας δεν μπορεί να αυξηθεί σε τέτοιο βαθμό που να ικανοποιεί αναπτυξιακά την τοπική κοινωνία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Παρακαλώ, κυρία Γρηγοράκου, για τη δευτερολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρία Υπουργέ, είπατε ότι για το Γεράκι φέτος είχαμε έναν φύλακα πεντάμηνης και έναν για επτά μήνες. Εμείς γνωρίζουμε ότι υπάρχει μόνο φύλακας για επτά μήνες. Αντιλαμβανόμαστε ότι δώσατε έναν αριθμό φυλάκων γενικότερα στην Εφορεία Αρχαιοτήτων Λακωνίας και σας ευχαριστούμε, αλλά αντιλαμβάνεστε ότι σαφώς χρειάζονται περισσότεροι, διότι, όπως είπατε και εσείς, κατευθύνονται και προς άλλους αρχαιολογικούς χώρους και όλοι γνωρίζουμε ότι κυρίως πηγαίνουν στον Μυστρά που είναι και μνημείο της «UNESCO» και αυτό είναι αδιαμφισβήτητο.

Αυτό το οποίο θα ήθελα να σημειώσω είναι το εξής. Έγινε το ΕΣΠΑ το οποίο κόστισε 1.800.000 ευρώ με σκοπό να μπορέσει να προωθηθεί, όπως είπατε, και η επισκεψιμότητα, γιατί πράγματι είναι ένας πολύ ωραίος χώρος. Το θέμα είναι το εξής σε ό,τι αφορά την επισκεψιμότητα. Δυστυχώς αυτό το οποίο έχουμε μάθει και από την τοπική κοινωνία είναι ότι αφ’ ενός μεν διάφοροι τουριστικοί πράκτορες οι οποίοι αρκετές φορές έχουν προσπαθήσει να φέρουν κόσμο και τουρίστες στον αρχαιολογικό χώρο, έχει τύχει κάποιες φορές για λόγους ανωτέρας βίας να είναι από αυτές τις λίγες έστω φορές στις οποίες λέτε που δεν λειτουργούσε αδιάλειπτα ο χώρος. Αυτό, λοιπόν, τι δημιούργησε;

Δημιούργησε το εξής: Πλέον οι τουριστικοί πράκτορες επειδή ακριβώς δεν ξέρουν αν ο αρχαιολογικός χώρος του Γερακίου θα είναι ανοιχτός, δυστυχώς δεν τον εντάσσουν στα προγράμματα τα οποία έχουν για την περιήγηση στον Νομό Λακωνίας.

Το δεύτερο θέμα το οποίο θα ήθελα να αναφέρω και στο οποίο αναφερθήκατε και εσείς είναι για τις δράσεις οι οποίες γίνονται. Πράγματι έχει ζητηθεί από την Εφορεία Αρχαιοτήτων και η συνδρομή του Δήμου Ευρώτα και το έχουμε ακούσει και από συζητήσεις που είχαμε με τον δήμαρχο, το έχουμε ακούσει και από την τοπική κοινωνία.

Το θέμα είναι το εξής όμως, ότι κατά πόσον είναι διαθέσιμος και ο αρχαιολογικός χώρος, γιατί εμείς πληροφορηθήκαμε ότι μέσα στον Ιούλιο που είχε βγει μάλιστα και αφίσα-πρόγραμμα όπου θα γινόταν μια νυχτερινή παράσταση μέσα στον αρχαιολογικό χώρο του Γερακιού, ωστόσο τελικά επειδή δεν θα υπήρχε φύλακας για να ανοίξουν τον χώρο, αυτή η παράσταση θα υλοποιηθεί στην πλατεία του χωριού.

Αυτό το οποίο θα θέλαμε να συζητήσουμε είναι το εξής. Γνωρίζουμε ότι υπάρχει σε εκκρεμότητα ένας διαγωνισμός για τετρακόσιους αρχαιοφύλακες. Θα θέλαμε, λοιπόν, να σας ρωτήσουμε πρώτον, πότε θα υπάρχει κάποιο νεότερο σχετικά με τον συγκεκριμένο διαγωνισμό, ο οποίος βέβαια δεν αφορά μόνο τη Λακωνία, αφορά όλη την Ελλάδα, και επίσης θα θέλαμε, αν γίνεται, να μας δεσμευτείτε ότι πραγματικά κάποιοι από αυτούς -δύο, γιατί τόσους χρειαζόμαστε τουλάχιστον, αλλά ας ξεκινήσουμε από το ελάχιστο- θα μπορούσαν να διατεθούν στον αρχαιολογικό χώρο του Γερακιού.

Εύχομαι να λάβουμε μια απάντηση που πραγματικά να δίνει μια ώθηση στον αρχαιολογικό χώρο, γιατί είναι πραγματικά μεγάλης ιστορικής σημασίας όπως μας είπατε και εσείς και το γνωρίζετε καλύτερα και φυσικά είναι ένας χώρος ο οποίος θα βοηθήσει πάρα πολύ και την τοπική κοινωνία, γιατί πραγματικά το Γεράκι είναι ένα πάρα πολύ ωραίο χωριό το οποίο είναι και το ίδιο βυζαντινό, δηλαδή έχει τα καλντερίμια του, είναι πάρα πολύ ωραίο και είναι σε μια απόσταση σχετικά πολύ κοντά στη Σπάρτη.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύρια Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κυρία Βουλευτή, είμαι σίγουρη ότι το διαπιστώσατε κι εσείς ότι όταν πράγματι η Εφορεία Αρχαιοτήτων Λακωνίας έβγαλε την ανακοίνωση περί ανωτέρας βίας ότι κάναμε το αδύνατο δυνατό από την Αθήνα για να μην παραμείνει ο χώρος κλειστός εξαιτίας κάποιας αναρρωτικής άδειας την οποία δικαιούτο να πάρει η φύλακας εκεί.

Αυτό δεν σημαίνει ότι λύνεται το πρόβλημα και εγώ ανήκω σε αυτούς που θα ήθελαν πολύ τους αρχαιολογικούς χώρους να τους έχουμε όσο γίνεται περισσότερο ανοιχτούς και να συμμετέχουν όσο γίνεται περισσότερο στη ζωή της τοπικής κοινωνίας. Άλλωστε με έχετε ακούσει πάρα πολλές φορές να λέω ότι ο πολιτισμός, εκτός από ένα δημόσιο κοινωνικό αγαθό, είναι ένα ισχυρό αναπτυξιακό εργαλείο.

Γι’ αυτό άλλωστε, σε σχέση με το Γεράκι, εντάξαμε στον κατάλογο της άυλης πολιτιστικής κληρονομιάς, το εθνικό ευρετήριο, την υφαντική τέχνη για τη δημιουργία κιλιμιών στον όρθιο αργαλειό στο Γεράκι, που είναι κάτι τοπικό, που είναι κάτι που πραγματικά αξίζει τον κόπο για να μπορέσουμε να δώσουμε περισσότερες δυνατότητες και περισσότερες ευκαιρίες για να επισκέπτεται κόσμος την περιοχή.

Ξέρετε πολύ καλά ότι ο αριθμός των φυλάκων είναι περιορισμένος, όπως και των ΙΔΟΧ. Δεν μπορείς να πάρεις ατέλειωτους φύλακες και δεν εξαρτάται μόνο από τα οικονομικά. Είναι ένας ευρύτερος σχεδιασμός ο οποίος γίνεται σε εθνικό επίπεδο από το Υπουργείο Εσωτερικών, οπότε δεν μπορεί να είναι ατέλειωτοι. Σε κάθε περίπτωση, όμως, η Εφορεία Λακωνίας ανάλογα με την επισκεψιμότητα των χώρων -και εδώ έχουμε έναν κύκλο που γίνεται- κάνει και τις κατανομές του προσωπικού ΙΔΟΧ που επαναλαμβάνω ότι φέτος ήταν περισσότεροι από κάθε άλλη φορά.

Αναφερθήκατε στην πρόσληψη των τετρακοσίων πενήντα φυλάκων που είναι μέσα στον προγραμματισμό και του δικού μας Υπουργείου και του Υπουργείου Εσωτερικών. Είναι θέμα διαδικασιών του ΑΣΕΠ. Νομίζω ότι αυτήν την στιγμή οι πρωτοβουλίες τις οποίες έχει αναλάβει προσωπικά ο Πρωθυπουργός επιταχύνουν τις διαδικασίες αυτές. Από εκεί και πέρα, δεν μπορώ να σας πω σήμερα εάν δύο άνθρωποι από αυτούς οι οποίοι θα προσληφθούν θα πάνε στο Γεράκι για τον πολύ απλό λόγο ότι έχει γίνει μια κατανομή των θέσεων προκειμένου να βγει η προκήρυξη, όποτε γίνει η προκήρυξη αυτή. Επομένως, θα πρέπει να εξετάσουμε εάν μπορεί να υπάρξει αυτή η τροποποίηση.

Αυτό, όμως, που έχω να πω είναι το εξής: Στις περιπτώσεις -που ήταν δύο, μία πολύ πριν και μία σχετικά πρόσφατα- που προσλήφθηκαν μόνιμοι φύλακες στο Γεράκι, οι ίδιοι ζήτησαν για διάφορους λόγους τυπικά νόμιμους να μετακινηθούν. Αυτό είναι μια παθογένεια διαχρονική. Με το που προσλαμβάνονταν, στον έναν χρόνο επάνω και οι δύο θέλησαν να μετακινηθούν. Αντικειμενικά καλύπτονταν από τον νόμο και έγινε αυτό. Παρ’ όλα αυτά, δημιουργείται ένα κενό το οποίο, πραγματικά, υπάρχει και θα δούμε μέσα από τους μόνιμους διορισμούς, που ούτως η άλλως είναι στον προγραμματισμό μας, πώς μπορούμε να το καλύψουμε.

Τέλος, για την αύξηση της επισκεψιμότητας θα κάνουμε ό,τι μπορούμε όλοι και εσείς ασφαλώς μπορείτε να κάνετε πολλά. Κινητοποιήστε και τους τοπικούς φορείς να συνεργαστούν με την Εφορεία Αρχαιοτήτων για να μπορέσουν να υλοποιήσουν δράσεις που θα κερδίσουν το ενδιαφέρον και ενός κοινού όχι απαραίτητα στενά τοπικού.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Θα συζητηθεί η έκτη με αριθμό 1228/4-7-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Κλιματικής Κρίσης και Πολιτικής Προστασίας με θέμα: «Σοβαρά ερωτήματα προκύπτουν από την υπόθεση της πυρκαγιάς στην Ύδρα σχετικά με τους επιβαίνοντες στην επίμαχη θαλαμηγό».

Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υφυπουργέ, να σας ευχαριστήσω που είστε εδώ για να απαντήσετε στην επίκαιρη ερώτησή μου. Βεβαίως, θα ήθελα ξεκινώντας να πω ότι θα περίμενα να έρθει ο Υπουργός, κ. Κικίλιας, να απαντήσει και το λέω αυτό γνωρίζοντας ότι εσείς, βεβαίως, έχετε την αρμοδιότητα για την Πυροσβεστική Υπηρεσία, όμως θα περίμενα να έρθει ο Υπουργός, κ. Κικίλιας, γιατί τον έχουμε δει να είναι λαλίστατος σε θέματα εμπρησμών όλο το προηγούμενο διάστημα, να επαίρεται για την αυστηροποίηση των ποινών ακολουθώντας βεβαίως το γνωστό επικοινωνιακό παιχνίδι ολόκληρης της Κυβέρνησης, να επισκέπτεται την εισαγγελέα του Αρείου Πάγου και να της ζητάει να εφαρμοστεί ο νόμος. Αλήθεια, τι περίμενε ο κύριος Υπουργός; Ότι η Εισαγγελία του Αρείου Πάγου υπήρχε περίπτωση να μην εφαρμόσει το νόμο;

Ενώ, λοιπόν, έχει όλη αυτήν την επικοινωνιακή -θα έλεγα- δραστηριότητα, στη συγκεκριμένη υπόθεση, στο συγκεκριμένο περιστατικό, πολύ σοβαρό περιστατικό -και θα εξηγήσω στη συνέχεια γιατί-, βλέπουμε ότι ο κύριος Υπουργός προτιμά να σιωπήσει και να μην έρθει να απαντήσει. Εν πάση περιπτώσει, περιμένω από εσάς σήμερα να μας δώσετε σαφείς και ξεκάθαρες απαντήσεις και να μη μείνουμε μόνο σε γενικολογίες γι’ αυτήν την πολύ σοβαρή υπόθεση.

Τι έχει συμβεί εδώ; Νομίζω ότι πλέον το γνωρίζει το πανελλήνιο. Ένας ζάπλουτος επιχειρηματίας από το Καζακστάν νοικιάζει μια θαλαμηγό μαζί με την παρέα του -με άλλους ζάπλουτους επιχειρηματίες από την ίδια χώρα- πηγαίνουν στην Ύδρα, μετά από λίγο στο νησί της Ύδρας ξεσπά πυρκαγιά η οποία κατακαίει μια ολόκληρη περιοχή του νησιού, μια ολόκληρη πλαγιά. Οι μαρτυρίες λένε ότι λίγο πριν από τη φωτιά ακούστηκαν κροτίδες. Το σκάφος αυτό ήταν το μοναδικό σκάφος στην περιοχή. Με το που έπιασε η φωτιά το σκάφος φεύγει από το σημείο. Πέντε μέρες μετά, πέντε ολόκληρες μέρες μετά γίνεται έρευνα στην περιοχή στην οποία βρέθηκαν κροτίδες και μπουκάλια νερό.

Το σκανδαλώδες είναι ότι οι κύριοι αυτοί έφυγαν στη συνέχεια χωρίς να τους ενοχλήσει κανείς. Η εισαγγελία διέταξε έρευνα από την Υπηρεσία Εσωτερικών Υποθέσεων και το πόρισμα της εισαγγελίας είναι κόλαφος για τις ενέργειες ή μάλλον θα έπρεπε να πω καλύτερα για τις παραλείψεις του Πυροσβεστικού και του Λιμενικού Σώματος. Κατάχρηση εξουσίας και παράλειψη καθήκοντος. Αυτό είναι το πρώτο «κερασάκι στην τούρτα».

Υπάρχει και δεύτερο «κερασάκι», δυστυχώς, το οποίο είναι ότι ο υπεύθυνος της Πυροσβεστικής ισχυριζόταν ότι εξέτασε προφορικά τους μισθωτές της θαλαμηγού, γιατί βιάζονταν οι άνθρωποι να φύγουν, να γυρίσουν στην πατρίδα τους χωρίς να τους ενοχλήσει κανείς, αλλά αποκαλύπτεται από την εσωτερική έρευνα ότι ουδέποτε ήρθε καν σε επαφή μαζί τους.

Άρα εδώ το ερώτημα είναι τι ακριβώς έχει συμβεί σε μια υπόθεση η οποία όπως γνωρίζετε πάρα πολύ καλά, κύριε Υπουργέ, δημιούργησε μια κατακραυγή η οποία ξεπέρασε και τα ελληνικά σύνορα. Δεν είναι μόνο η ελληνική αλλά και η διεθνής κοινή γνώμη η οποία γι’ αυτό ακριβώς το θέμα έχει αναπάντητα ερωτήματα.

Δεν απαντήθηκε, λοιπόν, ποτέ το ερώτημα για ποιους λόγους δεν οδηγήθηκαν οι εν λόγω ζάπλουτοι επιχειρηματίες, οι μισθωτές της θαλαμηγού στον εισαγγελέα, οι επιβαίνοντες ως ύποπτοι για εμπρησμό και φαντάζομαι ότι δεν μπορεί κανένας να πιστέψει ότι απλώς εδώ έχουμε κάποιες αστοχίες και κάποια λάθη. Δεν μπορεί κανείς να μείνει ικανοποιημένος ακούγοντας ότι απλώς και μόνο έγιναν κάποια παιδαριώδη λάθη από αξιωματικούς του Πυροσβεστικού Σώματος, γιατί αν όντως συμβαίνει κάτι τέτοιο καταλαβαίνετε ότι το θέμα είναι σοβαρό και ότι κάτι δεν πάει καθόλου καλά στο Πυροσβεστικό Σώμα και ότι κάτι δεν πάει καλά, βεβαίως, και στην επιλογή προσώπων σε υψηλές θέσεις και εδώ η ευθύνη δεν είναι μόνο υπηρεσιακή και επιχειρησιακή. Εδώ η ευθύνη είναι πολιτική.

Ποιος ευθύνεται, λοιπόν, τελικά γι’ αυτό το φιάσκο; Ποιος ευθύνεται για τις εγκληματικές παραλείψεις; Αναμένουμε από εσάς ως εκπρόσωπος της Κυβέρνησης και ως εκπρόσωπος του αρμόδιου Υπουργείου να δώσετε σήμερα ξεκάθαρες απαντήσεις.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Χαρίτση, πράγματι, θα μπορούσε να ήταν εδώ και να σας απαντήσει ο κ. Κικίλιας, όμως όπως σας εξηγήσαμε το θέμα εμπίπτει στη δική μου αρμοδιότητα, άρα θεσμικά έπρεπε να είμαι εγώ εδώ για να σας απαντήσω. Δεν έχει κανένα πρόβλημα ο Υπουργός γνωρίζει όλα τα θέματα είναι μέρα-νύχτα στο Υπουργείο είναι παντού ο κ. Κικίλιας. Είμαστε όλοι μαζί μια ομάδα για να αντιμετωπίσουμε όλα αυτά τα φαινόμενα της κλιματικής κρίσης που μας χτυπούν και φέτος σ’ ένα καλοκαίρι πολύ δύσκολο, με συνθήκες οι οποίες καταγράφουν ρεκόρ για άλλη μια φορά όσον αφορά τη θερμοκρασία και όσον αφορά τη σχετική υγρασία. Άρα, λοιπόν, δεν τίθεται τέτοιο θέμα.

Αντίθετα, εγώ εκείνο που καταλαβαίνω είναι ότι παρ’ ότι σας εξηγήσαμε, μάλλον εσείς κάνετε αυτήν την αναφορά για επικοινωνιακούς λόγους και για λόγους εντυπωσιασμού. Εγώ είμαι εδώ για να σας απαντήσω επί των πραγματικών γεγονότων τα οποία συνέβησαν εκείνη τη νύχτα.

Όπως προκύπτει, λοιπόν, από τα τηρούμενα στοιχεία στο Επιχειρησιακό Συντονιστικό Κέντρο Διαχείρισης Κρίσεων του Υπουργείου Κλιματικής Κρίσης και Πολιτικής Προστασίας, στις 22.41΄ της 21ης Ιουνίου ημέρα Παρασκευή, δηλώθηκε πυρκαγιά σε δασική έκταση στο νότιο τμήμα της Νήσου Ύδρας. Λόγω του δύσβατου χαρακτήρα της περιοχής, καθώς και της αδυναμίας απογείωσης εναέριων μέσων κατά τις νυκτερινές ώρες, στην περιοχή επιχείρησαν επίγειες δυνάμεις οι οποίες μεταφέρθηκαν με πλωτό σκάφος του Λιμενικού Σώματος.

Την επόμενη ημέρα με το πρώτο φως απογειώθηκε από το αεροδρόμιο της Τρίπολης ένα ελικόπτερο Agusta Bell 214 με ομάδα δασοκομάντο της 9ης ΕΜΟΔΕ οι οποίοι επιχείρησαν στην περιοχή, ενώ για την κατάσβεση της πυρκαγιάς επιχείρησαν συνολικά δύο αεροσκάφη και δύο ελικόπτερα.

Σε λίγες ώρες η φωτιά είχε κατασβεστεί όπως εξάλλου έχουμε καταφέρει σε αυτό το διάστημα σε όλες τις περιπτώσεις πυρκαγιών που είχαμε να αντιμετωπίσουμε. Κάθε μέρα κατά μέσο όρο είναι εξήντα πυρκαγιές. Σε συνέχεια του εν λόγω συμβάντος στελέχη της Διεύθυνσης Αντιμετώπισης Εγκλημάτων Εμπρησμού, ως αρμόδια προανακριτική αρχή του Πυροσβεστικού Σώματος, σε συνεργασία με το Λιμενικό Σώμα προέβησαν στη συλλογή του ανακριτικού υλικού το οποίο κατόπιν ενημέρωσης της αρμόδιας εισαγγελικής αρχής αποτέλεσε μέρος της σχηματισθείσας δικογραφίας και ως εκ τούτου εμπίπτει πλέον στη φάση της δικαστικής διερεύνησης.

Εν όψει των ανωτέρω η οποιαδήποτε διενέργεια ειδικότερων ανακριτικών πράξεων συμπεριλαμβανομένων των όσων σχετίζονται με τη διερεύνηση των αιτιών της πυρκαγιάς αλλά και εκείνων που αφορούν στην πιστή τήρηση των διαδικασιών εκ μέρους των ανακριτικών οργάνων καλύπτονται από την αρχή της μυστικότητας της ποινικής διαδικασίας χωρίς, δηλαδή, εξωτερική δημοσιότητα και ως εκ τούτου ουδείς τρίτος δύναται και δεν πρέπει να λαμβάνει γνώση του περιεχομένου της προκειμένου να μην παρακωλυθεί το έργο της δικαιοσύνης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Ξεκινήσατε με ένα σχόλιο το οποίο πρέπει να απαντηθεί. Είναι επικοινωνιακό το να ζητάει ένας Βουλευτής του ελληνικού Κοινοβουλίου απαντήσεις και εξηγήσεις για ένα τόσο σοβαρό ζήτημα το οποίο απασχόλησε την ελληνική και τη διεθνή κοινή γνώμη για πάρα πολλές μέρες; Πρέπει να καταλάβετε επειδή είστε νέος σε αυτά τα έδρανα, ότι ο κοινοβουλευτικός έλεγχος είναι υποχρέωση των Ελλήνων και Ελληνίδων Βουλευτών και είναι υποχρέωση των μελών της Κυβέρνησης να απαντούν στον κοινοβουλευτικό έλεγχο. Αλίμονο αν δεν ασκούμε κοινοβουλευτικό έλεγχο για τόσο σοβαρά ζητήματα. Εδώ έχουμε ένα ζήτημα για το οποίο, πραγματικά, εκπλήσσομαι από την απάντηση σας. Γιατί είναι μια απάντηση η οποία είναι αμιγώς υπηρεσιακή, επιτρέψτε μου να πω. Δεν απαντά σε κανένα από τα ερωτήματα τα οποία έθεσα εγώ. Δεν καταλαβαίνω από την απάντησή σας τι ακριβώς έχει συμβεί. Και δεν νομίζω ότι όποιος μας παρακολουθεί αυτή τη στιγμή καταλαβαίνει.

Δεν αναφερθήκατε καν στο συγκεκριμένο ζήτημα με τη θαλαμηγό και τους επιβαίνοντες σε αυτήν και το πώς αυτοί τελικά δεν οδηγήθηκαν στον εισαγγελέα αλλά τους επετράπη με ιδιωτικό τζετ να γυρίσουν στη χώρα τους χωρίς να τους πειράξει κανείς. Και αυτό είναι ενδεικτικό και μιας αντίληψης που έχει η συγκεκριμένη Κυβέρνηση για το πώς κάνει πολιτική. Μας έλεγε ο Υπουργός, ο κ. Κικίλιας, να εφαρμοστεί ο νόμος. Μίλαγε ο κ. Μητσοτάκης όπως μιλάνε και άλλοι Υπουργοί της Κυβέρνησης για την αυστηροποίηση των ποινών. Αυτός ο ποινικός λαϊκισμός αποδεικνύεται ότι δεν είναι πανάκεια και σε καμμία περίπτωση δεν αντιμετωπίζει τα προβλήματα.

Όλα αυτό όμως φανερώνει και μια υποκρισία επιτρέψτε μου να πω, κύριε Υπουργέ. Φανερώνει μια υποκρισία γιατί νόμος και τάξη, βεβαίως, λέει ο κύριος Υπουργός και ο Πρωθυπουργός αλλά για τους αδύναμους. Για τους ισχυρούς λέει ασυδοσία. Και δεν υπάρχει από τη μεριά της Κυβέρνησης αυτή τη στιγμή μία σαφής απάντηση για το τι έχει συμβεί με τους συγκεκριμένους ανθρώπους με αυτούς οι οποίοι διέφυγαν από την Ύδρα. Χθες εδώ σε αυτή την Αίθουσα, κύριε Πρόεδρε, ήσασταν και εσείς παρών. Είχαμε τη συζήτηση για το νομοσχέδιο, όπως θα θυμάστε, για τον τουρισμό, το νομοσχέδιο του Υπουργείου Τουρισμού. Κι εδώ συζητάγαμε, ακριβώς, για ένα μοντέλο αχαλίνωτης τουριστικής ανάπτυξης και τουρισμού. Και ακριβώς τέτοια περιστατικά έρχονται να επιβεβαιώσουν αυτά τα οποία λέγαμε ότι, δηλαδή, έχουμε ξένους ολιγάρχες του πλούτου που αλωνίζουν στη χώρα μας καταστρέφοντας πόρους και υποδομές και στη συνέχεια έχουν τη δυνατότητα να διαφύγουν ανενόχλητοι.

Εδώ, λοιπόν, το ζήτημα είναι πάρα πολύ σοβαρό. Το ζήτημα ξεφεύγει από τα όρια απλώς και μόνο ενός συμβάντος, ενός περιστατικού στο οποίο, βεβαίως, πρέπει να εξακριβώσουμε τι έχει συμβεί. Και επιμένω και θα περιμένω και στη δευτερολογία σας να γίνετε πιο σαφής στο τι ακριβώς έχει συμβεί με τη συγκεκριμένη θαλαμηγό και τους επιβαίνοντες σε αυτήν. Εδώ όμως το ζήτημα επιτρέψτε μου να πω είναι ευρύτερο. Αφορά μια απολύτως άνιση αντιμετώπιση των ανθρώπων από τη μεριά του κράτους, από τη μεριά της πολιτείας, από τη μεριά της Κυβέρνησής σας. Κενά στο κράτος δικαίου που αντιμετωπίζει με διαφορετικές ταχύτητες. Τα βλέπουμε ξανά και ξανά σε περιπτώσεις μειονοτήτων, σε περιπτώσεις μεταναστών, σε περιπτώσεις Ρομά, σε περιπτώσεις ΛΟΑΤΚΙ ατόμων. Αυθαιρεσία όμως συναντά κανείς και συγκάλυψη όταν έχει απέναντί της το κράτος, όταν έχει η πολιτεία, έχει η Κυβέρνηση ισχυρούς οικονομικούς παράγοντες. Εν προκειμένω στο συγκεκριμένο περιστατικό βλέπουμε ότι τελικά αυτοί οι οποίοι πληρώνουν το μάρμαρο, για να το πω πάρα πολύ απλά, είναι οι εργαζόμενοι στη θαλαμηγό οι οποίοι ήταν αυτοί οι οποίοι οδηγήθηκαν στη δικαιοσύνη. Βρίσκονται σήμερα ενώπιον της δικαιοσύνης αντιμετωπίζοντας κακουργηματικού χαρακτήρα ποινικές διώξεις. Οι εργαζόμενοι. Όχι οι μισθωτοί, όχι οι ολιγάρχες που έφυγαν στο Καζακστάν.

Αυτή, δυστυχώς, είναι η πολιτική της Κυβέρνησης. Σε κάθε πρόβλημα απαντάτε με αυστηροποίηση ποινών, επικοινωνιακά τερτίπια και κάλυψη των ευθυνών των ισχυρών. Ζητάτε αυστηρή εφαρμογή του νόμου αλλά όχι για όλους, βεβαίως. Μόνο γι’ αυτούς στους οποίους είναι εύκολο να επιβάλεις τις ποινές του νόμου. Αυτή είναι μια νοοτροπία και μια κουλτούρα η οποία, δυστυχώς, διαπνέει και διατρέχει το σύνολο της κυβερνητικής πολιτικής. Το συγκεκριμένο περιστατικό, λοιπόν, εμείς δεν το αναδεικνύουμε, κύριε Υπουργέ, για να κάνουμε επικοινωνιακά παιχνίδια. Αναδεικνύουμε το συγκεκριμένο περιστατικό γιατί, ακριβώς, είναι χαρακτηριστικό μιας συνολικότερης αντίληψης για το πώς κάνει πολιτική αυτή η Κυβέρνηση.

Εγώ σας καλώ και πάλι. Έχετε την ευκαιρία και τώρα στη δευτερολογία σας. Δώστε σαφείς απαντήσεις. Τι έχει συμβεί; Γιατί οι άνθρωποι αυτοί, οι ζάπλουτοι ολιγάρχες από το Καζακστάν, αφέθηκαν ελεύθεροι να φύγουν από τη χώρα χωρίς καν να ερωτηθούν για το τι είχε συμβεί, χωρίς να οδηγηθούν στην εισαγγελία και την πληρώνουν για την πυρκαγιά στην Ύδρα οι εργαζόμενοι στη θαλαμηγό, οι καμαρώτοι και το πλήρωμα, οι οποίοι βρίσκονται αυτή τη στιγμή ενώπιον της δικαιοσύνης.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Παρακαλώ, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Χαρίτση, σας απάντησα στην πρωτολογία μου. Σας είπα ότι το θέμα είναι, πράγματι, όπως λέτε και εσείς πάρα πολύ σοβαρό. Βρίσκεται στα χέρια της δικαιοσύνης και δεν έχει ολοκληρωθεί η ανακριτική διαδικασία. Δεν έχει ολοκληρωθεί η προανάκριση. Όσα λέτε και όσα αναφέρετε αναφέρονται στις τηλεοράσεις, στις εφημερίδες, στα media, στα ρεπορτάζ. Εμείς δεν μπορούμε να στηριχθούμε σε αυτά που αναφέρονται εκεί. Εμείς θα πρέπει να στηριχθούμε στα πορίσματα, στα αποτελέσματα τα οποία θα μας παρουσιάσει η αρμόδια εισαγγελέας η οποία έχει αναλάβει την υπόθεση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Το σώμα εσωτερικού ελέγχου τι λέει;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θα σας απαντήσω.

Πράγματι το θέμα βρίσκεται στα χέρια της δικαιοσύνης. Θα έπρεπε να έχετε λίγες ημέρες ακόμα υπομονή και πιστεύω ότι εντός των επόμενων ημερών θα έχουμε το πόρισμα και τα αποτελέσματα από την δικογραφία όπως την συντάσσει η κυρία εισαγγελέας.

Αναφερθήκατε και σε άλλα θέματα που μας αφορούν ως Υπουργείο. Θα ήθελα να σας πω ότι, πράγματι, κάνουμε μια τεράστια προσπάθεια για να αλλάξουμε, να ενισχύσουμε τον επιχειρησιακό βραχίονα της πολιτικής προστασίας και στο σύνολό την πολιτική προστασία. Και κάνουμε πάρα πολλές πράξεις σε όλους τους τομείς και προς όλες τις κατευθύνσεις. Προσπαθούμε να ενισχύσουμε με υλικοτεχνικό εξοπλισμό για να πάμε σε ένα επόμενο στάδιο, σε μια ισχυρή πολιτική προστασία. Προσπαθούμε να αποκτήσουμε τα μέσα που χρειαζόμαστε μέσα από το πρόγραμμα «ΑΙΓΙΣ». Τριάντα εννιά υποπρογράμματα σε ένα μεγάλο πρόγραμμα για να αποκτήσουμε αεροπλάνα, ελικόπτερα, συστήματα διοίκησης και ελέγχου, συστήματα πληροφορικής. Ήδη έχουν υπογραφεί οκτώ συμβάσεις και προχωράμε και για τις επόμενες. Προσπαθούμε να ενισχύσουμε το Πυροσβεστικό Σώμα που αποτελεί τον κυρίαρχο επιχειρησιακό βραχίονα της πολιτικής προστασίας με ανθρώπινο δυναμικό, με έναν στρατηγικό σχεδιασμό και προσπαθούμε, πράγματι, με νομικό και θεσμικό τρόπο να οχυρώσουμε την πολιτική προστασία, τον μηχανισμό αντιμετώπισης των φυσικών καταστροφών και το Πυροσβεστικό Σώμα.

Πράγματι αυστηροποιήσαμε το νομικό πλαίσιο, αυστηροποιήσαμε τον Ποινικό Κώδικα όσον αφορά στα εγκλήματα του εμπρησμού. Και δεν μείναμε μόνο εκεί. Αυστηροποιήσαμε και αυξήσαμε τα πρόστιμα όσον αφορά στις παραβάσεις που αφορούν στις πυροσβεστικές διατάξεις στα θέματα αυτά του εμπρησμού.

Κύριε Χαρίτση, για εμάς ο εμπρηστής είτε από δόλο είτε από αμέλεια είναι πολύ σημαντικό θέμα και θα πρέπει να το ελέγξουμε. Γι’ αυτό αυστηροποιήσαμε και όχι για κάποιον άλλο λόγο, για ποινικό λαϊκισμό, όπως είπατε. Αυστηροποιήσαμε το πλαίσιο. Κι εμείς δεν ξεχωρίζουμε τους ολιγάρχες και τους πλούσιους από τους υπόλοιπους. Ούτε τους σκαφάτους από τους αυτούς που μας βάζουν φωτιά με αυτοκίνητο ή πεζή. Δεν ξεχωρίζουμε κανένα. Έχουμε αυστηροποιήσει το πλαίσιο και ισχυροποιήσαμε τη Διεύθυνση Αντιμετώπισης Εγκλημάτων Εμπρησμού και την κεντρική υπηρεσία και σε όλη την Ελλάδα. Εντείναμε τους ελέγχους και αυξήσαμε τα πρόστιμα.

Για πρώτη φορά έχουν διπλασιαστεί οι έλεγχοι κι έχουν καταγραφεί εξακόσιες σαράντα εννιά παραβάσεις μέχρι σήμερα, όταν ετησίως τα προηγούμενα χρόνια καταγράφονταν περίπου τριακόσιες. Έχουν επιβληθεί περίπου τετρακόσιες ενενήντα οκτώ χιλιάδες πρόστιμα. Και βέβαια έχουμε προβεί σε διακόσιες πενήντα μία συλλήψεις, σαράντα εννιά εκ των οποίων ήταν εμπρησμοί από πρόθεση.

Επαναλαμβάνω ότι αυστηροποιήσαμε το πλαίσιο και γι’ αυτή την υπηρεσία. Και θα ήθελα να ξέρετε ότι οποιοσδήποτε εξ αυτών, σε όσο υψηλό ή χαμηλό επίπεδο και αν βρίσκεται, παραβιάζει τους θεμελιώδεις κανόνες λειτουργίας της προανακριτικής αρχής είναι αντίπαλός μας, υποσκάπτει, υπονομεύει τη συνολική προσπάθεια την οποία κάνουμε στο Υπουργείο Κλιματικής Κρίσης και Πολιτικής Προστασίας για να ενισχύσουμε τον θεσμό, για να ενισχύσουμε και να δυναμώσουμε τον μηχανισμό αντιμετώπισης των φυσικών καταστροφών.

Κύριε Χαρίτση, θα ήθελα να σας πω εδώ πέρα ότι, πράγματι, είναι σε εξέλιξη αυτή η διαδικασία. Πριν ακόμα έρθει η εντολή των εισαγγελικών αρχών για το Εσωτερικών Υποθέσεων είχαν κινηθεί οι διαδικασίες εκ μέρους του Αρχηγού του Πυροσβεστικού Σώματος, έτσι ώστε να δώσει εξηγήσεις το εμπλεκόμενο προσωπικό για ενδεχόμενα λάθη και παραλείψεις. Αυτές οι εξηγήσεις, την επόμενη μέρα που δόθηκε η εντολή στο Εσωτερικών Υποθέσεων, ήρθαν σε γνώση της εισαγγελίας και δόθηκαν στο Εσωτερικών Υποθέσεων. Εξ όσων γνωρίζω, ολοκληρώθηκε προχθές η διαδικασία από τις Εσωτερικές Υποθέσεις των Σωμάτων Ασφαλείας και διαβιβάστηκε στην εισαγγελία. Και περιμένουμε από την εισαγγελία, με την οποία είμαστε σε επικοινωνία, μόλις ολοκληρώσει τη δουλειά της, να μας τα διαβιβάσει.

Και από εκεί και πέρα, να είστε σίγουρος -και σας διαβεβαιώνω- ότι θα ασκηθεί ο προβλεπόμενος πειθαρχικός έλεγχος και θα επιβληθούν οι ύψιστες ποινές, το μέγιστο δυνατόν, για παραδειγματισμό, προς γνώση και συμμόρφωση όλων.

Επαναλαμβάνω ότι όποιος δεν κάνει καλά τη δουλειά του, είναι απέναντί μας και υπονομεύει τη συνολική προσπάθεια. Άρα, λοιπόν, θα αποδοθεί δικαιοσύνη. Περιμένετε λίγες ημέρες.

Θα ήθελα να κλείσω με το εξής, κύριε Πρόεδρε. Εγώ θα περίμενα από εσάς που, όπως είπατε, είστε έμπειρος κοινοβουλευτικός -εγώ είμαι καινούργιος στον χώρο, δεν είμαι καν εκλεγμένος- και είστε και Αρχηγός κόμματος, να γνωρίζετε τη διάκριση των εξουσιών. Η Βουλή βρίσκεται εδώ για να νομοθετεί, έναν ρόλο τον οποίο έχετε κι εσείς. Και έχουμε τη νομοθετική εξουσία και έχουμε και τη δικαστική εξουσία, η οποία είναι ανεξάρτητη και πρέπει να αφήνουμε τη δικαστική λειτουργία να εκτελείται αναπόσπαστα, ανεπηρέαστα, από τους δικαστικούς λειτουργούς, από την ελληνική δικαιοσύνη η οποία είναι ανεξάρτητη.

Εμείς περιμένουμε το πόρισμα και σας διαβεβαιώ ότι όταν ολοκληρωθεί η διαδικασία, τις επόμενες ημέρες απ’ όσο γνωρίζουμε, θα ασκηθούν οι όποιες πειθαρχικές διαδικασίες και θα επιβληθούν οι ύψιστες των ποινών προς γνώση και συμμόρφωση όλων.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Δεν θα συζητηθούν, κατόπιν συνεννόησης, οι παρακάτω επίκαιρες ερωτήσεις: Η τέταρτη, με αριθμό 1241/8-7-2024 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Αγροτικής Ανάπτυξης και Τροφίμων με θέμα: «Άμεσα μέτρα στήριξης των βιοπαλαιστών κτηνοτρόφων» και η έκτη, με αριθμό 1249/8-7-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Αγροτικής Ανάπτυξης και Τροφίμων με θέμα: «Πρόγραμμα Αλιεία, Υδατοκαλλιέργεια και Θάλασσα 2021-27».

Θα συνεχίσουμε τώρα με την τρίτη, με αριθμό 1229/4-7-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Εσωτερικών με θέμα: «Η διοικητική κωλυσιεργία και η απαξίωση του ΑΣΕΠ επιφέρουν πληγές στην αξιοκρατική διαδικασία στελέχωσης της δημόσιας διοίκησης».

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, γνωρίζετε για την προκήρυξη 2Γ/2022 του ΑΣΕΠ που προχώρησε στον πανελλήνιο γραπτό διαγωνισμό. Τα αποτελέσματα, οι πίνακες, βγήκαν 24-5-2023 και εμφανίστηκαν δέκα τέσσερις χιλιάδες οκτακόσιοι τριάντα επτά επιτυχόντες. Μέχρι αυτήν τη στιγμή που μιλάμε είχαν εκδοθεί τρεις προκηρύξεις για τον προγραμματισμό του προηγούμενου έτους, με τους οποίους διορίστηκαν μόλις πενήντα ένας επιτυχόντες, χωρίς να είναι γνωστό πότε θα καλυφθούν οι θέσεις του 2024.

Σημειωτέον ότι οι θέσεις που έχουν προκηρυχθεί μέσω του γραπτού διαγωνισμού σε μια σειρά από προκηρύξεις, μέχρι στιγμής δεν καλύπτουν ούτε το ένα τρίτο του αριθμού των επιτυχόντων. Σας υπενθυμίζω ότι όταν διαφημίζατε τον συγκεκριμένο γραπτό διαγωνισμό, ο ίδιος ο κ. Μητσοτάκης είχε μιλήσει για δώδεκα χιλιάδες διορισμούς το 2023. Προφανώς αυτοί οι δώδεκα χιλιάδες διορισμοί δεν έγιναν και περιμένουμε να δούμε τι θα γίνει για το 2024 και για το 2025. Μάλιστα, άνοιξε και συζήτηση ακόμα και για δεύτερο πανελλήνιο γραπτό διαγωνισμό που θα πραγματοποιηθεί το πρώτο τρίμηνο του 2025.

Ξέρετε πολύ καλά ότι ο γραπτός διαγωνισμός έχει και ένα κόστος για τη διοίκηση, δεν είναι μια μικρή διαδικασία, ειδικά όταν μιλάμε για έναν διαγωνισμό στον οποίον προσήλθαν -αν δεν κάνω λάθος- περισσότεροι από ογδόντα χιλιάδες συμπολίτες μας.

Με αυτήν την έννοια, θεωρούμε ότι ο χειρισμός που έχετε κάνει πρόκειται για μία καταφανή ανασφάλεια δικαίου, για την οποία την ευθύνη την έχει η Κυβέρνηση. Δεν την έχουν οι άνθρωποι οι οποίοι άκουσαν ότι θα κάνετε δώδεκα χιλιάδες προσλήψεις, πήγαν, δώσανε στον διαγωνισμό και πέτυχαν.

Άρα, έχουμε κάποια πολύ συγκεκριμένα ερωτήματα. Αν δεσμεύεστε ότι οι προγραμματισμένες θέσεις του 2024 και του 2025 για τις κατηγορίες ΠΕ και ΤΕ θα πληρωθούν μέσα από τη δεξαμενή των επιτυχόντων του γραπτού διαγωνισμού του 2022, πράγμα που απαιτεί μια σειρά από διαδικασίες που πρέπει να γίνουν και που σημαίνει ότι οι εξαγγελίες που έκανε ο Πρωθυπουργός δημόσια και δεσμεύτηκε, είναι άλλη μια φορά κενό γράμμα. Και να σας ρωτήσουμε αν θα προκηρυχθούν άμεσα οι θέσεις ΤΕ και ΠΕ προγραμματισμού 2024, αλλά και του επόμενου έτους που, σύμφωνα με τις διακηρύξεις, αναμένεται να καλυφθούν από τους επιτυχόντες του πρώτου πανελλήνιου γραπτού διαγωνισμού του 2022 και αν θα γνωστοποιήσετε και τον προγραμματισμό για το 2026.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ηλιόπουλο.

Θα απαντήσει ο Υπουργός Εσωτερικών, ο κ. Θεόδωρος Λιβάνιος.

Παρακαλώ, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Ηλιόπουλε, ευχαριστώ για την ερώτηση. Μας δίνεται η ευκαιρία να πούμε ορισμένα πράγματα για τις διαδικασίες του ΑΣΕΠ που είναι σε εξέλιξη.

Πράγματι, τον Μάρτιο του 2023 έγινε ο πρώτος γραπτός διαγωνισμός μετά την ψήφιση του ν.4765. Ο διαγωνισμός αυτός, πράγματι, συγκέντρωσε το ενδιαφέρον και τη συμμετοχή, εν τέλει, μεγάλου αριθμού υποψηφίων. Τα αποτελέσματα βγήκαν τον Μάιο του 2023 και αμέσως μετά ξεκίνησε η διαδικασία της δεύτερης φάσης της προκήρυξης με την υποβολή υποψηφιοτήτων.

Ένα από τα πρώτα πράγματα που θέσαμε σε προτεραιότητα στο Υπουργείο Εσωτερικών ήταν η επιτάχυνση των διαδικασιών του ΑΣΕΠ. Πράγματι, έχετε δίκιο ότι υπάρχει σημαντική καθυστέρηση. Στα μέσα Ιουνίου εκδόθηκαν τα οριστικά αποτελέσματα και η τελική κατανομή των υποψηφίων τεχνολογικής εκπαίδευσης και τις αμέσως επόμενες εβδομάδες -την τελευταία εβδομάδα του Ιουλίου- θα εκδοθούν τα προσωρινά αποτελέσματα των υποψηφίων Πανεπιστημιακής Εκπαίδευσης. Η πρόθεση του Υπουργείου είναι ότι μέχρι να εκδοθούν τα οριστικά αποτελέσματα, εφόσον οι φορείς το επιθυμούν -να υπολογίσουμε γύρω στους τρεις μήνες το κενό μεταξύ προσωρινών και οριστικών αποτελεσμάτων- θα μπορούν να προσλάβουν, όπως πάγια είναι η διαδικασία, με συμβάσεις ορισμένου χρόνου τους πρώτους επιτυχόντες γι’ αυτό το τρίμηνο, εφόσον κρίνουν ότι υπάρχει ανάγκη για ενίσχυση των υπηρεσιών άμεσα.

Από εκεί και πέρα, η διαδικασία και το έργο του ΑΣΕΠ δεν απαξιώνεται. Τουναντίον θα έλεγα, αυτήν τη στιγμή δουλεύουμε πάρα πολύ στενά με τον ΑΣΕΠ προκειμένου να τον ενισχύσουμε. Έχω πει ότι με την ευκαιρία συμπλήρωσης τριάντα ετών από την έναρξη λειτουργίας, είναι από τις μεγαλύτερες κατακτήσεις της Μεταπολίτευσης η ίδρυση, η στελέχωση και η λειτουργία του ΑΣΕΠ και οι εγγυήσεις που δίνει στη διαδικασία πλήρωσης των μόνιμων θέσεων στο ελληνικό δημόσιο.

Επεξεργαζόμαστε και σχέδιο νόμου το οποίο θα έρθει τις αμέσως επόμενες εβδομάδες, πιθανότατα να είναι το πρώτο που θα ψηφιστεί μετά την επανέναρξη των εργασιών του Κοινοβουλίου. Θα εισάγουμε διαδικασίες απλοποίησης, διαδικασίες επιτάχυνσης και διευκόλυνσης του έργου του ΑΣΕΠ, διότι αυτήν τη στιγμή αυτό που κάνει το ΑΣΕΠ είναι ουσιαστικά, αν και τα δικαιολογητικά υποβάλλονται ψηφιακά, αναγκάζεται και κάνει οπτικό έλεγχο σχεδόν στο σύνολο των δικαιολογητικών. Ένας μέσος υπάλληλος του ΑΣΕΠ μπορεί να ελέγξει δέκα με δεκαπέντε αιτήσεις την ημέρα. Μιλάμε για τέτοιο όγκο εργασίας. Αυτό υπολογίστε σε έναν διαγωνισμό στον οποίο συμμετέχουν δεκαπέντε-δεκαέξι χιλιάδες υποψήφιοι πόσο χρόνο θέλει και πόσες ανθρωποημέρες θέλει.

Εμείς θα το επιταχύνουμε. Θα αξιοποιήσουμε πλήρως τις διαλειτουργικότητες με όλα τα στοιχεία του δημοσίου φορέα. Να σας πω δύο απλά παράδειγμα. Το πρώτο παράδειγμα είναι η εργασιακή εμπειρία. Προφανώς το γνωρίζετε επειδή έχετε θητεύσει και στο Υπουργείο Εργασίας, είναι διαθέσιμα στον ΕΦΚΑ οπότε μπορεί να αντλείται απευθείας η εργασιακή εμπειρία μέσα από τα στοιχεία του ΕΦΚΑ και να μην χρειαστεί να συμπληρώσει αναλυτικά ο υποψήφιος με το χέρι και να επαληθεύσει μετά το ΑΣΕΠ με το χέρι. Το δεύτερο στοιχείο είναι για παράδειγμα η οικογενειακή κατάσταση όπου υπάρχει διαθέσιμη η πληροφορία αυτή από το Μητρώο Πολιτών και δεν υπάρχει κανένας λόγος ο υποψήφιος να επισυνάπτει και ο υπάλληλος του ΑΣΕΠ σε δεύτερο χρόνο να ελέγχει. Αυτό είναι κάτι το οποίο δρομολογείται. Δουλεύουμε πάρα πολύ στενά με το ΑΣΕΠ και με το Υπουργείο Ψηφιακής Διακυβέρνησης.

Εκεί θα ενταχθούν και φορείς οι οποίοι πιστοποιούν προσόντα τα οποία δεν είναι του δημοσίου, όπως είναι οι πάροχοι βεβαιώσεων ξένων γλωσσών, όπου θα μπορεί αυτόματα να επικυρώνεται ο τίτλος που δηλώνουν, το Lower, το Proficiency ή αντίστοιχα σε άλλες γλώσσες στα αγγλικά, στα γαλλικά κ.λπ..

Κλείνοντας, είχα τη χαρά να συναντήσω και μία αντιπροσωπεία του προσωρινού συμβουλίου των επιτυχόντων του διαγωνισμού ΑΣΕΠ. Σίγουρα ο προγραμματισμός προσλήψεων του 2024 θα καλυφθεί από τη δεξαμενή των επιτυχόντων του γραπτού διαγωνισμού και περιμένουμε τον προγραμματισμό προσλήψεων του 2025 που θα εγκριθεί από το Υπουργικό Συμβούλιο τέλος Σεπτεμβρίου, για να δούμε εφόσον υπάρχουν αντίστοιχες δεξαμενές επιτυχόντων, να εξετάσουμε με πολύ θετική αν θέλετε προδιάθεση να αντληθεί και από τον γραπτό διαγωνισμό του 2023 ο προγραμματισμός προσλήψεων του 2025.

Μία παρατήρηση. Στόχος είναι να επιταχυνθεί η δεύτερη φάση του νέου διαγωνισμού που θα ξεκινήσει, να πάει με πολύ γρήγορο τρόπο, ώστε στις αρχές του 2025 να αρχίσουν να εργάζονται οι επιτυχόντες στις θέσεις που επιθυμούν. Μία παρατήρηση η οποία έχει ενδιαφέρον. Από τις χίλιες οκτακόσιες περίπου θέσεις τεχνολογικής εκπαίδευσης που βγήκαν τα οριστικά αποτελέσματα οι επιτυχόντες ήταν χίλιοι διακόσιοι. Αυτό έγινε για δύο πράγματα. Είτε γιατί δεν υπήρχαν επιτυχόντες σε ορισμένους κλάδους του ΑΣΕΠ είτε δεν υπήρξε ενδιαφέρον από υποψηφίους για ορισμένες θέσεις. Αυτό είναι κάτι το οποίο μας οδηγεί και θα μας οδηγήσει και στο μέλλον, ιδίως της Πανεπιστημιακής Εκπαίδευσης, σε μια ταχύτερη διαδικασία αναπληρώσεων. Εάν κάποιος σήμερα δεν αποδεχτεί τη θέση περίπου περιμένει ένα έτος μέχρι να κληθεί ο πρώτος επιλαχών προκειμένου να αναλάβει τη θέση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Ηλιόπουλε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, δυστυχώς, πρέπει να είμαστε ικανοποιημένοι με τα αυτονόητα. Και το λέω αυτό γιατί η προκάτοχός σας, η κ. Κεραμέως, στο συγκεκριμένο ζήτημα κρυβόταν. Προφανώς είναι πολύ σημαντικό ότι εσείς είστε σήμερα εδώ στη Βουλή και ότι έχετε συναντηθεί και με τον σύλλογο των επιτυχόντων. Έναν χρόνο αυτοί οι άνθρωποι δεν είχαν καταφέρει να δούνε την πολιτική ηγεσία του Υπουργείου κι αυτό δείχνει κάποια πράγματα για την αντίληψη που έχει το κυβερνητικό προσωπικό.

Έρχομαι τώρα στα συγκεκριμένα. Σε κάθε νομοσχέδιο που έρχεται και συζητάμε που σχετίζεται με τη δημόσια διοίκηση για όλα τα προβλήματα πάντα ακούμε μια φράση από τους Υπουργούς ότι λείπει προσωπικό. Παντού. Υπάρχουν τεράστια κενά στη δημόσια διοίκηση που τα δημιούργησε η πληγή του πέντε αποχωρήσεις μια πρόσληψη. Το ξέρετε πολύ καλά. Όταν ακυρώθηκε το πέντε αποχωρήσεις μία πρόσληψη η παράταξή σας με το πέντε προς ένα ήταν, αλλά σήμερα βρισκόμαστε εδώ. Ευτυχώς, τουλάχιστον υπάρχει το ένα προς ένα.

Έρχεστε και λέτε για επιτάχυνση των διαδικασιών του ΑΣΕΠ. Έχουμε δεκατέσσερις χιλιάδες οκτακόσιους τριάντα επτά συμπολίτες που μπήκαν στη διαδικασία, δώσανε εξετάσεις, πέτυχαν κι ένα χρόνο μετά ακόμη περιμένουν. Έγινε μισό βήμα σήμερα, το οποίο αυτό το μισό βήμα, κατά τη γνώμη μου, το χρωστάμε στον αγώνα που έδωσαν αυτοί οι άνθρωποι. Να σας πω, όμως, κάτι; Όταν εσείς λέτε ότι δεν υπάρχει απαξίωση του ΑΣΕΠ κι έρχεστε μετά και μου λέτε ότι με το προσωπικό που έχει το ΑΣΕΠ μπορεί να βλέπει δέκα-δεκαπέντε αιτήσεις την ημέρα…

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κάθε υπάλληλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάθε υπάλληλος δέκα-δεκαπέντε αιτήσεις τη μέρα. Δεν το ξέρατε όταν βγάζατε τον σχεδιασμό για τον συγκεκριμένο διαγωνισμό; Τώρα το μάθατε; Προφανώς και το ξέρατε. Άρα, ξέρατε συνειδητά ότι βγάζετε ένα διαγωνισμό με όρους προεκλογικούς. Θυμόμαστε τους τίτλους: Ογδόντα χιλιάδες θα δώσουν, δώδεκα χιλιάδες θα προσληφθούν. Γιατί σας ένοιαζε ο προεκλογικός τίτλος, δεν σας ένοιαζε πραγματικά -και αυτό το δείχνει η ζωή, δεν είναι ζήτημα εκτίμησης- το τι θα γίνει με τις προσλήψεις αυτών των ανθρώπων. Δεν απαντάτε σε μένα αυτή τη στιγμή. Απαντάτε σε αυτούς τους δεκατέσσερις χιλιάδες ανθρώπους που πήγαν στη διαδικασία και δώσανε τις εξετάσεις.

Εμείς λέμε ότι το δημόσιο δεν έχει την πολυτέλεια να τους χάσει αυτούς τους ανθρώπους. Όποιος θέλει να διοριστεί πρέπει να διοριστεί. Τους χρειάζονται οι δημόσιες υπηρεσίες. Είναι άνθρωποι που μπήκανε με τη δουλειά τους, με την προσπάθειά τους, με την αξία τους, χωρίς να χρωστάνε χάρη σε κανέναν. Είναι άνθρωποι με πτυχία και τους χρειαζόμαστε.

Άρα, υπάρχουν δυο πολύ απλά ερωτήματα. Μπορείτε να δώσετε τάξη μεγέθους πόσοι από αυτούς τελικά θα προσληφθούν; Το δώδεκα χιλιάδες που είπε ο Κυριάκος Μητσοτάκης ισχύει σαν τάξη μεγέθους ή δεν ισχύει; Γιατί αν από αυτόν τον διαγωνισμό βγούμε με τρεις χιλιάδες προσλήψεις μιλάμε για μια τεράστια απάτη προς αυτούς τους ανθρώπους, αλλά και τεράστια υποβάθμιση των δημόσιων υπηρεσιών.

Και τελευταίο συγκεκριμένο ερώτημα. Ο προγραμματισμός για τις θέσεις του 2025 θα βασιστεί σε αυτό το pool επιτυχόντων ή θα έχουμε καινούργιο διαγωνισμό, θα ακυρωθούν αυτοί οι πίνακες και πάμε πάλι από την αρχή;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Ηλιόπουλε, σας είπα για τον διαγωνισμό του 2024 θωρείτε το δεδομένο ότι θα πάμε από τη δεξαμενή του γραπτού διαγωνισμού του 2023…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Συγκεκριμένο αριθμό. Τάξη μεγέθους!

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Νομίζω ότι είναι γνωστό το πρόγραμμα των προσλήψεων. Θα σας πω και τα ακριβή νούμερα, αν θέλετε. Δώστε μου λίγο χρόνο. Είναι περίπου τέσσερις χιλιάδες, αν θυμάμαι καλά, οι ΠΕ του 2024 και κάποιος αντίστοιχος αριθμός είναι του 2025, συν τα κενά που υπάρχουν από κενές θέσεις. Άρα, λοιπόν, θεωρητικά όποιος επιτυχών θέλει να εργαστεί και δηλώσει συμμετοχή για συγκεκριμένη θέση -γιατί δεν μπορούν να έρθουν όλοι Αθήνα, το καταλαβαίνετε- θεωρείστε δεδομένο ότι το 2024 οι προκηρύξεις θα πάνε από αυτή τη δεξαμενή. Και αφού εγκριθεί ο προγραμματισμός προσλήψεων του 2025 το βλέπουμε με πολύ θετικό μάτι και κατευθυνόμαστε προς αυτή την κατεύθυνση και το 2025 να πάρει από αυτή τη δεξαμενή. Ο γραπτός διαγωνισμός θα γίνει την άνοιξη του 2025, αφού θα έχουν προκηρυχθεί, όμως, οι θέσεις.

Ο στόχος είναι γύρω στα μέσα φθινοπώρου Οκτώβριο - Νοέμβριο, ανάλογα πότε θα βγουν και οι οριστικοί πίνακες της προκήρυξης που τρέχει, να προκηρυχθούν άμεσα οι νέες θέσεις και θα προσπαθήσουμε, ειδικά επειδή είναι και επείγουσες οι ανάγκες στελέχωσης των υπηρεσιών, να βγάλουμε ορισμένα δικαιολογητικά, έλεγχο κ.λπ. και να έχουμε τον γραπτό διαγωνισμό που είναι το σημαντικό.

Θα μου επιτρέψετε και μία σημαντική, κατά τη γνώμη μου, αλλαγή. Θα πριμοδοτήσουμε την εντοπιότητα, κυρίως στις ορεινές και νησιωτικές περιοχές. Το οποίο θεωρώ πάρα πολύ σημαντικό. Η κ. Πέρκα προέρχεται από έναν ακριτικό νομό. Να πω ένα παράδειγμα λοιπόν. Αν ανοίξει μια θέση στον Δήμο Πρεσπών και υπάρχει ενδιαφερόμενος πτυχιούχος από τον Δήμο Πρεσπών θα πριμοδοτηθεί σε τέτοιο σημαντικό βαθμό ώστε να διορίσει κοντά στον τόπο κατοικίας τους πετυχαίνοντας δύο πράγματα. Το πρώτο πράγμα είναι ότι δίνει κίνητρο σε έναν νέο άνθρωπο να μείνει στον τόπο του γνωρίζοντας ότι έχει τη θέση του εκεί πέρα και το δεύτερο, που αφορά ιδίως στη νησιωτική Ελλάδα και τις τουριστικές περιοχές, ότι μας βγάζει από ένα τρομερά μεγάλο πρόβλημα που υπάρχει που είναι η στέγαση των δημοσίων υπαλλήλων, καθώς το ενοίκιο σε πολλά μέρη της Ελλάδας αυτή τη στιγμή είναι πολύ υψηλότερο ακόμα και από τον μισθό ενός νεοδιοριζόμενου δημοσίου υπαλλήλου.

Η πρόθεση είναι να επιταχύνουμε τις διαδικασίες, να τις πάμε γρήγορα, να εκμεταλλευτούμε τις διαλειτουργικότητες, να εκμεταλλευτούμε αυτή την αλλαγή που έχει γίνει στον τρόπο λειτουργίας του κράτους και να μπορέσει το ΑΣΕΠ να κάνει τη δουλειά του πιο ουσιαστικά, πιο γρήγορα. Δεν είναι, επιτρέψτε μου, πάντα η λύση να θέλουμε περισσότερους ανθρώπους στο ΑΣΕΠ ώστε να κοιτάνε αιτήσεις. Το σημαντικό είναι να μπορούν να κάνουν τη δουλειά πιο αυτόματα, όσον αφορά τα βασικά δικαιολογητικά τουλάχιστον, ώστε να μην χρειαστεί να κατεβαίνει ένα-ένα. Είναι εκπληκτικός ο τρόπος με τον οποίον εργάζονται. Είναι πάρα πολύ δύσκολο να ελέγξετε μία εργασιακή εμπειρία μήνα-μήνα ουσιαστικά με το χέρι, ενώ υπάρχει στο «ΕΡΓΑΝΗ» για παράδειγμα ή στον ΕΦΚΑ ή στην ΗΔΙΚΑ για τους ελεύθερους επαγγελματίες τα συγκεκριμένα στοιχεία και μπορούν να χρησιμοποιηθούν άμεσα.

Άρα λιγότερος χρόνος στον έλεγχο τον χειροκίνητο των δικαιολογητικών, πολύ περισσότερη ενίσχυση του ελέγχου, λιγότερες ενστάσεις εκ των πραγμάτων αφού θα γίνονται και ηλεκτρονικά κάποια πράγματα. Άρα βλέπετε ότι προσπαθούμε να το κάνουμε με αυτό τον τρόπο. Επισημαίνω ότι στο νομοσχέδιο που θα έρθει η μεγάλη αλλαγή, εκτός από αυτά που είπα, είναι η πριμοδότηση της εντοπιότητας.

Έχουν ανάγκη ιδίως οι ορεινοί νησιωτικοί δήμοι, ανεξαρτήτως πληθυσμού οι νησιωτικοί δήμοι. Δεν μπορώ να καταλάβω για παράδειγμα γιατί η Λέσβος θεωρείται ότι δεν πρέπει να πάρει εντοπιότητα και να έρθει κάποιος από την Αθήνα στη Λέσβο να εργαστεί. Αν υπάρχουν πτυχιούχοι πανεπιστημιακής τεχνολογικής εκπαίδευσης από τη Λέσβο ή δευτεροβάθμιας εκπαίδευσης σε δεύτερο χρόνο, θέλουμε να μείνουν στον τόπο τους και να εργαστούν για τις δημόσιες υπηρεσίες είτε της κεντρικής κυβέρνησης είτε της περιφερειακής αυτοδιοίκησης είτε της τοπικής αυτοδιοίκησης προς όφελος των τοπικών κοινωνιών που ζούνε εκεί.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε. Σημαντικές οι ανακοινώσεις σας, κύριε Υπουργέ, για την αναμόρφωση του ΑΣΕΠ. Και περιμένουμε την κατάθεση του νομοσχεδίου.

Θα συνεχίσουμε τώρα με την τέταρτη με αριθμό 1237/5-7-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα κέντρα υγείας του Νομού Πρέβεζας».

Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, καλημέρα. Η ερώτηση την οποία κατέθεσα έχει να κάνει με τις κατά την άποψή μου σοβαρότατες δηλώσεις που έκανε ο αρμόδιος Υφυπουργός κ. Βαρτζόπουλος, ο συνάδελφός σας στο Υπουργείο Υγείας, επισκεπτόμενος την Πρέβεζα κατά την προεκλογική περίοδο των ευρωεκλογών. Πήγε στο Κέντρο Υγείας της Πάργας και άκουσε εκεί τα προβλήματα των κέντρων υγείας.

Εν τάχει να σας πω η Πάργα -δεν ξέρω αν την έχετε επισκεφθεί- είναι ένας ευλογημένος τόπος. Ο πληθυσμός της περιοχής το καλοκαίρι αυξάνεται πάρα, πάρα πολύ. Έχει ένα κέντρο υγείας το οποίο δυστυχώς κατά τις μέρες της διακυβέρνησης της Νέας Δημοκρατίας έχει φτάσει να λειτουργεί έως τις 15.00΄. Και το λέω αυτό, κυρία Υπουργέ, γιατί όντως τα κέντρα υγείας της επαρχίας και της Πρέβεζας -δεν θα μπορούσε να ήταν διαφορετικά- ήταν κέντρα υγείας τα οποία ήταν υποστελεχωμένα σε προσωπικό. Καταφέραμε όμως, με κόπο και με αγωνία και με τη συμπαράσταση όλων των αρμοδίων του Νομού της Πρέβεζας το 2018 να ανοίξουμε τέσσερις θέσεις μόνιμων γιατρών στα δύο κέντρα υγείας του Δήμου Πάργας, δηλαδή το Κέντρο Υγείας της Πάργας και το Κέντρο Υγείας Καναλλακίου, και έτσι να λύσουμε έναν χρόνιο πρόβλημα στο οποίο είχαμε.

Ο κ. Βαρτζόπουλος δυστυχώς έκανε μια δήλωση λέγοντας ότι δεν υπάρχει κανένας λόγος να εφημερεύει το κέντρο υγείας, αλλά μπορεί να λειτουργεί ως τις 15.00΄, γιατί λέει στα είκοσι οκτώ χιλιόμετρα υπάρχει άλλο κέντρο υγείας, το οποίο έχει γιατρούς και «σιγά την απόσταση». Και μάλιστα έκανε έναν παραλληλισμό λέγοντας ότι η απόσταση αυτή των δύο κέντρων υγείας είναι πολύ μικρότερη σε σχέση με την με τα κέντρα υγείας της δικής του εκλογικής περιφέρειας.

Κυρία Υπουργέ, είναι μια περιοχή η οποία πέραν του κόσμου που έχει αυξάνεται και πολύ η κίνηση. Η εθνική οδός Πρέβεζας - Ηγουμενίτσας είναι μια πολύ επικίνδυνη οδός και μάλιστα με κόστος τότε το 2018 πάλι, κάναμε τα εγκαίνια στον Μεσοπόταμο. Είναι ένα χωριό του Δήμου Πάργας που βρίσκεται πάνω στον οδικό άξονα και εκεί φτιάξαμε έναν σταθμό του ΕΚΑΒ για να μπορεί να διαχειρίζεται τα ατυχήματα που είχε η εθνική οδός. Δυστυχώς και αυτός ο υποσταθμός του ΕΚΑΒ είναι κλειστός ή μάλλον να το πω διαφορετικά υπολειτουργεί, αν δεν κάνω λάθος, λειτουργεί ελάχιστες ώρες την ημέρα.

Επίσης, είπε για το Νοσοκομείο της Πρέβεζας, κυρία Υπουργέ, ολοκληρώνω με αυτό ότι το Νοσοκομείο της Πρέβεζας είναι ένα νομαρχιακό νοσοκομείο που έχει τα ίδια προβλήματα με όσα έχουν και τα νοσοκομεία της υπόλοιπης χώρας. Δεν γνώριζε ο κ. Βαρτζόπουλος ότι το Νοσοκομείο της Πρέβεζας πλέον είναι το αρχαιότερο κτιριακά νοσοκομείο σε όλη την Ελλάδα. Είχαμε την πρωτιά μαζί με τη Σπάρτη, αλλά η Σπάρτη εξ όσων γνωρίζω φτιάχνει νέο νοσοκομείο. Και είναι ένα νοσοκομείο το οποίο αυτές τις μέρες δεν έχει παθολόγο, δηλαδή δεν έχει την παθολογική κλινική η οποία δεν μπορεί να λειτουργήσει. Και άρα είναι νοσοκομείο που κατά τα άλλα δεν μπορεί να παρέχει βοήθεια στους ασθενείς.

Θέλω να σας πω λοιπόν, κυρία Υπουργέ, ότι αυτές οι δηλώσεις του κ. Βαρτζόπουλου είναι πολύ επικίνδυνες για τη δημόσια υγεία, είναι πολύ επικίνδυνες για την υγεία των κατοίκων του Νομού της Πρέβεζας, της Πάργας και των επισκεπτών του Νομού της Πρέβεζας. Δείχνει την πλήρη αδιαφορία της Κυβέρνησης διά μέσω του κ. Βαρτζόπουλου για τη δημόσια υγεία.

Και τα ερωτήματα είναι απλά: Σε ποιες οι ενέργειες θα προβείτε ώστε να ενισχύσετε τα κέντρα υγείας του Νομού της Πρέβεζας και δη αυτών της Πάργας το οποίο υπολειτουργεί κυρίως τους καλοκαιρινούς μήνες, αλλά και των υπολοίπων, όπως και της Φιλιππιάδας όπου νομίζω έχει έναν γιατρό και θα επανέλθουμε με νέα επίκαιρη ερώτηση. Τι θα κάνετε με τη λειτουργία του ΕΚΑΒ στο Μεσοπόταμο. Υπάρχουν αιτήσεις ανθρώπων του ΕΚΑΒ να αποσπαστούν τους καλοκαιρινούς μήνες για να εργαστούν και να βοηθήσουν την περιοχή εκεί. Και πώς θα βοηθήσετε τη δημόσια υγεία στον Νομό της Πρέβεζας, γιατί δυστυχώς θέλω να το πω με πόνο ψυχής, δεν έχει γίνει απολύτως τίποτα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μπάρκα.

Θα απαντήσει η Αναπληρώτρια Υπουργός Υγείας, κ. Αγαπηδάκη.

Ορίστε, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Μπάρκα, πριν προχωρήσω επί της ουσίας στην ερώτησή σας, θα πρέπει να αναγνωρίσω το διαχρονικό ενδιαφέρον που δείχνετε για τον Νομό της Πρέβεζας καθώς έχετε καταθέσει κατά το παρελθόν δύο επίκαιρες ερωτήσεις. Το λέω πολύ ειλικρινά, δεν λέω ειρωνικά. Η πρώτη στις 11 Ιουλίου του 2017, η δεύτερη 29 Μαΐου του 2018 για τα ίδια ζητήματα τον καιρό που ο ΣΥΡΙΖΑ ήταν κυβέρνηση και αποτυπώνετε την κατάσταση -θα χρησιμοποιήσω τα δικά σας λόγια, όχι δικούς μου ισχυρισμούς- ως εξής: Σημαντικές ελλείψεις στα κέντρα υγείας κυρίως σε ιατρικό προσωπικό παρουσιάζεται στον Νομό της Πρέβεζας. Η εικόνα των κέντρων υγείας του Νομού Πρέβεζας δεν είναι αυτή που αντιστοιχεί στις ανάγκες των πολιτών του νομού. Ειδικότερα τα δυο κέντρα υγείας, Πάργας και Καναλλακίου, αντιμετωπίζουν οξύτατα προβλήματα στελέχωσης σε ιατρικό κυρίως προσωπικό με συνέπεια να μην είναι εφικτή η καθημερινή και ασφαλής εφημέρευση τους σε εικοσιτετράωρη βάση. Δυστυχώς, τα κέντρα υγείας εφημερεύουν δεκαπέντε ημέρες τον μήνα, εναλλάξ το ένα με το άλλο.

Έναν χρόνο μετά το 2018 κάνατε ξανά επίκαιρη ερώτηση, με το ίδιο περιεχόμενο, που σημαίνει ότι δεν είχε γίνει κάτι στο μεσοδιάστημα και εντοπίζετε ότι το Κέντρο Υγείας Φιλιππιάδας, του οποίου ανεστάλη τότε η εφημερία λειτουργούσε μόνο με τακτικό πρωινό ωράριο.

Δεν μπορώ βέβαια να μην σχολιάσω ότι τότε απουσίαζαν από τις ερωτήσεις σας οι αναφορές, οι δραματικές για τραγικά περιστατικά και ζωές που χάνονται καθημερινά, για ανάλγητη ηγεσία του Υπουργείου Υγείας και την εξουθένωση του νοσηλευτικού προσωπικού και του ιατρικού. Το λέω αυτό, κύριε Μπάρκα, γιατί εδώ ερχόμαστε να απαντήσουμε όλοι με στοιχεία και θεωρώ ότι καμμία ηγεσία του Υπουργείου Υγείας οποιασδήποτε Κυβέρνησης δεν μπορεί να χαρακτηρίζεται ως ανάλγητη. Είναι σαν να λέμε ότι υπάρχουν άνθρωποι στην ηγεσία του Υπουργείου Υγείας, ξαναλέω οποιουδήποτε κόμματος και αν αφορά η ερώτηση, οι οποίοι δεν ενδιαφέρονται για τις ζωές, την αρρώστια και τον πόνο των ανθρώπων.

Πάμε λοιπόν να δούμε ποια είναι σήμερα η κατάσταση και είμαι αναγκασμένη να κάνω μια συγκριτική αποτύπωση, μιας και το θέσατε και εσείς στη δική σας τοποθέτηση. Το Κέντρο Υγείας Καναλλακίου εφημερεύει καθημερινά σε εικοσιτετράωρη βάση και όχι εναλλάξ, όπως επί των ημερών σας. Το Κέντρο Υγείας Φιλιππιάδας εφημερεύει τρεις φορές την εβδομάδα. Είναι το κέντρο υγείας του οποίου εσείς είχατε αναστείλει εντελώς την εφημερία. Στο Κέντρο Υγείας Πρέβεζας. έχουμε πρωινή και απογευματινή βάρδια από τις 7.00΄ έως τις 22.00΄. Το αντίστοιχο στο Θεσπρωτικό καθημερινά εφημερεύει σε εικοσιτετράωρη βάση. Στο Κέντρο Υγείας Πάργας όσον αφορά τις εφημερίες αλληλοεπικαλύπτεται με τον Μαργαρίτη της Περιφερειακής Ενότητας Θεσπρωτίας, δεδομένης της κοντινής χιλιομετρική της απόστασης. Δεν λέω ότι αυτό είναι το ιδανικό, είναι δεκαοκτώμισι χιλιόμετρα, περίπου είκοσι λεπτά. Ξέρω την περιοχή, ξέρω ότι δεν είναι η καλύτερη δυνατή κατάσταση, το λέω μόνη μου. Δεν λέω ότι είναι ιδανικό αυτό, αλλά είναι καλύτερο σε σχέση με αυτό που είχαμε το 2019.

Επιπρόσθετα, με μόνιμο προσωπικό έχουμε στελεχώσει τα κέντρα υγείας. Στο Περιφερειακό Ιατρείο Κερασούντας που ανήκει στο Κέντρο Υγείας Φιλιππιάδας διορίστηκε και έχει αναλάβει υπηρεσία από 23 Νοεμβρίου του 2023 ιατρός ειδικότητας γενικής ιατρικής. Στην Πάργα, επιμελητής Β΄ γενικής ιατρικής και αναμένεται το επόμενο χρονικό διάστημα ιατρός ειδικότητας γενικής ιατρικής. Από τον Ιούνιο του 2022 στο Κέντρο Υγείας Πρέβεζας έχει διοριστεί μόνιμος ιατρός επιμελητής Β΄ ιατρικής παθολογίας.

Πάμε να δούμε και τους συνολικούς αριθμούς. Κέντρο Υγείας Καναλλακίου, Ιούλιο 2019, έξι άτομα, σήμερα οκτώ. Στο Κέντρο Υγείας Θεσπρωτικού, Ιούλιο του 2019, δέκα άτομα, σήμερα δεκατέσσερα. Κέντρο Υγείας Πάργας, Ιούλιο του 2019, ένα άτομο, σήμερα τρία. Κέντρο Υγείας Φιλιππιάδας, Ιούλιο του 2019, πέντε άτομα, σήμερα έξι. Μιλάω για ιατρικό προσωπικό.

Συμπέρασμα, λοιπόν είναι ότι παραλάβαμε τα κέντρα υγείας Νομού Πρεβέζης σε παύση εφημεριών με εκ περιτροπής εφημερίας.

Σήμερα δεν υπάρχει κανένα που να έχει παύση εφημεριών και δύο εφημερεύουν καθημερινά σε εικοσιτετράωρη βάση. Είχαμε είκοσι οκτώ υπηρετούντα άτομα ως ιατρικό προσωπικό και σήμερα έχουμε τριάντα έξι.

Θέλω λοιπόν να πω ότι καταλαβαίνω την αγωνία σας, δεν μπορώ να πω ότι είμαι και εγώ ικανοποιημένη με την υφιστάμενη κατάσταση, αυτή που σας αποτύπωσα μόλις και έχει να κάνει με την αποτύπωση των υπηρεσιών. Απέχει πόρρω από τους χαρακτηρισμούς που έχετε στην ερώτησή σας περί τραγικής κατάστασης κ.λπ. κ.λπ..

Θέλω να πω ότι είναι ένα πράγμα οι δηλώσεις των πολιτικών και η πολιτική διαμάχη και όλα αυτά και ένα δεύτερο πράγμα όταν μιλάμε για τις υπηρεσίες και τα στοιχεία τα οποία θα πρέπει να σεβόμαστε όλοι.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, ευχαριστώ που αναγνωρίζετε το ενδιαφέρον μου για τον Νομό της Πρέβεζας. Άλλωστε, είναι αυτός ο ρόλος των Βουλευτών και όχι να σιωπούν εάν είναι στην Κυβέρνηση κάποιος ο οποίος τους καλύπτει ή κάποιος ο οποίος δεν τους καλύπτει.

Κυρία Υπουργέ, δεν μου είπατε κουβέντα για το ΕΚΑΒ. Φαντάζομαι δεν ενημερωθήκατε για το ΕΚΑΒ. Δεν ξέρω. Θα μου πείτε σε δεύτερο χρόνο φαντάζομαι.

Επίσης, κυρία Υπουργέ, όταν ένα κέντρο υγείας δεν λειτουργεί, δεν κάνει εφημερίες μπορεί εσείς να μην το χαρακτηρίζετε ότι έχει κάνει παύση εφημεριών, αλλά δεν εφημερεύει σε κάθε περίπτωση. Επίσης, κυρία Υπουργέ, να σας πω ότι το Μαργαρίτι είναι σε άλλο νομό. Και γνωρίζετε πάρα πολύ καλά ότι κάθε νομός έχει την αυτοτέλειά του. Δεν μπορείτε λοιπόν να λέτε: «Εντάξει, λύνουμε το πρόβλημα», όπως είπε ο κ. Βαρτζόπουλος. Εγώ αναφέρομαι στις δηλώσεις του κ. Βαρτζόπουλου, όχι στις δικές σας δηλώσεις. Ο κ. Βαρτζόπουλος είπε: «Παιδιά, μην κάνετε έτσι, είκοσι οκτώ χιλιόμετρα είναι η απόσταση και άρα μπορείτε να το δείτε αυτό».

Κυρία Υπουργέ, είναι γεγονός ότι παραλάβαμε ως ΣΥΡΙΖΑ μια εικόνα στη δημόσια υγεία πάρα πολύ τραγική, οι άνθρωποι έφευγαν. Να σας πω ότι στα κέντρα υγείας είχαν να γίνουν προσλήψεις -αν δεν κάνω λάθος, που δεν κάνω λάθος γιατί έχω ένα κακό, έχω καλή μνήμη- από το 2009. Καταφέραμε λοιπόν μέσα σε μνημονιακούς χρόνους να βρούμε γιατρούς και να ανοίξουμε τέσσερις θέσεις ιατρών οι οποίες καλύφθηκαν το 2018 και το 2019 στο Κέντρο Υγείας της Πάργας και του Καναλακίου. Ο γιατρός τον οποίο αναφέρατε από την Πάργα, που είναι στην Πάργα τώρα, ο διευθυντής, ο επιμελητής Β΄, ο άνθρωπος αυτός μας έδωσε χαρά μετακινούμενος από το Κέντρο Υγείας Μετσόβου στην Πάργα, μια πόλη που δεν είναι καν ο χώρος του, αλλά ήρθε άνθρωπος να βοηθήσει και είναι εκεί και δίνει τη μάχη του.

Θα έπρεπε λοιπόν κι εσείς στην αγωνία σας να παρουσιάσετε τα νούμερα αυτά να πείτε, να αναγνωρίσετε δηλαδή ότι, ναι, το 2018 άνοιξαν τέσσερις θέσεις γιατρών οι οποίοι ήρθαν και κάλυψαν τις θέσεις. Βέβαια, για διάφορους λόγους φύγανε οι άνθρωποι πάλι. Συμβαίνει αυτό με τους γιατρούς. Είχαν προσωπικά και οικογενειακά ζητήματα και φύγανε.

Όμως, κυρία Υπουργέ, θέλω να σας πω το εξής. Είμαι ένας άνθρωπος ο οποίος υπερασπίζεται πολύ και τον χώρο του και την ιδεολογία του. Αν ρωτήσετε θα σας το πουν αυτό το πράγμα. Μπορώ να αναγνωρίσω όμως την προσπάθεια κάποιου να βοηθήσει, ακόμα κι αν διαφωνούμε πολιτικά και ιδεολογικά, τη δημόσια υγεία ή σε κάτι κοινωνικό, κάτι που ακουμπά την κοινωνία.

Θέλω να σας πω ότι οι δηλώσεις του κ. Βαρτζόπουλου δεν βοήθησαν. Δεν είναι βοηθητικές oι δηλώσεις ενός Υπουργού ο οποίος ήρθε ως πολιτικό στέλεχος, όχι ως Υπουργός, είχε και την ιδιότητα του Υπουργού γι’ αυτό και επισκέφθηκε και τα κέντρα υγείας, αλλά ήρθε ως πολιτικό στέλεχος εκεί για να βοηθήσει τη Νέα Δημοκρατία στον προεκλογικό της αγώνα και είπε: «Μην κάνετε έτσι, δεν υπάρχει λόγος να ανησυχείτε για το Κέντρο Υγείας Πάργας, είναι είκοσι οκτώ χιλιόμετρα».

Να σας πω και πάλι, για να ενημερώσετε και τον κ. Βαρτζόπουλο, ότι αυτή τη στιγμή στην Πάργα βρίσκονται πάνω από τριάντα χιλιάδες άνθρωποι -είναι τουρίστες- στην ευρύτερη περιοχή. Επίσης, ο δρόμος που συνδέει την υποθαλάσσια ζεύξη της Πρέβεζας με το λιμάνι της Ηγουμενίτσας, η Εθνική Οδός, η «Παραλιακή», που λέμε εμείς οι Ηπειρώτες, έχει τόσο φόρτο εργασίας και από φορτηγά που γίνονται καθημερινά δύσκολα ατυχήματα. Κι εκεί θα έλεγα ότι το ΕΚΑΒ θα μπορούσε να βοηθήσει την κατάσταση διαχείρισης των ατυχημάτων. Παρ’ όλα αυτά το ΕΚΑΒ, εξ όσων γνωρίζω, το ξαναλέω, παραμένει σε υπολειτουργία, ενώ το 2018 το ΕΚΑΒ Μεσοποτάμου, που ήταν ένα αίτημα πανθομολογούμενο και ζητούμενο για όλη την περιοχή, άνοιξε.

Στο πλαίσιο, λοιπόν, αυτό θέλω να σας πω ότι οι χαρακτηρισμοί δεν αφορούν εσάς. Εσείς είστε εκπρόσωπος του Υπουργείου. Όμως, αφορά την πολιτική και τον πολιτικό εκπρόσωπο της Νέας Δημοκρατίας, που τυγχάνει να είναι και Υπουργός Υγείας, τον κ. Βαρτζόπουλο, ο οποίος θεωρώ ότι με τις δηλώσεις του αυτές υποβάθμισε την υπεράσπιση της δημόσιας υγείας των Πρεβεζάνων αλλά και των επισκεπτών. Δεν μπορεί να λέει ένας Υπουργός: «Μην κάνετε έτσι, στη δική μου περιοχή έχουν μεγαλύτερη χιλιομετρική απόσταση τα κέντρα υγείας ή τέλος πάντων οι δομές υγείας». Δεν νομίζω ότι περιποιεί τιμή.

Εγώ θα επανέλθω και θα επανέρχομαι συνεχώς με επίκαιρες ερωτήσεις για τα ζητήματα δημόσιας υγείας, γιατί είναι, κατά την άποψή μου, κορυφαίο ζήτημα. Ξέρετε, η επαρχία δεν ζητάει πολλά πράγματα. Ζητάει δημόσια υγεία. Θέλει δημόσια υγεία. Θέλει να υπάρχουν γιατροί στα κέντρα υγείας, στις ΤΟΜΥ που τις άνοιξε ο ΣΥΡΙΖΑ και λειτουργούν και κάνουν εξαιρετική δουλειά οι εργαζόμενοι στις τοπικές μονάδες υγείας -να την επισκεφθείτε μια φορά, αξίζει-, στο νοσοκομείο, όπου οι γιατροί και οι νοσηλευτές δίνουν μάχη. Όμως, θέλουν βοήθεια και η βοήθεια πρέπει να δίνεται από εσάς και όχι με αυτού του τύπου τις δηλώσεις, οι οποίες -το ξαναλέω- κατά την άποψή μου και θα συνεχίσω να τις χαρακτηρίζω, όπως τις χαρακτήρισα στην ερώτηση αυτή, είναι υποβάθμιση της υπεράσπισης της δημόσιας υγείας των ανθρώπων.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπάρκα.

Παρακαλώ, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Μπάρκα, πρέπει να κάνουμε έναν διαχωρισμό. Εδώ έρχομαι να απαντήσω στα ζητήματα που έχετε θέσει σε σχέση με τα προβλήματα που αντιμετωπίζουν οι δομές -εδώ θα πρέπει να κάνουμε μια σημείωση- της πρωτοβάθμιας φροντίδας υγείας στην περιοχή της Πρέβεζας. Το λέω αυτό, διότι ο όρος «δημόσια υγεία» ως όρος χρησιμοποιείται και αναφέρεται στο κρατικό ΕΣΥ, στο Εθνικό Σύστημα Υγείας. Όταν μιλάμε, όμως, για δημόσια υγεία, μιλάμε για την πρόληψη, την προαγωγή και την προστασία της υγείας.

Μιλάμε, λοιπόν, για προγράμματα προσυμπτωματικού ελέγχου, τα οποία επιτέλους έχει η χώρα: Tο πρόγραμμα «ΦΩΦΗ ΓΕΝΝΗΜΑΤΑ», το πρόγραμμα κατά του καρκίνου του τραχήλου της μήτρας, του παχέος εντέρου, των καρδιαγγειακών και μια σειρά από άλλες πρωτοβουλίες, νέες υπηρεσίες στο κομμάτι της πρόληψης που επιτέλους ανέπτυξε η χώρα και τις έκανε η Κυβέρνηση του Κυριάκου Μητσοτάκη.

Άρα μιλάτε για το κρατικό ΕΣΥ. Νομίζω ότι δεν υπάρχει άνθρωπος στην Εθνική Αντιπροσωπεία ή στην Κυβέρνηση που να πει ότι το ΕΣΥ είναι σε μια καταπληκτική κατάσταση. Ίσα-ίσα προσπαθούμε, με κάθε δυνατό τρόπο, να το ενισχύσουμε.

Έρχομαι λίγο στο θέμα που έχετε θίξει. Ο κ. Βαρτζόπουλος -όπως μόνος σας είπατε μόλις- επισκέφθηκε την Πρέβεζα στο πλαίσιο προεκλογικής εκστρατείας ως πολιτικό στέλεχος.

Επίσημα το Υπουργείο Υγείας ποτέ δεν έχει πει: «Όπου έχουμε κοντινές δομές, τι θέλετε εδώ; Γιατρό; » ή δεν ξέρω τι άλλο. Υπάρχει μια διαδικασία σε εξέλιξη για πρόσληψη, πλέον αυτών που έχουμε αναφέρει σήμερα, χιλίων τριακοσίων εβδομήντα πέντε, ιατρικού, νοσηλευτικού και λοιπού προσωπικού, στις δομές της πρωτοβάθμιας φροντίδας υγείας σε όλη τη χώρα, στους οποίους φυσικά συμπεριλαμβάνονται και τα κέντρα υγείας του νομού. Έχουμε προβεί στην ένταξή τους στο Ταμείο Ανάκαμψης σε σχέση με ενίσχυση ιατροτεχνολογικού εξοπλισμού και ανακαινίσεις.

Άρα, και σε συνεργασία με την 6η ΥΠΕ, έχουμε τοποθετήσει δεκαοκτώ άτομα ως επικουρικό προσωπικό το 2020-2022, οι οποίες θέσεις διατηρούνται ως σήμερα. Έχουμε προκηρύξει, στις 28-3-2024, οκτώ θέσεις ιατρικού προσωπικού με βαθμό επιμελητή Β΄, εννέα θέσεις νοσηλευτικό και λοιπό προσωπικό -ραδιολογίας, ακτινολογίας, διοικητικό, επισκέπτες υγείας κ.λπ.- και έχουμε κάνει και μετακινήσεις από άλλες δομές, για να καλύψουμε υφιστάμενες ανάγκες.

Επίσης, να πω ότι για την ενίσχυση των υπηρεσιών προνοσοκομειακής φροντίδας η 6η ΥΠΕ έχει ανανεώσει τον στόλο των ασθενοφόρων των κέντρων υγείας με πέντε σύγχρονα νέα ασθενοφόρα, εκ των οποίων το ένα έχει διατεθεί στο Κέντρο Υγείας Πάργας, είναι 4Χ4, πλήρως εξοπλισμένο. Τα κέντρα υγείας του νομού έχουν ενισχυθεί με δύο επιπλέον ασθενοφόρα, ανακατασκευασμένα, πλήρως λειτουργικά, τα οποία πήγαν στο Θεσπρωτικό και στο Καναλάκι, αναβαθμίζοντας το υφιστάμενο δυναμικό οχημάτων σε έξι οχήματα.

Έχουμε ήδη εξαγγείλει μια προσπάθεια που κάνει το Υπουργείο Υγείας, όχι μόνο στα νησιά, αλλά και στις περιοχές στις οποίες αντιμετωπίζουμε προβλήματα στελέχωσης, εξαιτίας της αδυναμίας εύρεσης κατοικίας. Η Πάργα πράγματι έχει πολύ υψηλό τουριστικό πληθυσμό, οπότε πολύ συχνά οι άνθρωποι μπορεί να αντιμετωπίζουν πρόβλημα στο να βρουν σπίτι.

Γι’ αυτόν τον λόγο το Υπουργείο Υγείας δεν θα εντάξει μόνο τα νησιά σε αυτά τα προγράμματα ιατρικών κατοικιών, αλλά και άλλες περιοχές της χώρας, για να μπορούμε να έχουμε μεγαλύτερες πιθανότητες να καλυφθούν οι θέσεις.

Και σε σχέση με το θέμα του σταθμού ΕΚΑΒ στον Μεσοπόταμο, να σας πω ότι το ΕΚΑΒ παράρτημα Ιωαννίνων, που είναι αρμόδιο για τη χωροταξική διαμερισματοποίηση του τομέα ευθύνης δράσης του ΕΚΑΒ της 7ης Περιφέρειας, συντονίζει τα ασθενοφόρα του Κέντρου Υγείας Καναλακίου και Πάργας, με τη συνδρομή των τομέων ΕΚΑΒ στην Πρέβεζα και Φιλιππιάδα, και μεριμνά για την υγειονομική κάλυψη της περιοχής του τομέα Μεσοποτάμου.

Η διοίκηση του ΕΚΑΒ, δεδομένων των αυξημένων υπηρεσιακών αναγκών στην παραθαλάσσια παραλιακή γραμμή Πρέβεζα - Πάργα - Σύβοτα - Ηγουμενίτσα, προχώρησε στην άμεση πρόσκληση εκδήλωσης ενδιαφέροντος για ενίσχυση του τομέα ΕΚΑΒ στον Μεσοπόταμο με υπαλλήλους του κλάδου ΔΕ πληρωμάτων ασθενοφόρων. Σε αυτό το πλαίσιο έχουν ήδη μετακινηθεί πληρώματα από άλλους τομείς και παραρτήματα του ΕΚΑΒ, για να ενισχυθεί αυτός ο τομέας, ενώ το ΕΚΑΒ, έχοντας ως γνώμονα πάντα τη δημόσια προάσπιση του αγαθού της υγείας, μετακινεί προσωπικό στις περιπτώσεις που έχουν τέτοιου τύπου προβλήματα. Έτσι, και με απόφαση του Υφυπουργού Υγείας, του κ. Θεμιστοκλέους, τον Μάιο που μας πέρασε, προκηρύχθηκε μια θέση του κλάδου ΔΕ πληρωμάτων ασθενοφόρων, διάρκειας είκοσι τεσσάρων μηνών, με καθεστώς πλήρους και αποκλειστικής απασχόλησης του τομέα ΕΚΑΒ στον Μεσοπόταμο, η οποία, όμως, είναι άγονη, γιατί δεν είχαμε ενδιαφερόμενους.

Ξαναλέω: Έχουμε προκηρύξει θέσεις και για το ΕΚΑΒ, τα ανακοίνωσε πρόσφατα ο κ. Θεμιστοκλέους, και για τις υπόλοιπες δομές σε όλη τη χώρα σε νοσοκομεία και κέντρα υγείας.

Θα ολοκληρώσω με το εξής: Κοιτάξτε, υπάρχει μεγάλος πειρασμός να αρχίσουμε να κάνουμε εδώ κομματική σπέκουλα και το καταλαβαίνω. Ενώ, λοιπόν, ξεκινάτε με το ενδιαφέρον σας για την περιοχή, εμπλέκετε τις συγκρίσεις από το 2018, μου ζητάτε να αναγνωρίσω τι έγινε από το 2018…

**ΚΩΝΣΤΑΝΤΙΝΟΣ ΜΠΑΡΚΑΣ:** Εγώ; Εσείς το κάνατε, εγώ δεν είπα τίποτα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Πριν από λίγο το είπατε.

Δεν σας διέκοψα, όμως, κύριε Μπάρκα, αν θέλετε μπορώ να σταματήσω και να συνεχίσετε εσείς να μιλάτε.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, όχι διάλογος. Σας άκουσε με προσοχή η κυρία Υπουργός.

**ΚΩΝΣΤΑΝΤΙΝΟΣ ΜΠΑΡΚΑΣ:** Το ξέρω, το ξέρω, κύριε Πρόεδρε, με ιδιαίτερη προσοχή.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Σας άκουσα με προσοχή και θα ήθελα να με ακούσετε και εσείς για τον εξής λόγο: Θεωρώ ότι η κατάσταση στον τομέα της υγείας είναι πολύ πιο δύσκολη -και αυτό συμβαίνει πανευρωπαϊκά- απ’ ό,τι ήταν μέσα στην πανδημία. Γιατί, κύριε Μπάρκα; Διότι το αποδυναμωμένο ΕΣΥ που είχαμε, μετά από δέκα χρόνια κρίσης, κλήθηκε να αντιμετωπίσει ένα μόνο ζήτημα, τον COVID. Όλα τα συστήματα υγείας μετά την πανδημία είναι αποδυναμωμένα.

Είναι ιδανική η κατάσταση στη χώρα; Ξαναλέω όχι. Είναι σε εξέλιξη μια πολύ μεγάλη προσπάθεια ενίσχυσης της πρωτοβάθμιας, μιας και μιλάμε γι’ αυτή σήμερα και γι’ αυτή είμαι αρμόδια να απαντήσω. Σας λέω, λοιπόν, ότι έχουμε προκηρύξει χίλιες τριακόσιες εβδομήντα πέντε θέσεις για φέτος, έρχονται επιπλέον του χρόνου, δεν κλείνουν κέντρα υγείας, αλλά ίσα-ίσα θα ενισχυθούν σε τρεις τομείς: υποδομές, εξοπλισμός και ανθρώπινο δυναμικό και με εκπαίδευση και με προκηρύξεις.

Δεν είναι ιδανική η κατάσταση, αλλά νομίζω ότι είμαστε πια σε ένα σημείο το 2024 και σε επίπεδο πολιτικής ωριμότητας, αν θέλετε, να μπορούμε να συζητάμε για την ουσία και όχι να πηγαίνουμε παραπειστικά να αναφέρουμε με δραματικό τρόπο διάφορα πράγματα, για να προκαλέσουμε έτσι εντυπώσεις.

Επειδή είστε και ένας νέος Βουλευτής σε ηλικία, θεωρώ ότι οι νέοι άνθρωποι στην πολιτική ίσως μπορούν να φέρουν και μία άλλη πνοή και να έχουμε μια ευκαιρία να αλλάξουμε μερικά πράγματα στη χώρα. Μη μας απογοητεύετε, αυτό έχω να πω!

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Είναι παλιός Βουλευτής και επιτυχημένος!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 11η Ιουλίου 2024 ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας κ. Βασίλειο Κικίλια.

Πριν προχωρήσουμε στη συζήτηση της επόμενης επίκαιρης ερώτησης, θα κάνουμε μία ολιγόλεπτη διακοπή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Η δεύτερη με αριθμό 1242/8-7-2024 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος κ. Χρήστου Κατσώτη προς την Υπουργό Εργασίας και Κοινωνικής Ασφάλισης, με θέμα: «Κατάργηση της απαράδεκτης εγκυκλίου (37271/21-6-2024) που αφορά στην ευέλικτη προσέλευση των εργαζόμενων» και η πέμπτη με αριθμό 1243/8-7-2024 επίκαιρη ερώτηση δεύτερου κύκλου του Βουλευτή Α΄ Αθηνών της Νέας Αριστεράς κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης, με θέμα: «Με εγκυκλίους-κόλαση για τους εργαζόμενους στη βιομηχανία και άλλους κλάδους δίνονται δώρα στην εργοδοσία», οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Ξεκινάμε με τον κ. Κατσώτη.

Κύριε Κατσώτη, παρακαλώ.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, η ερώτηση αφορά την εγκύκλιο του Υπουργείου Εργασίας με την οποία επεκτείνεται ο χρόνος της απλήρωτης δουλειάς των εργαζομένων. Η εγκύκλιος αποτελεί τη συνέχεια του αντεργατικού νόμου Χατζηδάκη του 2021, που νομοθέτησε σωρεία αντιδραστικών μέτρων, όπως αυτό της διευθέτησης του εργάσιμου χρόνου και της ψηφιακής κάρτας.

Η ερμηνευτική εγκύκλιος προβλέπει σειρά εξαιρέσεων, ώστε να νομιμοποιείται η παραβίαση ωραρίου. Μία από τις εξαιρέσεις είναι η δυνατότητα της εργοδοσίας να εφαρμόζει το μέτρο της ευέλικτης προσέλευσης του εργαζόμενου μέχρι και εκατόν είκοσι λεπτά.

Έτσι ο εργοδότης μπορεί, πρώτον, να μεταβάλλει καθημερινά την έναρξη και τη λήξη του ωραρίου εργασίας, χωρίς να θεωρείται καταχρηστική η συνεχής αλλαγή του ωραρίου. Δεύτερον, μέσα από το ευέλικτο ωράριο, να καλύπτει τα ίχνη της υποδηλωμένης εργασίας, η οποία θα είναι ανασφάλιστη και απλήρωτη, τουλάχιστον στον βαθμό που δεν καταγράφεται ως υπερωρία.

Η επόμενη εξαίρεση αφορά τον χρόνο προετοιμασίας για την έναρξη και λήξη της εργασίας των βιομηχανικών εργατών, τον οποίο δεν θεωρεί χρόνο εργασίας και ο οποίος μπορεί να φθάνει τουλάχιστον τη μία επιπλέον ώρα τη μέρα. Εδώ πρέπει να σημειωθεί ότι ο ΣΕΒ είχε διατυπώσει σχετικό αίτημα στο Υπουργείο Εργασίας και το Υπουργείο έσπευσε βέβαια να ικανοποιήσει το αίτημά τους μέσω της εγκυκλίου.

Η τρίτη εξαίρεση αφορά τους εργαζόμενους που θεωρούνται διευθυντικά στελέχη και οι οποίοι εξαιρούνται από την υποχρέωση σήμανσης της ψηφιακής κάρτας.

Εδώ το κόλπο πού βρίσκεται; Στην αλλαγή προϋποθέσεων για να χαρακτηριστεί ένας εργαζόμενος διευθυντικό στέλεχος, η οποία έγινε με μια άθλια υπουργική απόφαση μετά την ψήφιση του νόμου Χατζηδάκη. Δηλαδή, και ένας μερικά απασχολούμενος μπορεί να χριστεί διευθυντικό στέλεχος και έτσι να δουλεύει χωρίς την κάρτα.

Η επόμενη εξαίρεση είναι ένα ακόμη δωράκι στους εργοδότες και συγκεκριμένα η πρόβλεψη ότι υπάρχει περίπτωση να μη χτυπηθεί η κάρτα από αμέλεια του εργαζόμενου. Σε αυτή την περίπτωση, λοιπόν, για μέχρι τρία μονά χτυπήματα τον μήνα ανά εργαζόμενο δεν θα επιβάλλεται πρόστιμο, παρά θα γίνεται σύσταση.

Γίνεται σαφές ότι η θέσπιση αυτού του εργαλείου γίνεται για να μετράει ψηφιακά την ένταση της εκμετάλλευσης και να διευκολύνει την εργοδοσία να επιβάλλει τα ωράρια «λάστιχο».

Ρωτάμε, λοιπόν, τι μέτρα πρόκειται να λάβει το Υπουργείο, προκειμένου να αποσυρθεί αυτή η απαράδεκτη εγκύκλιος και μάλιστα άμεσα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατσώτη.

Θα δώσω τώρα τον λόγο στον κ. Ηλιόπουλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα προσθέσω κι εγώ ότι μας προκαλεί έκπληξη το γεγονός ότι μάλιστα η συγκεκριμένη εγκύκλιος βασίστηκε σε προεδρικό διάταγμα του 1932.

Αναφέρθηκε ήδη το ζήτημα για την εξαίρεση του χρόνου προετοιμασίας κατά την έναρξη και τη λήξη της βάρδιας από τον ενεργό χρόνο εργασίας, η οποία χαρίζει μία ώρα αυτή τη στιγμή στις βιομηχανικές επιχειρήσεις, χρόνος ο οποίος σχετίζεται με την ένδυση της στολής εργασίας, με λοιπά μέτρα ασφαλείας. Πολύ κρίσιμο, αν σκεφτούμε και την κατάσταση με τα εργατικά δυστυχήματα και ειδικά τα θανατηφόρα εργατικά δυστυχήματα.

Το δεύτερο ζήτημα είναι η ευέλικτη προσέλευση. Η τελευταία μεταφράζεται σε συνεχή αλλαγή της έναρξης και λήξης του ωραρίου, χωρίς αυτή η πρακτική να θεωρείται καταχρηστική. Πρόκειται και για εντατική εκμετάλλευση της μισθωτής εργασίας, που καθιστά την εγχώρια μεταποίηση θερμοκήπιο εργατικών ατυχημάτων, αλλά και με αυτή τη φόρμουλα, όπως ήδη ακούστηκε, εξαφανίζεται η υποδηλωμένη, απλήρωτη, υπερωριακή, ανασφάλιστη εργασία.

Όλα αυτά δένουν αρμονικά και με τον ν.5053 του 2023 και με το εξαήμερο. Άρα βλέπουμε διαρκώς κινήσεις οι οποίες τραβάνε το ωράριο προς τα πάνω και σχετίζονται με το πώς έχει η κατάσταση και με τα εργατικά δυστυχήματα αλλά και με τον πραγματικό χρόνο εργασίας και με τους μισθούς.

Με αυτή την έννοια, οι ερωτήσεις μας είναι: Ποιες νομοθετικές πρωτοβουλίες σκοπεύει να λάβει η Κυβέρνηση, ώστε να καταστεί ανενεργή η συγκεκριμένη απαράδεκτη για τα συμφέροντα των εργαζομένων εγκύκλιος; Ποια είναι τα μέτρα που σχετίζονται και με τα εργατικά δυστυχήματα, γιατί έχουμε μια αρνητική πρωτιά, ένα αρνητικό ρεκόρ; Και ποια μέτρα θα λάβει και η Υπουργός, ώστε να πάψει η καταχρηστική πρακτική των διαρκών αλλαγών ωραρίου.

Κυρία Υπουργέ, διαρκώς μιλάτε ως Κυβέρνηση για το ζήτημα του δημογραφικού, της οικογένειας κ.λπ.. Σκεφτείτε λίγο αυτές οι καταχρηστικές αλλαγές ωραρίου τι σημαίνουν και για τον οικογενειακό προγραμματισμό μιας οικογένειας εργαζομένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Θα απαντήσει η Υπουργός Εργασίας και Κοινωνικής Ασφάλισης κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε, όπως επίσης ευχαριστώ πάρα πολύ τους συναδέλφους και για τη δυνατότητα να συζητήσουμε για ένα θέμα, το οποίο στη δική μας προτεραιότητα είναι πάρα πολύ ψηλά και έχει να κάνει με την προστασία των δικαιωμάτων των εργαζομένων.

Μιλάμε για την ψηφιακή κάρτα εργασίας, μια μεγάλη μεταρρύθμιση που στοχεύει ακριβώς στο να προστατεύσει καλύτερα τον εργαζόμενο, να καταγράψει τον πραγματικό χρόνο εργασίας και να διασφαλίσει ότι ο εργαζόμενος θα αμείβεται γι’ αυτόν τον πραγματικό χρόνο εργασίας.

Θυμίζω, δε, εν είδει εισαγωγής ότι η ψηφιακή κάρτα εργασίας είναι αίτημα τίνος; Της ΓΣΕΕ για δεκαετίες τώρα! Είναι ένα σωστό αίτημα για τη θωράκιση των δικαιωμάτων των εργαζομένων.

Η εν λόγω εγκύκλιος, την οποία στηλιτεύετε και οι δύο, το ΚΚΕ και η Νέα Αριστερά, είναι η εγκύκλιος που πάει να εφαρμόσει αυτό το προστατευτικό μέσο υπέρ των εργαζομένων.

Έχετε θέσει διάφορα θέματα. Ξεκινώ, λοιπόν, για να απαντήσω σε όλα και πρώτα απ’ όλα στο ζήτημα της λεγόμενης «ευέλικτης προσέλευσης» και όχι του «ευέλικτου ωραρίου». Άλλο το ένα και άλλο το άλλο!

Είναι κάτι καινούργιο η ευέλικτη προσέλευση; Προέκυψε πρώτη φορά στην εγκύκλιο της κ. Στρατινάκη προχτές; «Όχι» είναι η απάντηση. Είναι θεσμοθετημένη από το 2022. Το ξέρετε ότι είναι μέσα στο κανονιστικό πλαίσιο και ήταν στην πρώτη υπουργική απόφαση που εκδόθηκε το 2022. Ήταν η πρώτη υπουργική απόφαση κατ’ εφαρμογή του νέου νομοθετικού πλαισίου της ψηφιακής κάρτας η οποία ξεκίνησε την 1η Ιουλίου του 2022.

Σας θυμίζω τότε ότι στην πρώτη φάση είχαν ενταχθεί τα μεγάλα σουπερμάρκετ, οι τράπεζες, και ξεκίνησε το μέτρο της ευέλικτης προσέλευσης. Και έκτοτε, εφαρμόζεται εδώ και δύο χρόνια, χωρίς κανένα πρόβλημα, χωρίς αντιδράσεις από την πλευρά των εργαζομένων.

Άρα, πρώτο σημείο η εν λόγω εγκύκλιος δεν προσθέτει τίποτα καινούργιο. Δεν υπάρχει κάτι καινούργιο σε σχέση με την ευέλικτη προσέλευση. Ακόμα κι αν ήταν καινούργιο, που δεν είναι, να το συζητήσουμε, όμως, επί της ουσίας.

Τι είναι η ευέλικτη προσέλευση; Είναι κάποιο διευθυντικό δικαίωμα; Μπορεί να έρθει ένας διευθυντής και να πει ότι σου αλλάζω μονομερώς την ώρα προσέλευσης; «Όχι» είναι η απάντηση. Απαιτεί ρητή συμφωνία εργαζόμενου και εργοδότη. Πρέπει να είναι μέσα στη σύμβαση που συνάπτεται μεταξύ εργαζόμενου και εργοδότη και πρέπει να είναι μέσα στην «ΕΡΓΑΝΗ». Άρα δεν είναι διευθυντικό δικαίωμα, δεν είναι μονομερές δικαίωμα, είναι προϊόν συμφωνίας εργαζόμενου και εργοδότη. Πρέπει να προκύπτει στη σύμβαση, πρέπει να προκύπτει στην «ΕΡΓΑΝΗ».

Τι είναι, όμως, τελικά αυτή η δυνατότητα της ευέλικτης προσέλευσης; Είναι μια δυνατότητα που δίνεται για να διευκολυνθούν οι εργαζόμενοι, εάν και εφόσον το επιθυμούν.

Σκεφτείτε το εξής. Γιατί να μην έχει ευέλικτη προσέλευση μια μητέρα; Γιατί δεν θέλετε να μπορεί να έχει αυτή την ευελιξία εάν το θέλει η ίδια, να το συμφωνήσει δηλαδή με τον εργοδότη να έχει μία ευέλικτη προσέλευση; Το τονίζω όμως, μιλάμε για ευέλικτη προσέλευση και όχι για ευέλικτο ωράριο. Το ωράριο είναι πολύ συγκεκριμένο. Καταγράφεται και στη σύμβαση και στην «ΕΡΓΑΝΗ». Μιλάμε για μία ευέλικτη προσέλευση, η οποία είναι για τη διευκόλυνση του ίδιου του εργαζόμενου.

Θέλω να πιστεύω ότι όλοι μέσα σε αυτή την αίθουσα και όλα τα κόμματα που εκπροσωπούμε θέλουμε τη διευκόλυνση των εργαζομένων και θέλουμε την προστασία των δικαιωμάτων των εργαζομένων. Πρώτο θέμα, λοιπόν, η ευέλικτη προσέλευση.

Δεύτερο θέμα είναι το ζήτημα του χρόνου προετοιμασίας των εργαζομένων. Είπε ο αγαπητός συνάδελφος, ο κ. Κατσώτης -και σημείωσα τα λόγια του- ότι επεκτείνεται ο χρόνος εργασίας. Όχι, κύριε συνάδελφε, δεν εκτείνεται ο χρόνος εργασίας. Το ξέρετε πολύ καλά ότι είναι πάγια πρόβλεψη σε όλο το νομικό μας πλαίσιο. Εγώ θα σας πω ενδεικτικά την πάγια νομολογία του Αρείου Πάγου από το 1965 και έπειτα, που λέει ρητά ότι ο χρόνος προετοιμασίας των εργαζομένων -δηλαδή στη βιομηχανία ο χρόνος που χρειάζεται κανείς, για να προετοιμαστεί, να βάλει την κατάλληλη ενδυμασία και ούτω καθεξής- δεν περιλαμβάνεται στον χρόνο εργασίας. Είναι από το 1965 στη νομολογία του Αρείου Πάγου.

Ενδεικτικά δε, θα σας θυμίσω ότι στην Επιθεώρηση Εργασίας στον σχετικό ιστότοπο υπάρχει ρητή αναφορά σε αυτό και αυτό εφαρμόζεται εδώ και δεκαετίες. Και διαβάζω από την ιστοσελίδα της Επιθεώρησης Εργασίας, της ανεξάρτητης αρχής: «Στις ώρες εργασίας δεν περιλαμβάνονται: ….γ) ο χρόνος που διατίθεται στους μισθωτούς για την προπαρασκευή τους είτε κατά τη μετάβαση στην εργασία τους είτε κατά την αποχώρησή τους, όπως ο χρόνος που αναλίσκεται στο κτύπημα της κάρτας, στην περιβολή ειδικής στολής, το πλύσιμο, την αλλαγή ενδυμασίας, τον καλλωπισμό μετά το τέλος εργασίας».

Δεν περιλαμβάνεται στις ώρες εργασίας. Το καταθέτω για τα Πρακτικά από τον ιστότοπο της Επιθεώρησης Εργασίας.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, και εδώ υπάρχει κάτι καινούργιο; Όχι, δεν υπάρχει τίποτε καινούργιο. Υπάρχει η πρακτική αυτή και το νομοθετικό πλαίσιο που εφαρμόζεται εδώ και δεκαετίες στη χώρα μας, που προβλέπει ρητά ότι ο χρόνος προπαρασκευής των εργαζομένων, ο χρόνος προετοιμασίας δεν περιλαμβάνεται στον χρόνο εργασίας. Ισχύει εδώ και δεκαετίες. Δεν έχει αμφισβητηθεί και η εγκύκλιος για άλλη μία φορά δεν προσθέτει τίποτα καινούργιο.

Θυμίζω, όμως, το εξής. Θυμίζω ότι, εάν για την ανάληψη της υπηρεσίας, όταν έρχεται η ώρα που αναλαμβάνεται η υπηρεσία, δεν έχει σημάνει ο εργαζόμενος την ψηφιακή του κάρτα, τότε ναι είναι που επιβάλλονται κυρώσεις από την Επιθεώρηση Εργασίας. Υπάρχει ένα πολύ σημαντικό προστατευτικό πλαίσιο για την προστασία των δικαιωμάτων των εργαζομένων. Θα έρθω σε αυτά και στη συνέχεια.

Θα σας θυμίσω, όμως, και χθες μάλιστα είχα την ευκαιρία να επισκεφτώ την Επιθεώρηση Εργασίας σε μια σειρά συναντήσεων που έχουμε ήδη κάνει από την αρχή της ανάληψης θητείας αυτής τρεις εβδομάδες τώρα περίπου και να συζητήσουμε ακριβώς για τους διαρκώς αυξανόμενους ελέγχους που διεξάγει η Επιθεώρηση Εργασίας και σε ζητήματα αυτά της σήμανσης της ψηφιακής κάρτας.

Επανέρχομαι, κύριε Πρόεδρε, στη δευτερολογία και με τα υπόλοιπα ζητήματα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Θα δώσω πρώτα τον λόγο στον κ. Κατσώτη.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, είναι προστασία η μία ώρα δώρο, που δίνετε, απλήρωτης εργασίας; Λέτε ότι αυτό είναι από το 1965. Έτσι είναι. Όμως, κατ’ έθιμο μέχρι τώρα μέσα από την πάλη των εργαζομένων, μέσα από τις συλλογικές συμβάσεις, οι εργαζόμενοι κτύπαγαν κάρτα, μόλις πήγαιναν στο εργοστάσιο, και μέσα ήταν και ο χρόνος της προετοιμασίας και κτύπαγαν κάρτα, όταν έφευγαν από το εργοστάσιο, και μέσα ήταν ο χρόνος πάλι της προετοιμασίας, για να φύγουν. Αυτό κυριαρχούσε στις βιομηχανίες. Τώρα εσείς ξεθάψατε έναν νόμο του 1965, για να κάνετε δώρο μία ώρα στους εργοδότες. Ένα είναι αυτό. Άρα, λοιπόν, δεν είναι προστασία του εργαζόμενου, είναι προστασία του εργοδότη, για να αυξήσετε την απλήρωτη δουλειά.

Χαρίζονται μέχρι τρεις μέρες τον μήνα στην εργοδοσία. Και τι λέει η εγκύκλιος; «Είναι σκόπιμο να γίνονται αποδεκτά μόνο τρία μονά κτυπήματα το μήνα ανά εργαζόμενο, στην οποία περίπτωση η σχετική διαπίστωση από την Επιθεώρηση Εργασίας θα συνεπάγεται σύσταση και όχι επιβολή προστίμου». Δηλαδή, ο εργαζόμενος να δουλεύει όσες ώρες θέλει ο εργοδότης του, γιατί ήταν δήθεν αμελής και ξέχασε να κτυπήσει την κάρτα! Αυτό σημαίνει αυτό που υπάρχει μέσα στην εγκύκλιο.

Επίσης, δεν δηλώνεται καθόλου το ωράριο, όπως είπαμε, στα διευθυντικά στελέχη. Βαφτίζετε, λοιπόν, διευθυντές ακόμη και εργαζόμενους με μερική απασχόληση. Υπάρχει και ένα αντικειμενικό κριτήριο εδώ ποιος είναι ο διευθυντής, όσον αφορά αυξημένες αποδοχές και άλλα; Όχι, τίποτα.

Η ευθύνη για το σωστό κτύπημα της κάρτας μετακυλίεται στον εργαζόμενο. Τι λέει η εγκύκλιος; Πως μπορεί να υφίσταται σχετική πρόβλεψη περί υποχρέωσης τήρησης του ωραρίου από τους εργαζόμενους στο πλαίσιο του πειθαρχικού δικαίου της επιχείρησης. Δηλαδή, ο εργαζόμενος, που θα δουλεύει απλήρωτος εκτός ωραρίου, θα κινδυνεύει να τιμωρηθεί και πειθαρχικά στην επιχείρηση. Μα είστε καλά; Είναι προστασία αυτή του εργαζόμενου;

Με την ευέλικτη προσέλευση που μπορεί να φτάσει μέχρι δύο ώρες δίνετε τη δυνατότητα στην εργοδοσία να καλύπτει τα ίχνη της υποδηλωμένης εργασίας και να μεταβάλλει συνεχώς το ωράριο των εργαζομένων. Αυτό θα γίνει.

Το διάλειμμα θεωρείται ότι δεν είναι μέσα στον χρόνο εργασίας. Δεν παρατείνετε το ωράριο; Μία καμαριέρα που κάνει είκοσι δωμάτια και κάνει διάλειμμα να πάρει μια ανάσα, αυτό θα είναι εκτός ωραρίου; Αυτό λέτε! Θα είναι εκτός! Είναι προστασία του εργαζόμενου αυτή;

Επίσης, τι κάνετε; Δίνετε τη δυνατότητα σε επιχειρήσεις που εντάσσονται στο σύστημα αυτό της ψηφιακής κάρτας να καταχωρούν τις αλλαγές, κυρία Υπουργέ, των ωραρίων και τις υπερωρίες στην «ΕΡΓΑΝΗ» μετά την πραγματοποίησή τους και όχι πριν την ανάληψη εργασίας, όπως ισχύει σήμερα. Και αυτό είναι δώρο, κυρία Υπουργέ.

Άρα, λοιπόν, για μας αυτή η εγκύκλιος αποτελεί πολεμικό ανακοινωθέν. Έτσι λένε οι εργαζόμενοι. Σας καλούμε, κυρία Υπουργέ, να την πάρετε πίσω. Γιατί εκτός αυτού, με αυτή την εγκύκλιο εφαρμόζετε συνολικά τον νόμο Γεωργιάδη από την 1η Ιουλίου με τις δεκατρείς ώρες δουλειά την ημέρα και τη δυνατότητα απασχόλησης σε πολλούς εργοδότες ως δήθεν δικαίωμα του εργαζόμενου, τη δυνατότητα της εργοδοσίας να επιβάλλει μονομερή εξαήμερη απασχόληση οποτεδήποτε θεωρεί ότι έχει αυξημένο φόρτο εργασίας. Κι αυτό είναι 8 Ιουλίου. Επίσης, κατά παραγγελία απασχόληση, όπου εργαζόμενος θα είναι σε ετοιμότητα εργασίας, χωρίς να πληρώνεται και σε περίπτωση που τον ειδοποιήσει ο εργοδότης θα πρέπει μέσα σε είκοσι τέσσερις ώρες να πάει στη δουλειά. Δοκιμαστική περίοδος σε όλες τις συμβάσεις εργασίας, αορίστου και ορισμένου χρόνου, με αυτοδίκαιη λύση της σύμβασης υπό δοκιμή, αν κριθεί από τον εργοδότη ανεπιτυχής η δοκιμαστική περίοδος. Πάει και η αποζημίωση του εργαζομένου. Τα έχετε καταργήσει όλα.

Τελειώνω, κύριε Πρόεδρε, και λέω ότι το ζήτημα του εργάσιμου χρόνου ακουμπά τον πυρήνα αυτών των καπιταλιστικών σχέσεων παραγωγής. Γι’ αυτό και όλες οι κυβερνήσεις, ανεξάρτητα αν είναι φιλελεύθερες ή σοσιαλδημοκρατικές, νομοθετούν για το ξήλωμα και την ελαστικοποίηση του. Εξάλλου, ψηφίζετε μαζί και με το ΠΑΣΟΚ και με τον ΣΥΡΙΖΑ, γιατί και η ΓΣΕΕ, η ανυπόληπτη πολιτική ηγεσία του εργατικού κινήματος, έβαλε πλάτη, για να δώσει δώρο στην εργοδοσία τον απλήρωτο χρόνο των εργαζομένων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Κατσώτη.

Τον λόγο έχει ο κ. Ηλιόπουλος για τη δευτερολογία του.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κυρία Υπουργέ, αναπαράγεται διαρκώς από τα κυβερνητικά στελέχη ένα επιχείρημα περί ισότιμης σχέσης εργαζομένων και εργοδοσίας, που μπορούν να συμφωνούν και να τα βρίσκουν ανάλογα με το τι θέλει ο εργαζόμενος. Ξέρετε, δεν είναι αυτή η πραγματικότητα. Η εργοδοσία είναι πολύ ευαίσθητη στο να καταλαβαίνει το πολιτικό σήμα, το οποίο παίρνει από τα Υπουργεία και την Κυβέρνηση.

Η χθεσινή είδηση που κάθε πολιτισμένο άνθρωπο σε αυτή τη χώρα τον εξόργισε, για την ιστορία στην Πάρο, που μία εργοδότρια ζήτησε από την εργαζόμενή της να δουλεύει και το ανήλικο παιδί της, για να μπορεί να μένει στο κατάλυμα, δεν είναι εξαίρεση. Είναι το σήμα που δείχνει πού πηγαίνει η πολιτική σας. Πέρυσι είχαμε εργαζόμενους μέσα στη θάλασσα, είχαμε εργαζόμενο στην Κρήτη που έπαθε εργατικό ατύχημα και τον κρύψανε στο ψυγείο. Αυτή είναι η κατάσταση γαλέρας, που έχει δημιουργηθεί από την πολιτική σας.

Μια απλή ερώτηση: Με τη συγκεκριμένη εγκύκλιο με το εξαήμερο, με όλα αυτά που έρχονται, θα εργάζονται περισσότερο οι εργαζόμενοι, ναι ή όχι; Θα εργάζονται περισσότερο. Αυτό είναι αντικειμενικό. Θα εργάζονται περισσότερο. Ποια είναι η απάντησή σας; Ότι το θέλουν οι εργαζόμενοι για παραπάνω εισόδημα. Δηλαδή, λέτε ότι ένας εργαζόμενος στη χώρα που έχετε φτιάξει με το πενθήμερο οκτάωρο δεν μπορεί να πληρώσει τον μήνα του και δυσκολεύεται. Άρα, μην πάρουμε μέτρα για την ακρίβεια. Να σε βάζουμε να δουλεύεις δεκατριάωρο, σε δύο εργοδότες, δεκάωρα και πάει λέγοντας.

Μία σημαντική λεπτομέρεια: Κάνετε τη χρήση εγκυκλίου του 1932. Αυτό μόνο του δείχνει από πού έρχεται το εκσυγχρονιστικό σας όραμα. Είστε από τον προηγούμενο αιώνα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Θα ήθελα να σας παρακαλέσω, αν μπορείτε, να γίνετε και πιο ριζοσπαστικοί. Μη σταματάτε στο 1932. Πηγαίνετε και πιο πίσω για να βρείτε λύσεις. Μπορείτε να σκεφτείτε τη λύση για μια μεταλλική μπάλα στα πόδια του εργαζόμενου. Μπορείτε να σκεφτείτε τη λύση για τη δουλεία. Υπάρχουν, έτσι όπως το ορίζετε εσείς, καλές πρακτικές και στους προηγούμενους αιώνες. Μη σταματάτε δηλαδή εκατό χρόνια πίσω.

Επόμενη παρατήρηση. Αδιαφορείτε για τα δεδομένα. Κατά το διάστημα 2019-2023: μείωση του πραγματικού μισθού στην Ελλάδα 8,3%, η μεγαλύτερη σε όλη την Ευρωζώνη, είναι τα στοιχεία του ΙΝΕ της ΓΣΕΕ, η κερδοφορία στον Θεό, οι μισθοί στο πάτωμα. Το 2023: εκατόν ογδόντα δύο νεκροί σε εργατικά δυστυχήματα, σχεδόν ένας κάθε δύο μέρες και μέσα σε αυτή τη συνθήκη εσείς αυξάνετε τον χρόνο εργασίας. Στη χώρα που οι εργαζόμενοι εργάζονται περισσότερο από όλους στην Ευρώπη, τέσσερις ώρες παραπάνω από τον ευρωπαϊκό μέσο όρο τη βδομάδα, λέτε: «Ας βάλουμε άλλη μία ειδικά στη βιομηχανία».

Κι έρχομαι στην ψηφιακή κάρτα. Χαρίζετε τρία κτυπήματα το μήνα, δηλαδή σε τρεις περιπτώσεις που θα πηγαίνει ο έλεγχος και δει ότι δεν έχει κτυπηθεί κάρτα, σύσταση. Θέλετε να μου πείτε ότι υπάρχει επιχείρηση που θα κάνετε τέσσερις ελέγχους τον μήνα; Σοβαρά, κυρία Κεραμέως; Μάλλον δεν ξέρετε πόσους επιθεωρητές έχετε. Επιχείρηση που θα κάνετε τέσσερις ελέγχους τον μήνα δεν υπάρχει. Με αυτό που χαρίζετε τρία και κάνετε σύσταση, τους λέτε δεν θα γίνουν έλεγχοι.

Λέτε «ευθύνη του εργαζόμενου». Αυτό γιατί έγινε; Γιατί σας ήρθαν μαζικά υπομνήματα από τις τράπεζες από τους ελέγχους που γίνανε και λέγανε οι τράπεζες «εμείς τους είπαμε να τη κτυπήσουν, αυτοί δεν τη κτύπησαν» και αυτά τα υπομνήματα θα πήγαιναν μετά στην επιθεώρηση και στα δικαστήρια και θα πέφτουν τα πρόστιμα.

Να σας πω δυο στοιχεία, τα οποία μάλλον δεν θα γνωρίζετε, γιατί είπατε πρέπει το ωράριο να δηλώνεται για να πληρώνεται. Προφανώς. Με αυτό που κάνετε το ακυρώνετε όμως.

Το 2017 θεσμοθετήθηκε το ψηφιακό ωράριο, κόντρα στους θεσμούς που δεν το θέλανε. Μέσα σε τέσσερις μήνες, αν συγκρίνουμε τον ένατο με τον δωδέκατο του 2017 με του 2018, είχαμε αύξηση σε εργαζόμενους που πληρώθηκαν υπερωριακή απασχόληση από εκατόν εβδομήντα επτά χιλιάδες σε τριακόσιες εβδομήντα μία χιλιάδες συν για πρώτη φορά τρία εκατομμύρια ώρες υπερεργασίας που δηλώθηκαν και πληρώθηκαν. Το τελευταίο τετράμηνο του 2018 και το πρώτο τετράμηνο του 2019 από τις τριακόσιες σαράντα οκτώ χιλιάδες πήγαμε στις επτακόσιες είκοσι έξι χιλιάδες, συν έξι εκατομμύρια ώρες υπερεργασίας που δηλώθηκαν.

Δεν έχετε τέτοια στοιχεία από την ψηφιακή κάρτα που να δείχνουν ότι βελτιώθηκαν οι δηλωμένες ώρες. Εγώ έχω στοιχεία που δείχνουν με το ψηφιακό ωράριο, το οποίο ξηλώσατε με τον τρόπο που εφαρμόσατε την κάρτα.

Τι κάνετε με το εξαήμερο; Δώρο την τέταρτη βάρδια. Αυτό κάνετε. Υπήρχαν οι άνθρωποι που έκαναν την τέταρτη βάρδια…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω, κλείνω, Πρόεδρε.

…οι λεγόμενοι «ρεπατζήδες», δύο δωδεκάωρα, πληρωνόντουσαν σαραντάωρο, ήθελε ο ΣΕΒ να καταργηθεί η τέταρτη βάρδια, την καταργήσατε.

Το ατύχημα στα πετρέλαια στην Καβάλα, που παραλίγο να θρηνούσαμε μια ολόκληρη περιοχή, έγινε όταν η εταιρεία κατήργησε την τέταρτη βάρδια. Αυτό έγινε. Και άρα, ξέρετε επίσης ότι αυτήν τη στιγμή έχετε αιτήματα και από call center να μπούνε στο εξαήμερο, γιατί ο τρόπος που έχετε θεσμοθετήσει είναι τρύπιος. Δεν έχετε ορίσει ΚΑΔ. Έχει πάρα πολλά ανοιχτά και να δω τώρα πώς θα τα διαχειριστείτε αυτά τα αιτήματα που το call center ξαφνικά θέλει να μπει στο εξαήμερο.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω, τελευταία φράση.

Ο αγώνας για τον χρόνο εργασίας με τόσα θανατηφόρα εργατικά δυστυχήματα δεν είναι απλά αγώνας για μια καλύτερη ζωή, είναι αγώνας για την ίδια τη ζωή. Η απάντηση είναι συλλογικές συμβάσεις, μείωση του χρόνου και καλύτεροι μισθοί. Και στα τρία πηγαίνετε στη λάθος κατεύθυνση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο έχει η Υπουργός, για έξι λεπτά.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε, και ευχαριστώ και τους κυρίους συναδέλφους.

Λοιπόν, έχετε θέσει τέσσερα ζητήματα. Θα ξαναπιάσω εν συντομία τα δύο, παρ’ ότι αναφέρθηκα. Λέτε, κύριε Κατσώτη, να καταργηθεί η εγκύκλιος. Να το μεταφράσουμε λίγο αυτό; Να μην υπάρχει ψηφιακή κάρτα εργασίας στη βιομηχανία, να μην υπάρχει έλεγχος, τίποτα, κανένας έλεγχος, να δουλεύεις δέκα ώρες και να πληρώνεσαι για πέντε. Γιατί γι’ αυτό έγινε η ψηφιακή κάρτα εργασίας.

**ΧΡΗΣΤΟΣ ΚΑΤΣΩΤΗΣ:** Αυτό είπα εγώ;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ναι, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Δεν είναι γι’ αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας άκουσα με προσοχή. Δεν σας διέκοψα.

Η ψηφιακή κάρτα εργασίας έγινε για έναν και μόνο λόγο, να προστατεύσει τον εργαζόμενο, να καταγράφει τον πραγματικό χρόνο εργασίας, πόσες ώρες εργάζεται πραγματικά και να διασφαλίσουμε ότι πράγματι αμείβεται γι’ αυτόν το χρόνο, να πάμε ενάντια στην υποδηλωμένη εργασία, στην αδήλωτη εργασία. Άρα, αν το αίτημα του ΚΚΕ είναι να καταργηθεί η ψηφιακή κάρτα, αυτό ισοδυναμεί με το να δώσουμε φόρα παρτίδα στην υποδηλωμένη και την αδήλωτη εργασία. Εμείς δεν συναινούμε σε αυτό.

Γιατί τη δήθεν επιπλέον ώρα εργασίας που δεν είναι επιπλέον ώρα εργασίας σας απάντησα. Είναι στο νομοθετικό πλαίσιο της χώρας μας εδώ και δεκαετίες, δεν υπάρχει απολύτως τίποτα καινούργιο, πάγια αρχή. Μην πιστεύετε εμένα, πηγαίνετε στην επιθεώρηση εργασίας, δείτε τι εφαρμόζεται ακριβώς εδώ και δεκαετίες. Ρητά ο χρόνος προετοιμασίας για τη βιομηχανία δεν συνυπολογίζεται στον χρόνο εργασίας.

Δεύτερο σημείο η ευέλικτη προσέλευση. Σας επαναλαμβάνω ότι είναι ένα μέτρο το οποίο ισχύει από το 2022, δεν είναι καινούργιο. Άρα, το επιχείρημα ότι ήρθε μία εγκύκλιος να βάλει ένα καινούργιο μέτρο δεν ευσταθεί. Ισχύει από το 2022, εφαρμόζεται χωρίς συζήτηση, αν θέλετε, χωρίς αντιδράσεις. Είναι προϊόν συμφωνίας και σας είπα το παράδειγμα μιας μητέρας η οποία θέλει να έχει μια πιο ευέλικτη προσέλευση για να φροντίζει το παιδί της ή οτιδήποτε άλλο. Δεν το θέλουμε αυτό; Είπε ο κ. Ηλιόπουλος για το δημογραφικό και θα έρθω και σε αυτό. Δεν θέλουμε να διευκολύνουμε τις μητέρες; Εμείς θέλουμε και γι’ αυτό λέμε το εξής. Συμφωνείς να υπάρχει ευέλικτη προσέλευση; Το θέλεις; Τότε να μπορείς να το έχεις. Αν δεν συμφωνείς, δεν θα το έχεις, δεν θα είναι στη σύμβασή σου καν, δεν θα είναι στην «ΕΡΓΑΝΗ».

Σημείο τρίτο, τα διευθυντικά στελέχη. Λοιπόν εδώ, κατ’ αρχάς, να διορθώσω κάτι. Είπατε δεν υπάρχει πλαίσιο κ.λπ.. Φυσικά και υπάρχει. Ποια είναι τα διευθυντικά στελέχη; Αυτά που ασκούν διευθυντικό δικαίωμα έναντι των λοιπών εργαζομένων της επιχείρησης, αυτά που εκπροσωπούν και δεσμεύουν την επιχείρηση προς τρίτους, αυτά που είναι μέλη του διοικητικού συμβουλίου, μέτοχοι ή εταίροι και αυτά που προΐστανται διευθύνσεων, μονάδων, τμημάτων κ.λπ..

Αυτά -και πάλι δεν είναι καινούργιο αυτό, επίσης στο εργατικό δίκαιο εδώ και δεκαετίες- εξαιρούνται από την εφαρμογή των διατάξεων εργατικής νομοθεσίας που αφορούν χρονικά όρια εργασίας, οκτάωρο κ.λπ., γιατί αυτά είναι ασυμβίβαστα με τις θέσεις και με την εκπλήρωση των υποχρεώσεων που έχουν αναλάβει.

Απογράφεται όμως κανονικά στη διαδικασία της ψηφιακής οργάνωσης του χρόνου εργασίας ο χρόνος των στελεχών αυτών; Βεβαίως. Υποβάλλουν δήλωση μεταβολής στοιχείων εργασιακής σχέσης, οργάνωση χρόνου εργασίας κ.λπ.; Βεβαίως. Απλώς δεν έχει εφαρμογή η ψηφιακή κάρτα. Άρα, εξαιρούνται μόνο από την υποχρέωση σήμανσης ψηφιακής κάρτας. Και πάλι όμως τίποτε καινούργιο, όλα αυτά ισχύουν εδώ και πολύ καιρό.

Τέταρτο σημείο, αυτό που λέτε για τα τρία χτυπήματα το μήνα από αμέλεια, που μπορεί δηλαδή ένας εργαζόμενος να ξεχάσει. Είναι ένα καινούργιο μέτρο η αλήθεια, εφαρμόζεται για πρώτη φορά στη χώρα μας, είναι μια αλλαγή κουλτούρας την οποία θεωρούμε πολύ σημαντική για την προστασία του εργαζομένου, και αυτό το οποίο εσείς θεωρείτε μεμπτό είναι ότι προβλέπεται ότι τρεις φορές το μήνα μπορεί κάποιος να ξεχάσει να χτυπήσει την κάρτα του. Τρεις από πόσες; Μιλάμε περίπου για σαράντα χτυπήματα τον μήνα; Τα υπολογίζω σωστά; Δύο χτυπήματα τη μέρα τουλάχιστον; Στο λιανεμπόριο και περισσότερα γιατί είναι πρωί-απόγευμα. Άρα δύο χτυπήματα τη μέρα, άρα δέκα την εβδομάδα, άρα σαράντα τον μήνα. Άρα τρία στα σαράντα.

Τι προτείνετε; Να μπαίνει πρόστιμο στον εργαζόμενο ο οποίος μπορεί να έχει ξεχάσει να χτυπήσει την κάρτα;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε. Σας παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Άρα, λοιπόν, εδώ μιλάμε για μια αλλαγή κουλτούρας. Η αλλαγή κουλτούρας θέλει μια εφαρμογή η οποία να κατανοεί δυσκολίες στην πράξη, θέλει μια περίοδο κατά την οποία πρέπει να εξηγήσουμε στον εργαζόμενο, να του θυμίσουμε ακριβώς το προστατευτικό αυτό πλαίσιο και αυτό είναι αυτό το οποίο κάνουμε αναλυτικά.

Θέλω να πω και μια κουβέντα όμως, γιατί, κύριε Ηλιόπουλε, είπατε ότι πρέπει να μιλούμε με δεδομένα και με στοιχεία και επειδή συμφωνώ απολύτως μαζί σας, πρέπει να μιλούμε με στοιχεία. Επί περιόδου ΣΥΡΙΖΑ –λυπάμαι, τότε ήσασταν, τώρα έχει αλλάξει το πλαίσιο- πόσους ελέγχους έκανε η επιθεώρηση εργασίας; Πόσους;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θέλω να μου πείτε αριθμό προστίμων!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, δεν μιλήσατε αρκετά; Μην διακόπτετε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πόσους; Πενήντα μία χιλιάδες.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αριθμό προστίμων!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, δεν ακούτε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Με ρωτάει.

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται διάλογος εδώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν μπορείτε να πείτε αριθμό γιατί έχετε μειώσει τα πρόστιμα!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Ηλιόπουλε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, παρακαλώ καθίστε κάτω.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Καταλαβαίνω ότι τα νούμερα ενοχλούν.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πρόστιμα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, τι τρόπος είναι αυτός; Θα σταματήσετε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εγώ μπορώ να σας πω ότι μπήκαν 145 εκατομμύρια πρόστιμα!

**ΠΡΟΕΔΡΕΥΩΝ (Βασίλειος Βιλιάρδος):** Θα σταματήσετε να μιλάτε, κύριε Ηλιόπουλε; Τι αγένεια είναι αυτή;

**ΚΩΝΣΤΑΝΤΙΝΟΣ ΜΠΑΡΚΑΣ:** Αφού τον ρωτάει, να μην μιλήσει;

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν απαντάει.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Υπουργέ, συνεχίστε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Άκουσα με προσοχή. Θα ήθελα να ζητήσω από τους συναδέλφους να ακούν κι εκείνοι με προσοχή, όπως κι εγώ με πολύ σεβασμό ακούω τις τοποθετήσεις των συναδέλφων.

Λοιπόν το 2016 έγιναν πενήντα ένας χιλιάδες επτακόσιοι έλεγχοι, το 2017 έγιναν πενήντα ένας χιλιάδες εννιακόσιοι έλεγχοι. Το 2023 πόσοι έγιναν; Εβδομήντα τέσσερις χιλιάδες τριάντα ένας έλεγχοι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πρόστιμα!

**ΠΡΟΕΔΡΕΥΩΝ (Βασίλειος Βιλιάρδος):** Θα σταματήσετε να διακόπτετε ή θα με αναγκάσετε να κάνω κάτι άλλο;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Μόνο το πρώτο εξάμηνο έχουν επιβληθεί πάνω από 22 εκατομμύρια ευρώ πρόστιμα από την επιθεώρηση εργασίας. Μόνο το πρώτο εξάμηνο!

Είπατε για την Πάρο και συμφωνώ απόλυτα μαζί σας. Το διάβασα, μου έκανε τρομερή εντύπωση, τρελάθηκα. Επί τόπου ζήτησα από την επιθεώρηση εργασίας, την ανεξάρτητη αρχή, αλλά ζήτησα όμως να διευκρινίσουν το ζήτημα αυτό, να πάνε αμέσως να δούνε τι γίνεται. Έλα που δεν υπάρχει καταγγελία! Καμμία καταγγελία. Δεν μπορούν να πάνε στο συγκεκριμένο κατάστημα να το ελέγξουν.

Παράκληση: Δώστε μας την καταγγελία, να πάνε σήμερα κιόλας στην Πάρο να το ελέγξουν. Δεν υπάρχει καμμία καταγγελία. Υπάρχει ένα δημοσίευμα, μια ανακοίνωση της Νέας Αριστεράς με πολύ σοβαρά περιστατικά. Πρώτη ζήτησα να ελεγχθεί αυτό. Καταγγελία καμμία. Μπορείτε να βοηθήσετε την επιθεώρηση εργασίας να υπάρξει αυτή η καταγγελία …

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** … (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, θα σταματήσετε επιτέλους;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έβγαλε μια ανακοίνωση το κόμμα σας. Εικάζω ότι για να βγάζετε ανακοίνωση, έχει από πίσω μια καταγγελία.

Εγώ, λοιπόν, ζητώ στην επιθεώρηση εργασίας, ανεξάρτητη αρχή, όχι σε εμένα, να υποβληθεί μια καταγγελία για να μπορέσει να ελέγξει αμέσως, σήμερα να στείλει από τα κεντρικά, προκειμένου να ελεγχθεί.

Είπατε ότι η επιθεώρηση εργασίας λέει αν ελέγχει τέσσερις φορές τον μήνα. Εδώ οι συνάδελφοι του ΚΚΕ με είχαν ρωτήσει τις προάλλες για μια επιχείρηση –δεν έχει σημασία ποια- σε κάποιο νησί για την οποία υπήρχε καταγγελία ότι λειτουργούσε Κυριακές. Πήγαιναν τη μία Κυριακή, τη δεύτερη Κυριακή, την τρίτη Κυριακή. Επέβαλαν πρόστιμα. Δουλεύουν, κύριε Ηλιόπουλε, οι άνθρωποι συνέχεια, προκειμένου να προστατέψουν τον εργαζόμενο. Εδώ είμαστε για να ενισχύσουμε το έργο της αρχής, να φροντίσουμε να στελεχωθεί ακόμα περισσότερο, να τους δώσουμε περισσότερα εργαλεία, ψηφιακά εργαλεία, αλλά μην υποτιμάμε το έργο ανθρώπων οι οποίοι υπηρετούν ακριβώς αυτόν τον στόχο.

Και κάτι ακόμη, αν μου επιτρέπετε. Μιλήσατε για εξαήμερο, ενώ ξέρετε πάρα πολύ καλά ότι δεν υπάρχει κανένα εξαήμερο. Τι υπάρχει; Υπάρχει η δυνατότητα για μία έκτακτη βάρδια. Σε ποιες περιπτώσεις; Ξαφνικά η χώρα που είχε πενθήμερο απέκτησε εξαήμερο; Αν ήταν έτσι, κύριε Ηλιόπουλε, το Σάββατο που μας πέρασε όλη η Ελλάδα θα δούλευε. Δούλευε όλη η Ελλάδα; Όχι. Γιατί; Διότι αυτή η ρύθμιση για τη δυνατότητα για την έκτακτη βάρδια αφορά έναν πάρα πολύ συγκεκριμένο τύπο επιχειρήσεων, αυτές που λειτουργούν 24/7, είτε πέντε είτε έξι είτε επτά μέρες την εβδομάδα, 24/7 συνεχούς λειτουργίας, δηλαδή τις βιομηχανίες, τα εργοστάσια, τέτοιες επιχειρήσεις και επιπλέον οι οποίες έχουν κυλιόμενες βάρδιες. Ακόμη και σε αυτές τις επιχειρήσεις αυτό το μέτρο αφορά όλους τους εργαζόμενους; Όχι, είναι η απάντηση. Οι εργαζόμενοι, ας πούμε, στο λογιστήριο ενός εργοστασίου μπορούν να εμπίπτουν στο πεδίο εφαρμογής αυτής της ρύθμισης; Όχι. Γιατί; Διότι δεν έχουν κυλιόμενες βάρδιες, διότι οι συγκεκριμένοι εργαζόμενοι δεν δουλεύουν διαρκώς.

Τρίτη παρατήρηση. Προστατεύουμε τον εργαζόμενο όταν προβλέπουμε πάρα πολύ υψηλές αμοιβές γι’ αυτό ακριβώς το πλαίσιο, συν 40% το Σάββατο, συν 115% την Κυριακή, συν 140% του ημερομίσθιου που θα λάμβανε εάν η εργασία είναι νυχτερινά της Κυριακής. Άρα, λοιπόν, να λέμε τα πράγματα ως έχουν και να μη δημιουργούμε στρεβλές εντυπώσεις.

Και κάτι τελευταίο για να κλείσω πιο χαρούμενα. Μιλήσατε για το δημογραφικό. Ναι, είναι κάτι που μας απασχολεί πάρα πολύ. Θέλω να πιστεύω ότι χαιρετίζετε την κίνηση της Κυβέρνησης του Κυριάκου Μητσοτάκη να επεκτείνει και την εννιάμηνη άδεια μητρότητας σε νέες κατηγορίες εργαζομένων μητέρων, σε εργαζόμενες μητέρες σε τράπεζες, σε ΔΕΚΟ, σε μέσα μαζικής ενημέρωσης. Θυμίζω ότι αυτή η Κυβέρνηση του Κυριάκου Μητσοτάκη το 2022 έκανε το εξάμηνο εννιάμηνο, το 2023 για πρώτη φορά μπήκαν στο πεδίο εφαρμογής οι ελεύθεροι επαγγελματίες, οι αυτοαπασχολούμενες και οι αγρότισσες και τώρα ερχόμαστε το 2024 και επεκτείνουμε έτι περαιτέρω το πεδίο εφαρμογής.

Κλείνω με αυτό, κύριε Πρόεδρε: Άρα εν ολίγοις μία εργαζόμενη μητέρα με βασικό μισθό, η οποία γεννά το πρώτο της παιδί, θα πάρει από το κράτος πάνω από 13.100 ευρώ, θα πάρει την τετράμηνη άδεια κύησης και λοχείας, θα πάρει το επίδομα γέννησης, το οποίο εκκινεί από 2.400 ευρώ για το πρώτο παιδί και εν συνεχεία αυξάνεται χάρη στην πρόνοια του Υπουργείου Κοινωνικής Συνοχής και Οικογένειας που έχει αναλάβει σειρά μέτρων σε αυτήν την κατεύθυνση και θα λάβει και την εννιάμηνη άδεια μητρότητας. Πάνω από 13.100 ευρώ. Φτάνουν; Έχουμε πάρα πολλά να κάνουμε για την προστασία της μητρότητας και για την αντιμετώπιση αυτής της τεράστιας πρόκλησης που λέγεται δημογραφικό.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υπουργό κυρία Κεραμέως.

Θα συζητηθεί η πρώτη με αριθμό 1238/8-7-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία» κ. Μάριου Σαλμά προς τον Υπουργό Εθνικής Οικονομίας και Οικονομικών, με θέμα: «Υπερβολική διεύρυνση του επιτοκιακού περιθωρίου (interest rate spread) των ελληνικών συστημικών τραπεζών και υπερβολικές χρεώσεις στις διατραπεζικές συναλλαγές».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Κύριε Σαλμά, έχετε τον λόγο για δύο λεπτά για την πρωτολογία σας.

**ΜΑΡΙΟΣ ΣΑΛΜΑΣ:** Σας ευχαριστώ, κύριε Πρόεδρε.

Κύριε Υφυπουργέ, με όλον τον σεβασμό και την εκτίμηση προς το πρόσωπό σας και τη θέση σας, θα ήθελα να ξεκαθαρίσουμε σήμερα τη θέση της Κυβέρνησης για τα όσα συμβαίνουν στις τράπεζες, προκειμένου να μη γίνεται αντικείμενο λαϊκισμού, αλλά και οι πολίτες να ξέρουν ακριβώς η Κυβέρνηση πώς βλέπει την υπόθεση των τραπεζών σήμερα.

Να ξεκινήσουμε από τα αυτονόητα. Οι τράπεζες είναι βασικός μοχλός ανάπτυξης από το 16ο αιώνα στην Ευρώπη μέχρι σήμερα. Όλοι συμφωνούμε ότι είναι απαραίτητο στοιχείο για να υπάρξει ανάπτυξη. Όλοι συμφωνούμε ότι τις τελευταίες δεκαετίες, ιδίως τα τελευταία δεκαπέντε χρόνια, οι τράπεζες ήταν βασικό πρόβλημα που συμπαρέσυρε οικονομίες παγκοσμίως κοντά στη χρεοκοπία και οδήγησε, ως επακόλουθο, τους ανθρώπους να χάνουν το εισόδημά τους, δηλαδή ενώ παράγουν για δεκαετίες, έγιναν φτωχοί.

Πάμε στο «διά ταύτα». Σήμερα έχουμε δύο θέματα. Τα επιτόκια δανεισμού που οι τράπεζες δίνουν τα δάνεια στους πολίτες, στους επιχειρηματίες, στις επιχειρήσεις, στους μικρομεσαίους, στους πολλούς, είναι υπερβολικά υψηλότερα από αυτά που είναι μηδενικά των καταθέσεων. Εύλογα στην κρίση μου τίθεται ότι μιλάμε για κερδοσκοπία.

Το δεύτερο είναι το γεγονός πόσο οι διατραπεζικές αυτές συναλλαγές που είμαστε υποχρεωμένοι να κάνουν οι πολίτες με παρέμβαση της Κυβέρνησης, έχουν υψηλές χρεώσεις. Δεν θα σας αφορούσε αυτό. Οι τράπεζες παγκοσμίως έχουν εποπτικούς μηχανισμούς, αλλά ανεπαρκείς πολλές φορές αποδείχθηκαν, για να υπάρχουν αυτές οι τραπεζικές κρίσεις που συμπαρέσυραν τις οικονομίες παγκοσμίως.

Όμως, η Κυβέρνηση η δική μας υποχρεώνει, για φορολογικούς λόγους, τους πολίτες να πάνε να κάνουν τις συναλλαγές τους διατραπεζικά. Εσείς υποχρεώνετε τους πολίτες να πάνε μέσω τραπεζών να κάνουν συναλλαγές. Αν υπάρχει κερδοσκοπία σε αυτά τα τραπεζικά ιδρύματα, υπάρχει ευθύνη της Κυβέρνησης, διότι εσείς υποχρεώνετε τους πολίτες να πάνε να πληρώνουν, να κάνουν όλες τις συναλλαγές διατραπεζικά για να προλάβουμε τη φοροδιαφυγή με αυτόν τον τρόπο και, ουσιαστικά, υπάρχουν επιχειρήσεις που πληρώνουν και 40.000 ευρώ τον χρόνο αθροιστικά αυτές τις υπερβολικές χρεώσεις των τραπεζικών συναλλαγών.

Επομένως, το ερώτημα είναι τι κάνετε εσείς ως Κυβέρνηση γι’ αυτό, τι έχετε κάνει για να δούμε αποτελέσματα και πώς αντιλαμβάνεται η Κυβέρνηση την παρέμβαση στη λειτουργία του τραπεζικού συστήματος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαλμά.

Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, πράγματι το θέμα που θίγετε είναι πάρα πολύ σημαντικό και ξέρετε πως απασχολεί το Υπουργείο Οικονομικών και την Κυβέρνηση. Όπως κι εσείς τονίσατε, είναι γεγονός ότι την περασμένη δεκαετία η χώρα μας βίωσε μια άνευ προηγουμένου οικονομική κρίση που, προφανώς, επηρέασε και το τραπεζικό σύστημα, το οποίο, βεβαίως, η χώρα μας στήριξε σε πολύ μεγάλο βαθμό.

Σε αυτό το σημείο, μιας και αναφέρατε κι εσείς κάποια αυτονόητα, θα μου επιτρέψετε και εμένα να αναφέρω κάποια αυτονόητα. Είμαι βέβαιος ότι ξέρετε πάρα πολύ καλά ότι υπεύθυνη αρχικά για την άσκηση της νομισματικής πολιτικής στη ζώνη του ευρώ είναι η Ευρωπαϊκή Κεντρική Τράπεζα και με αποφάσεις της που ρυθμίζουν τα βασικά επιτόκια επηρεάζεται προφανώς το ύψος των επιτοκίων των δανείων και καταθέσεων που προσφέρουν και οι ελληνικές τράπεζες.

Πράγματι τα τελευταία χρόνια, από το 2019 μέχρι σήμερα, είχαμε επανειλημμένες αυξήσεις στα επιτόκια δανεισμού από την Ευρωπαϊκή Κεντρική Τράπεζα, είχαμε για την ακρίβεια δέκα αυξήσεις, όμως, πριν από έναν μήνα είχαμε την πρώτη μείωση κατά είκοσι πέντε μονάδες βάσης, επιβεβαιώνοντας σε μεγάλο βαθμό τις εκτιμήσεις για επιβράδυνση του πληθωρισμού που υπάρχουν στην αγορά και ειδικότερα στην Ευρώπη.

Χαρακτηριστικό, ωστόσο, σχετικά με το πρώτο ερώτημά σας είναι το στοιχείο, σύμφωνα με την Τράπεζα της Ελλάδος, ότι το μέσο σταθμισμένο επιτόκιο των νέων καταθέσεων παρέμεινε σχεδόν αμετάβλητο στο 0,55%, ενώ το αντίστοιχο επιτόκιο των νέων δανείων μειώθηκε στο 5,54.

Το περιθώριο επιτοκίου μεταξύ των νέων καταθέσεων και δανείων μειώθηκε στις 4,99 εκατοστιαίες μονάδες. Tον Μάιο του 2024, το μέσο σταθμισμένο επιτόκιο του συνόλου των υφιστάμενων καταθέσεων παρέμεινε σχεδόν αμετάβλητο στο 0,54%. Ενώ το αντίστοιχο επιτόκιο των δανείων μειώθηκε στο 6,23%. Άρα, η Τράπεζα της Ελλάδος, όπως οφείλουμε να ξεκαθαρίσουμε, προφανώς, δεν υπεισέρχεται σε θέματα ύψους χρεώσεων και προμηθειών των ιδρυμάτων που εποπτεύει. Αλλά όσον αφορά στις διατραπεζικές συναλλαγές, κατ’ αρχάς να τονίσω ότι απαραίτητη προϋπόθεση για το σύνολο των συναλλαγών με τα πιστωτικά ιδρύματα -κάτι το οποίο δεν υπήρχε τα προηγούμενα χρόνια- είναι η σαφής και έγκαιρη ενημέρωση των συναλλασσόμενου για το ύψος προμηθειών πριν την πραγματοποίηση της κάθε συναλλαγής. Η αρμοδιότητα της Τράπεζας της Ελλάδος αφορά στη διαφάνεια των διαδικασιών και των όρων των συναλλαγών και εποπτευόμενων από αυτή ιδρυμάτων. Για τον σκοπό αυτό έχει θεσπίσει κανόνες ενημέρωσης των συναλλασσόμενων σύμφωνα με τους οποίους τα πιστωτικά ιδρύματα οφείλουν να κάνουν σαφή και έγκαιρη ενημέρωση στον συναλλασσόμενο για το ύψος των προμηθειών και λοιπών εξόδων πριν από την πραγματοποίηση αυτών των συναλλαγών.

Όσον αφορά στις πρωτοβουλίες που έχουμε λάβει ως Κυβέρνηση θα αναφερθώ ξανά στη δευτερολογία μου, θέλω να πω ότι πάρα πολλές από αυτές έχουν περάσει και από το Κοινοβούλιο και έχετε συμβάλει και εσείς ως Βουλευτής της Πλειοψηφίας υπερψηφίζοντάς τες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Σαλμά, κύριε συνάδελφε, έχετε τον λόγο για τρία λεπτά για τη δευτερολογία σας.

**ΜΑΡΙΟΣ ΣΑΛΜΑΣ:** Από τη στιγμή, κύριε Υπουργέ, που οι πολίτες πλήρωσαν ακριβά με τους μισθούς τους και τις συντάξεις, τραπεζικές κρίσεις παγκοσμίως είναι αυτονόητο ότι η εμπιστοσύνη προς τον εποπτικό εκάστοτε μηχανισμό των τραπεζών έχει κλονιστεί. Εγώ, όμως, δεν ρώτησα την Τράπεζα της Ελλάδος σήμερα. Εγώ ρώτησα την Κυβέρνηση. Στη δική μου αντίληψη είναι ότι οι χρεώσεις των διατραπεζικών συναλλαγών είναι υψηλότατες και συμβάλλουν ουσιαστικά στα περίπου 7 δισεκατομμύρια κέρδη του 2022-2023 των τραπεζών. Θεωρώ ότι έπρεπε να είναι μικρότερες ειδικά στα ποσά πάνω από 500 ευρώ για τα οποία εσείς υποχρεώνετε τους πολίτες να πάνε διατραπεζικά και να κάνουν τις πληρωμές.

Όσον αφορά τώρα στα επιτόκια που είπατε, αυτά τα λένε οι τραπεζίτες, και η Κεντρική Τράπεζα που ανήκει στην Ευρωπαϊκή Κεντρική Τράπεζα εποπτικά. Ακούστε. Υπάρχουν δισεκατομμύρια ευρώ στις τράπεζες που οι πολίτες πήγαν και τα κατέθεσαν. Έχουν μηδέν επιτόκιο. Αυτά είναι στο παθητικό των τραπεζών. Αυτά που είπατε εσείς για το Euribor είναι στο ενεργητικό. Είναι αυτά που υποχρεώνονται να δανείζονται οι τράπεζες για να έχουν κεφαλαιακή επάρκεια με την καθοδήγηση των εποπτικών μηχανισμών. Οι τράπεζες όμως δανείζουν αυτά που έχουν με 0% επιτόκιο, τις καταθέσεις των πολιτών. Από το 0% έως το 4%-8% που είναι το μέσο επιτόκιο δανεισμού είτε στεγαστικών δανείων είτε επιχειρηματικών δανείων, είναι μία μεγάλη διαφορά. Για να μην μπερδεύουμε τον κόσμο με το Euribor.

Δισεκατομμύρια έχουμε εμείς οι πολίτες στις τράπεζες με 0% επιτόκιο καταθέσεων. Και αυτά τα χρήματα τα δανείζουν επιλεκτικά με αυστηρούς όρους. Και καλά κάνουν ίσως, γιατί θέλουν να είναι διασφαλισμένες, να μην έχουν καθόλου ρίσκο αφού τα έκαναν μούσκεμα τα προηγούμενα χρόνια με τα θαλασσοδάνεια. Μην ανοίξουμε αυτή τη μεγάλη κουβέντα των σκανδάλων των τραπεζών που ο κόσμος ήρθε και τα πλήρωσε με τις ανακεφαλαιοποιήσεις που πλήρωνε ο κάθε ένας φτωχός άνθρωπος. Οι πολλοί να σας πω τι ζητάνε σήμερα; Να πάρετε μέτρα. Ο χρόνος τρέχει. Η θεωρία είναι καλή. Τα σχέδια και οι ανακοινώσεις του Υπουργείου είναι ωραία. Δέχομαι ότι θα τα καταφέρετε. Είναι δεδομένη η εμπιστοσύνη μου ότι θα καταφέρετε να δράσετε αλλά θέλω να σας πω ότι ο κόσμος δεν μπορεί να το περιμένει αυτό για πολύ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαλμά.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Πάμε σε συγκεκριμένα μέτρα, μιας και το ρωτάτε. Πρώτον, ως προς τον περιορισμό του επιτοκίου περιθωρίου δώσαμε για πρώτη φορά τη δυνατότητα χορήγησης δανείων από μη τραπεζικά ιδρύματα, όπως εταιρείες που χρηματοδοτούνται κυρίως από funds, αλλά και από άλλους φορείς, όπως ασφαλιστικές εταιρείες με στόχο τον δανεισμό των ιδιωτών για καταναλωτικά και στεγαστικά δάνεια αλλά και των επιχειρήσεων. Είτε πρόκειται για αναχρηματοδότηση είτε ακόμα και για νέο δανεισμό. Αυτή είναι μια τακτική η οποία υπάρχει σε πάρα πολλές χώρες στο εξωτερικό. Είναι το micro-financing το οποίο νομίζω ότι είναι πάρα πολύ σημαντικό. Με αυτόν τον τρόπο εξυπηρετούνται καλύτερα εμπράκτως και οι πολίτες οι οποίοι ειδικότερα είναι αποκλεισμένοι από τον τραπεζικό δανεισμό είτε λόγω κακού ιστορικού είτε λόγω ανεπαρκών οικονομικών στοιχείων, ενώ, αντιστοίχως, αυξάνεται ο ανταγωνισμός ειδικότερα για τα στεγαστικά δάνεια.

Στηρίξαμε, όμως, και εναλλακτικές δυνατότητες για τους αποταμιευτές. Και οι ίδιες οι τράπεζες πλέον διαθέτουν και αυτές εναλλακτικά προϊόντα με υψηλότερα επιτόκια. Ωστόσο εμείς κάναμε, όπως ξέρετε πολύ καλά, αφορολόγητη την απόκτηση εντόκων γραμματίων του δημοσίου και δίνουμε αρκετά υψηλό επιτόκιο 3,4%-4%. Επιπλέον, σχετικά με τις εταιρείες διαχείρισης πιστώσεων δώσαμε τέλος στο καθεστώς της ελλιπούς ενημέρωσης για τους δανειολήπτες υποχρεώνοντάς τους διά νόμου –είναι ο 5072/2023 που ψηφίσαμε εδώ- να ενημερώνουν πλήρως και ηλεκτρονικά τους δανειολήπτες για τις υποχρεώσεις με ταυτόχρονη πρόβλεψη, όμως, επιβολής κυρώσεων εάν οι υποχρεώσεις αυτές δεν τηρήθηκαν. Διότι η σταθερή πολιτική μας είναι να καλύπτουμε τους πράγματι ευάλωτους συμπολίτες μας.

Μας ενδιαφέρει επίσης να υπάρχει διαφάνεια στις σχέσεις μεταξύ των εταιρειών διαχείρισης πιστώσεων, οι servicers, και των δανειοληπτών. Να υπάρχει ενημέρωση ανά πάσα στιγμή και πληροφόρηση αντίστοιχη με αυτή που δίνουν και οι τράπεζες στους πελάτες, στους δανειολήπτες. Αυτό δεν είχε κατοχυρωθεί. Το κατοχυρώσαμε. Επιτυγχάνουμε, όμως, και μέσω του εξωδικαστικού μηχανισμού πολύ σημαντικά πράγματα. Και το κάναμε ουσιαστικά υποχρεωτικό για τις τράπεζες προς όφελος πάλι των ευάλωτων συμπολιτών μας. Γι’ αυτό έχουμε, μάλιστα, και υπερδιπλάσιες αιτήσεις και πολύ περισσότερες διευθετήσεις. Θα σας πω ότι στα 6,7 δισεκατομμύρια ευρώ ανέρχονται οι αρχικές οφειλές που έχουν ρυθμιστεί μέσω του εξωδικαστικού μηχανισμού έως τον Ιούνιο. Μέχρι, δηλαδή, πριν από λίγες ημέρες. Πρόκειται για συνολικά δεκαεννέα χιλιάδες διακόσιες είκοσι τρεις επιτυχείς ρυθμίσεις που έχουν ολοκληρωθεί συνολικά στο πλαίσιο του εξωδικαστικού μηχανισμού μέχρι τον Ιούνιο.

Επίσης, αναφερθήκατε στις συναλλαγές των 500 ευρώ. Στηρίζουμε το σύστημα των άμεσων πληρωμών, το Iris. Και το κάνουμε υποχρεωτικό ως δυνατότητα συναλλαγών, φυσικά, για όλες ανεξαιρέτως τις επιχειρήσεις. Και είναι αυτονόητο για να στηρίξουμε και τον ανταγωνισμό. Το κάνουμε πράξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα θελήσω δυο λεπτά, κύριε Πρόεδρε. Είναι σημαντικό το θέμα.

Το Iris είναι πολύ ευέλικτο με πολύ μεγάλη διείσδυση και δημοφιλία στους νέους. Έως 500 ευρώ χωρίς προμήθεια για τους πολίτες, ενώ για τους εμπόρους οι χρεώσεις είναι ίσως οι χαμηλότερες στην αγορά. Το επόμενο βήμα για εμάς αφορά στην επέκταση των άμεσων πληρωμών σε όλο το φάσμα των συναλλαγών τόσο στο ηλεκτρονικό εμπόριο όσο και στο φυσικό, δηλαδή, πλέον και για τις επιχειρήσεις. Αυτό είναι το επόμενο μεγάλο στοίχημα για εμάς.

Μία ακόμα πολύ σημαντική κυβερνητική πρωτοβουλία αφορά στις δραστικές μειώσεις χρεώσεων στα μηχανήματα POS καθώς νομοθετήσαμε τη μείωση κατά 50%. Είναι νόμος που ψηφίσαμε εδώ στη Βουλή για τις επιχειρήσεις που κάνουν συναλλαγές μέχρι 10 ευρώ. Αυτό ήταν απολύτως απαραίτητο για τις μικροσυναλλαγές στη λιανική. Ειδικότερα για περίπτερα, για ψιλικά αλλά και άλλες πολύ σημαντικές μικρές λιανικές, προκειμένου να προστατέψουμε τους εμπόρους από τις υπέρμετρες χρεώσεις που πράγματι υπάρχουν σε πάρα πολλές περιπτώσεις.

Εκτός από αυτό, να σας υπενθυμίσω ότι στο τέλος του προηγούμενου έτους η Επιτροπή Ανταγωνισμού προχώρησε σε πρόστιμα ύψους 41,7 εκατομμύρια ευρώ σε πέντε τράπεζες, καθώς και στην Ελληνική Ένωση Τραπεζών αφ’ ετέρου σε μειώσεις των προμηθειών που επιβάλλουν οι τράπεζες κατά την ανάληψη μετρητών από το αυτόματο μηχάνημα αλλά και με τη χρήση καρτών που έχουν εκδοθεί από άλλα μηχανήματα.

Προφανώς, θέλουμε ένα εύρωστο τραπεζικό σύστημα και τα στοιχεία δείχνουν ότι κινούμαστε προς αυτή την κατεύθυνση. Όμως, κερδοφορία δεν σημαίνει ασυδοσία. Ευρωστία δεν σημαίνει απληστία και στήριξη στο τραπεζικό σύστημα δεν σημαίνει σε καμμία περίπτωση αυθαιρεσία. Επομένως, ως Κυβέρνηση, ως Υπουργείο Εθνικής Οικονομίας και Οικονομικών, προφανώς, παρακολουθούμε τις εξελίξεις. Και όπως έχουμε αποδείξει, εκεί που πρέπει να παρέμβουμε, παρεμβαίνουμε άμεσα και θα συνεχιστούν και άλλες πρωτοβουλίες προς αυτή την κατεύθυνση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τέσσερις συνοδοί από το αθλητικό camp «Αθλητικός όμιλος Ιλισός Καλλιθέας».

Η Βουλή σάς καλωσορίζει. Παρακολουθείτε μία συνεδρίαση κοινοβουλευτικού ελέγχου. Υπάρχει ο Υπουργός και ο αντίστοιχος Βουλευτής που τον ρωτάει για να απαντήσει. Γι’ αυτόν τον λόγο η Βουλή έχει πολύ λίγα άτομα. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Θα συνεχίσουμε με την πέμπτη, με αριθμό 1214/1-7-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Εξοντωτικά τα πρόστιμα του άρθρου 20, του ν.4557/2018 για εκατοντάδες επιχειρήσεις λόγω παρέλευσης της τρίμηνης προθεσμίας καταχώρισης στοιχείων».

Ορίστε, κύριε συνάδελφε, έχετε τον λόγο για δύο λεπτά για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, αφορμή για τη σημερινή ερώτηση αποτέλεσε το Μητρώο Πραγματικών Δικαιούχων, το οποίο είναι κάτι σχετικά πρόσφατο, αλλά δεν είναι τίποτα περισσότερο από ένα κεφάλαιο στο βιβλίο της γραφειοκρατίας, της γραφειοκρατίας την οποία από έγχαρτη, τα τελευταία χρόνια καταβάλλετε μεγάλη προσπάθεια όχι να την καταργήσετε –να είμαστε ειλικρινείς- απλά να την μετατρέψετε σε ψηφιακή, αν και στην προκειμένη περίπτωση αυτό δεν είναι σίγουρο γιατί υπάρχει και το στοιχείο του χαρτιού και θα εξηγηθώ αργότερα.

Μιλάμε για ένα περιβάλλον -πριν πάω στη διαδικασία- το οποίο, όπως όλοι γνωρίζουμε το περιβάλλον της ελληνικής επιχειρηματικότητας, δεν είναι το περιβάλλον μιας χώρας όπως είναι η Γερμανία ή μιας χώρας όπως είναι η Ολλανδία. Μιλάμε για μια αγορά, όπως είναι η ελληνική, η οποία στην πλειονότητά της αποτελείται από μικρές οικογενειακές επιχειρήσεις, ένα περιβάλλον στο οποίο και μετά από τα κατορθώματα του νόμου Κατρούγκαλου πολλές μικρές ατομικές επιχειρήσεις αναγκάστηκαν να πάρουν τη μορφή της κεφαλαιουχικής εταιρείας. Άρα, δεν μιλάμε για κολοσσούς, αλλά μιλάμε για πολύ μικρές επιχειρήσεις οι οποίες στην πλειονότητά τους έχουν εξωτερικά λογιστήρια.

Δεν μπορώ να καταλάβω -πριν φτάσω στο κομμάτι των προστίμων, τα οποία τα θεωρώ εξοντωτικά- την ίδια την ύπαρξη και την ανάγκη του Μητρώου Πραγματικών Δικαιούχων. Και αυτό σας το λέω με εμπειρία περίπου τριάντα ετών σε λογιστήρια. Υπό ποια έννοια; Δεν εφαρμόζεται η αρχή «μόνον άπαξ». Δηλαδή, καταχωρούμε τις όποιες μεταβολές στο ΓΕΜΗ, καταχωρούμε τις όποιες μεταβολές μετά το ΓΕΜΗ στην ΑΑΔΕ, στο μητρώο των κατά τόπους ΔΟΥ. Για ποιον λόγο, κύριε Υπουργέ, θα πρέπει να καταχωρούμε και αυτές τις μεταβολές στο Μητρώο Πραγματικών Δικαιούχων; Αυτό είναι κάτι το οποίο δεν μπορεί να συμβαίνει.

Δεν μπορεί, δηλαδή, να υπάρχει μονίμως μια δαμόκλειος σπάθη προστίμων πάνω από το κεφάλι μας. Και αυτό είναι πολύ μεγάλο κομμάτι το οποίο θα πρέπει να το συζητήσουμε και στις επιτροπές του Υπουργείου Οικονομικών, δηλαδή την προστιμολαγνεία την οποία υπάρχει. Είχαμε ανοίξει μια τέτοια κουβέντα με τον προκάτοχό σας, τον κ. Θεοχάρη, αλλά πρέπει κάπου να καταλήξουμε. Θα πρέπει να ξεκινήσουμε, δηλαδή, με την κατάργηση του Μητρώου Πραγματικών Δικαιούχων πριν πάμε στα εξοντωτικά πρόστιμα. Δεν πρέπει να υφίσταται το Μητρώο Πραγματικών Δικαιούχων, από τη στιγμή που τις όποιες καταχωρίσεις τις κάνουμε στο μητρώο του ΓΕΜΗ και στη συνέχεια στο Μητρώο των εταιρειών.

Θα ήθελα μια απάντηση επ’ αυτού πριν πάμε στα πρόστιμα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ Φωτόπουλο.

Κύριε Υφυπουργέ, έχετε τον λόγο για τρία λεπτά.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Αρχικά, θέλω να ξεκινήσω λέγοντας ότι η Γενική Διεύθυνση ΣΔΟΕ ως Ελεγκτική Αρχή του Υπουργείου Εθνικής Οικονομίας και Οικονομικών διενεργεί ελέγχους για την ορθή εφαρμογή του Κεντρικού Μητρώου Πραγματικών Δικαιούχων. Άρα, εδώ υπάρχει μια διαφωνία. Εσείς λέτε ότι δεν πρέπει να υπάρχει, εμείς στηρίζουμε το Κεντρικό Μητρώο Πραγματικών Δικαιούχων. Προφανώς, πρέπει να συζητήσουμε και να το κάνουμε ακόμα καλύτερο.

Στο πλαίσιο, όμως, της καταπολέμησης της νομιμοποίησης εσόδων από εγκληματικές δραστηριότητες, με σκοπό την επίτευξη διαφάνειας, την πρόληψη και καταστολή της νομιμοποίησης εσόδων από εγκληματικές δραστηριότητες, αλλά και της χρηματοδότησης της τρομοκρατίας, όλα τα κράτη-μέλη ενσωματώνουν δύο οδηγίες: Είναι η οδηγία 2015/849 η οποία τροποποιήθηκε με την οδηγία 2018/843 όπου προβλέπεται ότι είναι αναγκαίο να ταυτοποιείται κάθε φυσικό πρόσωπο, το οποίο κατέχει μια νομική οντότητα ή ασκεί έλεγχο επ’ αυτής, δηλαδή ο πραγματικός δικαιούχος της νομικής οντότητας, δεδομένου ότι η χρήση εταιρικών σχημάτων ή άλλων νομικών οντοτήτων αποτελεί συχνά –τουλάχιστον έτσι έχει αποδειχθεί και στη διεθνή πρακτική αλλά και στη χώρα μας- μέσο νομιμοποίησης εσόδων από εγκληματικές δραστηριότητες.

Η πρόσβαση, όμως, σε ακριβείς και επικαιροποιημένες πληροφορίες σχετικά με τον πραγματικό δικαιούχο, πέραν των βασικών πληροφοριών όπως μπορεί να είναι η επωνυμία, η διεύθυνση εταιρείας, το καταστατικό ή η μετοχική σύνθεση, όπως αντιλαμβάνεστε αποτελεί καθοριστικό παράγοντα για τον εντοπισμό των εγκληματιών, οι οποίοι μέσω εταιρικών δομών αποκρύπτουν την ταυτότητά τους.

Η ευρωπαϊκή οδηγία ενσωματώθηκε στην ελληνική έννομη τάξη το 2018, όπου προβλέπεται η υποχρέωση των νομικών οντοτήτων να τηρούν στοιχεία και πληροφορίες που επιτρέπουν την ταυτοποίηση του πραγματικού δικαιούχου αυτών, καθώς και υποχρέωση καταχώρισης σχετικών πληροφοριών στο Κεντρικό Μητρώο Πραγματικών Δικαιούχων.

Συνεπώς η υποβολή στο μητρώο ενέχει μία επιπλέον βαρύτητα, καθ’ όσον ο δικαιούμενος δηλώνει υπεύθυνα και ειδικά ποιος είναι ο δικαιούχος. Ναι, επιβάλλονται πρόστιμα, εφ’ όσον το νομικό πρόσωπο ή η νομική οντότητα δεν υποβάλει αρχική ή τροποποιητική δήλωση καταχώρισης των στοιχείων των πραγματικών δικαιούχων, υποβάλλει εκπρόθεσμα αρχική ή τροποποιητική δήλωση καταχώρισης των στοιχείων των πραγματικών δικαιούχων ή υποβάλλει ελλιπή ή ακόμη και ανακριβή αρχική ή τροποποιητική δήλωση καταχώρισης των στοιχείων των δικαιούχων ή ακόμη και αν διατηρεί σε ειδικό μητρώο στην έδρα ή τη μόνιμη εγκατάσταση, πληροφορίες που συγκεκριμένα ορίζονται.

Άρα από την ανωτέρω τυποποίηση - κατηγοριοποίηση προκύπτει ότι ο έλεγχος από τη Γενική Διεύθυνση ΣΔΟΕ δεν αποσκοπεί αποκλειστικά στον έλεγχο της εμπρόθεσμης ή μη αρχικής τροποποιητικής δήλωσης υποχρέωσης, αλλά υπεισέρχεται κατ’ επιταγήν του νόμου σε ελεγκτικές επαληθευτικές, σχετικές με την εξακρίβωση, επαρκή τεκμηρίωση και ακρίβεια των στοιχείων της ταυτότητας του πραγματικού δικαιούχου, της ελεγχόμενης νομικής οντότητας, κάτι το οποίο μειώνει κατά πολύ τις πιθανότητες για απόκρυψη στοιχείων.

Πρέπει να γνωρίζετε ότι η Γενική Διεύθυνση ΣΔΟΕ έχει ήδη κάνει πεντακόσιους εξήντα ελέγχους, κατά τους οποίους έχουν εντοπιστεί σαράντα οκτώ παραβάσεις. Έχει επιβάλει τις προβλεπόμενες από τον νόμο διοικητικές κυρώσεις και με την παρέλευση της προθεσμίας για την άσκηση του δικαιώματος ενδικοφανούς προσφυγής από την ελεγχόμενη οντότητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Φωτόπουλε, έχετε τον λόγο για τρία λεπτά, για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Υπουργέ, στην πολιτική όλοι εμείς οι επαγγελματίες έχουμε μπει και για να προσφέρουμε, αλλά κυρίως για να είμαστε πρακτικοί. Από αυτά τα οποία μου είπατε, δεν μου είπατε κάτι περισσότερο από αυτά τα οποία ξέρω, από αυτά τα οποία διαβάζω, από αυτά τα οποία γνωρίζω από τις αποφάσεις.

Σας είπα στην πρωτολογία μου ότι, πέραν του ότι έχετε μετασχηματίσει τη γραφειοκρατία σε ψηφιακή, στο συγκεκριμένο σημείο παραμένει έγχαρτη. Τι θέλω να πω; Πέρα από το γεγονός ότι θα πρέπει να μπαίνουν οι συνάδελφοί μου, οι επιχειρηματίες -που δεν συμβαίνει- και να καταχωρούν τα στοιχεία στο Μητρώο Πραγματικών Δικαιούχων, υποχρεώνετε τις επιχειρήσεις να έχουν και σε έγχαρτη μορφή το Μητρώο Πραγματικών Δικαιούχων. Αυτά για τη συζήτηση, για το γεγονός ότι είσαστε υπέρμαχοι της «ΕΛΛΑΔΑ 2.0.» Και σε αυτή την περίπτωση, λοιπόν, ακόμα και αν έχουν καταχωρηθεί εμπρόθεσμα, ακόμα και αν έχουν γίνει όλες οι μεταβολές, εάν δεν έχει το χαρτί στην έδρα της εταιρείας, τους επιβάλλεται πρόστιμο.

Δεν ξέρω κατά πόσο αυτό εσείς το θεωρείτε λογικό και κατά πόσο αυτό αποτελεί στοιχείο φοροδιαφυγής ή απόκρυψης ή ξεπλύματος μαύρου χρήματος, το να μην έχουν το χαρτί στην έδρα, το οποίο είναι στοιχείο για την επιβολή του προστίμου -το τονίζω- και για το οποίο δεν μου είπατε τίποτα.

Αυτό, λοιπόν, στο οποίο εγώ θα επιμείνω, είναι στην ουσία του πράγματος. Το Μητρώο Πραγματικών Δικαιούχων είτε στην έγχαρτή του είτε στην ψηφιακή του μορφή, δεν έχει τίποτα περισσότερο από στοιχεία, από αυτά τα οποία καταχωρούνται στην ηλεκτρονική βάση του ΓΕΜΗ. Θέλετε να βάλετε και ένα στοιχείο υπεύθυνης δήλωσης ότι αυτά τα οποία δηλώνουν είναι πραγματικά και αληθή; Βάλτε το στο ΓΕΜΗ. Μην αναγκάζετε, όμως, τους πολίτες, τις επιχειρήσεις και τους συναδέλφους μου φοροτεχνικούς -οι οποίοι στη διάρκεια της πανδημίας σήκωσαν όλο το βάρος του ψηφιακού μετασχηματισμού του κράτους- να κάνουν δύο και τρεις φορές την ίδια δουλειά, χωρίς αυτό να έχει κανένα αποτέλεσμα, πέρα από το γεγονός ότι εσείς απλά επιβάλλετε πρόστιμα. Γιατί δεν έχει κανένα άλλο αποτέλεσμα, σας διαβεβαιώ.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Ψηφιακή γραφειοκρατία, προφανώς.

Κύριε Υφυπουργέ, έχετε τον λόγο για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Μιας και κάνατε αναφορά στην ψηφιακή γραφειοκρατία, να αναφέρουμε και από εδώ ότι προχωράμε και στην κατάργηση του χαρτοσήμου –γιατί το είπατε εσείς, κύριε Πρόεδρε- που είναι ένα πολύ μεγάλο εμπόδιο στην ψηφιακή γραφειοκρατία -στη γραφειοκρατία γενικότερα που υπάρχει στη χώρα, αλλά αυτό είναι άλλο ζήτημα- και πάμε σε ένα τέλος συναλλαγής πολύ πιο απλό και πολύ πιο εύκολο, πολύ πιο γρήγορο.

**ΣΤΥΛΙΑΝΟΣ ΦΩΤΟΠΟΥΛΟΣ:** Μετασχηματίζεται.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Το αντικαθιστούμε σε πάνω από εξακόσιες περιπτώσεις.

**ΠΡΟΕΔΡΕΥΩΝ (Βασίλειος Βιλιάρδος):** Γίνεται ψηφιακό.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Όχι, δεν είναι απλώς ότι γίνεται ψηφιακό. Σε εξακόσιες και πλέον περιπτώσεις καταργείται. Να τα λέμε και αυτά.

Διαρκώς ενισχύουμε και προσπαθούμε να βελτιώσουμε τη διαλειτουργικότητα που υπάρχει, μιας και το αναφέρατε, μεταξύ του Κεντρικού Μητρώου Πραγματικών Δικαιούχων, ΓΕΜΗ και ΣΔΟΕ ώστε να γίνει πιο εύρυθμη η λειτουργία του ελεγκτικού έργου, να διενεργούνται με μεγαλύτερη αποτελεσματικότητα οι έλεγχοι που σχετίζονται με το μητρώο.

Απώτερος στόχος δεν είναι η διασφάλιση μόνο των δημοσιονομικών εσόδων. Κυριότερα είναι η καταπολέμηση φαινομένων ποινικής απαξίας που δημιουργεί το οικονομικό έγκλημα και αυτός νομίζω ότι είναι ένας στόχος τον οποίο έχουμε όλοι ανεξαιρέτως σε αυτή την Αίθουσα.

Όσον αφορά, όμως, και το δεύτερο σκέλος της ερώτησής σας, θέλω να προσθέσω ότι με τον νόμο του 2022 έγινε αναθεώρηση του μηχανισμού των κυρώσεων που αναφέραμε και νωρίτερα. Ορίστηκε ως ελεγκτικός μηχανισμός το ΣΔΟΕ προκειμένου να θεσμοθετήσει ένα συνεκτικό και ενιαίο πλαίσιο διατάξεων στο σκέλος του ελέγχου και των κυρώσεων σε περιπτώσεις μη τήρησης επαρκών και ακριβών και επίκαιρων πληροφοριών σχετικά με τους πραγματικούς δικαιούχους των υπόχρεων νομικών προσώπων και οντοτήτων. Επανεξετάστηκαν με αυτό τον τρόπο οι κυρώσεις ώστε τηρουμένης της αρχής της αναλογικότητας να είναι αντίστοιχες με τη βαρύτητα της επιμέρους παράβασης και να μην υπάγονται όλες περιπτώσεις στο πρόστιμο των 10 χιλιάδων ευρώ που προβλεπόταν αρχικά με τη διάταξη του 2018.

Με τη συγκεκριμένη νομοθετική ρύθμιση έγινε και ειδικότερη διάκριση των παραβάσεων προκειμένου να υπάρχει ακριβής καταγραφή των πράξεων που συνιστούν παράβαση και επισύρουν αντίστοιχα τα διοικητικά πρόστιμα, προβλεψιμότητα των πράξεων, αλλά και κατηγοριοποίηση αυτών.

Αντίστοιχα, στο πλαίσιο εξορθολογισμού των κυρώσεων και τηρουμένων νομίζω της αρχής αναλογικότητας τίθενται κατηγορίες προστίμων με κλιμάκωση των κυρώσεων, συναρτώμενες προφανώς με τη σοβαρότητα της παράβασης, ώστε να αποτρέπεται σε επίπεδο κυρώσεων η εξίσωση διαφορετικής βαρύτητας πράξεων.

Αντίστοιχα, τίθεται διάκριση των προστίμων στην περίπτωση παράβασης των διατάξεων για την τήρηση και καταχώρηση των απαιτούμενων πληροφοριών περί πραγματικών δικαιούχων, πλην της περίπτωσης του εκπρόθεσμου, συναρτώμενα με τον κύκλο εργασιών των νομικών προσώπων και νομικών οντοτήτων.

Ειδικά για την περίπτωση των νομικών προσώπων και νομικών οντοτήτων μη κερδοσκοπικού χαρακτήρα, όπου το κριτήριο του κύκλου εργασιών δεν κρίνεται πρόσφορο, επελέγη το πεδίο της απασχόλησης ή μη των εργαζομένων για τη σχετική διαβάθμιση των προστίμων. Άρα με την ισχύουσα κλίμακα ποινών το πρόστιμο σε περίπτωση μη συμμόρφωσης για μη κερδοσκοπικού χαρακτήρα νομικά πρόσωπα και νομικές οντότητες που δεν απασχολούν πρόσωπα, μπορεί παραδείγματος χάριν να είναι ένας πολιτιστικός σύλλογος, είναι μειωμένος στο μισό σε σχέση με την προηγούμενη ρύθμιση και για τους άλλους οργανισμούς.

Συνεπώς, καταλαβαίνετε ότι με τον νόμο του 2022 έχουμε προβεί σε κάποιες σημαντικές βελτιώσεις και τροποποιήσεις ώστε να διορθωθεί η όποια αδικία επικαλείστε στην ερώτησή σας και στόχος μας δεν είναι να επιβαρύνουμε άσκοπα τους πολίτες με πρόστιμα, αλλά να ελέγξουμε και να χειριστούμε όσο πιο αποτελεσματικά και δίκαια γίνεται την όποια απόπειρα παράβασης των υποχρεώσεων σχετικά με την καταχώρηση και τήρηση των επικαιροποιημένων στοιχείων για τον πραγματικό δικαιούχο νομικών προσώπων και νομικών οντοτήτων, στοχεύοντας ιδανικά στην πλήρη εξάλειψή τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Θα συνεχίσουμε με την πρώτη με αριθμό 1235/5-7-2024 επίκαιρη ερώτηση πρώτου κύκλου του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κωνσταντίνου Μπάρκα προς τον Υπουργό Προστασίας του Πολίτη με θέμα: «Αβεβαιότητα για χίλιους εξακόσιους συνοριακούς φύλακες αορίστου χρόνου και οι μεροληπτικές προσλήψεις του Χρυσοχοΐδη».

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Κύριε συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ευχαριστώ πολύ.

Κύριε Υφυπουργέ, το θέμα των χιλίων εξακοσίων συνοριακών φυλάκων ορισμένου χρόνου είναι ένα ζήτημα το οποίο εξ όσων γνωρίζω το γνωρίζετε πολύ καλά, έχετε κάνει κι εσείς συναντήσεις όπως παρατήρησα στο διαδίκτυο. Οι άνθρωποι αυτοί συμπληρώνουν πέντε χρόνια μάχιμης υπηρεσίας και στερούνται της μονιμοποίησης και τα πλήρη δικαιώματα των μόνιμων συνοριοφυλάκων.

Το 2020 η Κυβέρνηση της Νέας Δημοκρατίας προσέλαβε τετρακόσιους συνοριοφύλακες στον Έβρο, ενώ όλοι οι υπόλοιποι προσλήφθηκαν με συμβάσεις ορισμένου χρόνου. Και αναφέρομαι σε αυτούς. Η εργασιακή τους σχέση έχει γίνει ακόμα χειρότερη όταν με το π.δ.104/2021, άρθρο 2, τους απαγόρευσαν τις μεταθέσεις, αποσπάσεις, προσωρινές μετακινήσεις και γενικά κάθε δικαίωμα που έχουν οι Έλληνες εργαζόμενοι και οι μόνιμοι συνάδελφοί τους.

Ένα από τα πιο σημαντικά θέματα που δημιουργήθηκαν είναι και η διάσπαση οικογενειών. Αρκεί να σας πω ότι αυτή τη στιγμή υπάρχει ζευγάρι οι οποίοι είναι και οι δύο με τη συγκεκριμένη σχέση εργασίας, όπου η σύζυγος βρίσκεται στη Χίο, είναι σε ενδιαφέρουσα ή μπορεί να έχει γεννήσει κιόλας η κοπέλα, και ο σύζυγος υπηρετεί στη Σάμο. Αυτοί οι άνθρωποι δεν έχουν το δικαίωμα της συνυπηρέτησης. Δεν μπορούν να δουλέψουν μαζί. Είναι χωρισμένη η οικογένεια, αν και έχουν ή θα αποκτήσουν ένα μικρό παιδί τους. Δεν έχουν δικαίωμα να μεγαλώσουν μαζί το παιδί τους.

Ένα άλλο μεγάλο πρόβλημα της εργασιακής ομηρίας είναι η περίπτωση επιτυχίας σε άλλη προκήρυξη και η μη αποδέσμευση ώστε να μην προσληφθεί ο επιτυχών σε άλλη προκήρυξη. Δηλαδή αν αυτοί οι χίλιοι εξακόσιοι άνθρωποι πετύχουν σε έναν άλλο διαγωνισμό δεν έχουν δικαίωμα στην αποδέσμευση.

Ο κ. Χρυσοχοΐδης ενέκρινε εκατό θέσεις συνοριοφυλάκων στη Ροδόπη και πενήντα στην Καβάλα και μάλιστα οι προσλήψεις αυτές έγιναν με τη διαδικασία της εντοπιότητας, δηλαδή έδωσε μόρια στην εντοπιότητα. Την ίδια στιγμή ο αρχηγός της ΕΛΑΣ είχε εκδώσει για φέτος διαταγή μέσω της οποίας είχε αποφασιστεί να μην υλοποιηθούν μεταθέσεις μονίμων αστυφυλάκων σε πολλές περιοχές της χώρας, συμπεριλαμβανομένης και της Καβάλας. Δηλαδή, προσλαμβάνετε ανθρώπους στην περιοχή, σε διάφορες περιοχές στη χώρα, βάζοντας την εντοπιότητα ως όρο, την ίδια στιγμή, όμως, που δεν κάνετε μεταθέσεις από άλλες υπηρεσίες αστυνομικών που έχουν δικαίωμα μετάθεσης.

Για να συνοψίσω, επειδή οι συνοριακοί φύλακες ορισμένου χρόνου βρίσκονται σε ένα τέλμα που καθιστά το μέλλον τους αβέβαιο, επειδή η πρόσφατη πρόσληψη μαρτυρά μεροληπτικές συμπεριφορές που δυναμιτίζουν την ήδη τεταμένη κατάσταση, επειδή υπάρχουν πολλές περιπτώσεις γονέων που καλούνται να μεγαλώσουν χώρια τα παιδιά τους -σας ανέφερα το παράδειγμα- επειδή το μεταναστευτικό ζήτημα απασχολεί καθημερινά και διαρκώς τη χώρα μας, θέλω μια απάντηση στα εξής ερωτήματα, κύριε Υπουργέ:

Πώς θα τερματιστεί η εργασιακή ανασφάλεια στην οποία έχει ρίξει χίλιους εξακόσιους περίπου συνοριοφύλακες ορισμένου χρόνου το Υπουργείο σας; Υπάρχει πολιτική και ανάλογος σχεδιασμός;

Δεύτερον, τι προτίθεστε να κάνετε με το σοβαρό πρόβλημα που προκύπτει με την απαγόρευση της συνυπηρέτησης σε συζύγους με παιδιά προκειμένου να υπάρχει συνοχή της οικογένειας με στόχο την κοινή ανατροφή των τέκνων.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας ευχαριστώ, κύριε Πρόεδρε.

Κύριε συνάδελφε, για να κατανοήσουμε και να απαντήσουμε στα ερωτήματα που θέσατε καλό είναι να εκθέσω λίγο τη νομοθεσία που προβλέπει τους συμβασιούχους συνοριοφύλακες ορισμένου χρόνου, οι οποίοι αποτελούν μια ιδιαίτερη κατηγορία προσωπικού που προσλαμβάνεται για την αντιμετώπιση αυξημένων μεταναστευτικών ροών, με σχέση εργασίας δημοσίου δικαίου με ετήσια θητεία η οποία όμως ανανεώνεται και βέβαια αυτοί εντάσσονται στο ένστολο προσωπικό της Ελληνικής Αστυνομίας.

Εάν η θητεία τους δεν ανανεωθεί αυτοί, σύμφωνα με τις διατάξεις, απολύονται οριστικά, ενώ δεν προβλέπεται, εφόσον έχουν ολοκληρώσει τη βασική τους εκπαίδευση, να παραιτηθούν πριν από την ολοκλήρωση της ετήσιας θητείας. Η ανανέωσή τους γίνεται για ένα χρονικό διάστημα δώδεκα μηνών και πραγματοποιείται με απόφαση του προϊσταμένου του κλάδου διοικητικής υποστήριξης και ανθρώπινου δυναμικού του Αρχηγείου της Ελληνικής Αστυνομίας εφόσον πληρούνται οι προϋποθέσεις.

Η πρόσληψή τους σύμφωνα με τον ν.4647/2019, το άρθρο 17 συγκεκριμένα γίνεται με το σύστημα των αντικειμενικών κριτηρίων βάσει των διαδικασιών και των προσόντων πρόσληψης που προβλέπονται για τους συνοριακούς φύλακες, σύμφωνα δηλαδή με τις διατάξεις του ν.2622/1998. Με απόφαση του Υπουργού Προστασίας του Πολίτη δίνονται πέντε επιπλέον μονάδες εκτός των καθορισμένων από τις κείμενες διατάξεις για τη βαθμολογία των υποψηφίων, αυτών με βάση το κριτήριο της εντοπιότητας.

Θα πρέπει να σας πω, λοιπόν, ότι πάλι με βάση τη διάταξη αυτή που προσλήφθηκαν οι συγκεκριμένοι, τοποθετούνται υποχρεωτικά σε υπηρεσίες συνοριακής φύλαξης, διαχείρισης μετανάστευσης ή προαναχωρησιακά κέντρα κράτησης αλλοδαπών και υπηρεσίες φύλαξης και θεσμοθετημένων σημείων εισόδου-εξόδου της επικράτειας ιδίως αεροδρομίων όπου υφίσταται η οργανική θέση της κατηγορίας τους, ενώ με βάση τις διατάξεις δεν προβλέπεται μετάταξη σε άλλη κατηγορία προσωπικού, μετάθεση ή απόσπαση τους σε άλλη υπηρεσία, ακόμα και εντός της περιφερειακής ενότητας, καθότι καθίσταται αναγκαία η απασχόλησή τους χωρίς εξαιρέσεις για την κάλυψη των αναγκών για τις οποίες προσλήφθηκαν, δηλαδή για την προστασία των συνόρων της ελληνικής επικράτειας. Θα πρέπει να σας πω ότι από τις 6 Ιουλίου του 2024 υπηρετούν συνολικά χίλιοι τετρακόσιοι ενενήντα τέσσερις συνοριακοί φύλακες ορισμένου χρόνου. Τα στοιχεία βέβαια, αυτά που αφορούν την οργάνωση, τη διάρθρωση και την κατανομή τους είναι στοιχεία που άπτονται ζητημάτων ασφαλείας και δεν δημοσιοποιούνται.

Οι άδειες της κατηγορίας αυτής του προσωπικού χορηγούνται σύμφωνα με το άρθρο 53 του ν.3528/2007, αφορούν διευκολύνσεις και άδειες με αποδοχές ή ανατροφή τέκνου. Συγκεκριμένα, ο γονέας συνοριοφύλακας ορισμένου χρόνου ο οποίος έχει τέκνο ηλικίας κάτω των τεσσάρων ετών δικαιούται να λάβει άδεια ανατροφής τέκνου, χορηγείται κατά τη διάρκεια της ετήσιας θητείας ενώ δεν επιτρέπεται να συνεχιστεί μετά τη λήξη της θητείας, εκτός αν ανανεωθεί η θητεία του οπότε σε αυτή την περίπτωση θα λάβει και το υπόλοιπο της άδειας του, εφόσον συντρέχουν οι λοιπές προϋποθέσεις.

Θα πρέπει λοιπόν να σας πω ότι το Υπουργείο Προστασίας του Πολίτη συνεχώς μελετά το υφιστάμενο νομοθετικό πλαίσιο, που αφορά τους συνοριοφύλακες ορισμένου χρόνου. Με βάση πάντα όλο το πλαίσιο το οποίο αφορά τα ζητήματα που αφορούν την υπηρεσία τους, αντιμετωπίζονται με γνώμονα τη διασφάλιση της αξιοκρατίας, της διαφάνειας, της προστασίας των δικαιωμάτων του και πάντοτε με σκοπό την εξυπηρέτηση του υπηρεσιακού και δημόσιου συμφέροντος και για την προώθηση όλων των θεμάτων αυτών αντιμετωπίζονται πολύ θετικά με διάθεση να τα επιλύουμε και πάντοτε με σκοπό την προστασία των δικαιωμάτων τους και την ανύψωση του ηθικού και τη διασφάλιση της συνοχής του.

Βέβαια, θα ήθελα να σας πω ότι παρά το ενδιαφέρον το οποίο εκδηλώνετε για την αντιμετώπιση των ζητημάτων που αφορούν τους συνοριοφύλακες αυτούς ορισμένου χρόνου, θα πρέπει -και θα έλεγα είναι χρήσιμο- να μας εξηγήσετε ποια είναι η θέση του κόμματος συνολικότερα για αυτή την κατηγορία, δεδομένου ότι ο Πρόεδρος σας, ο κ. Κασσελάκης έχει πέντε προτάσεις για την Αστυνομία με τις οποίες μιλάει για κατάργηση του διαφοροποιημένου τρόπου εισαγωγής και την υιοθέτηση ενός μόνο τρόπου εισαγωγής. Και βέβαια, μιλάει για κατάργηση των ειδικών φρουρών. Είναι μια κατηγορία όπως φαίνεται διαφορετική. Άρα περιλαμβάνει αυτό και την κατάργηση των συνοριοφυλάκων ορισμένου χρόνου; Διότι είναι κατηγορία που έχει κάποια τέτοια χαρακτηριστικά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Μπάρκα έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, προσπαθείτε να ανοίξετε ανοιχτές θύρες. Η ΠΟΑΣΥ, το συνδικαλιστικό όργανο της Ελληνικής Αστυνομίας –και όλη η Αστυνομία προφανώς- μιλάει για το ενιαίο της Αστυνομίας. Δηλαδή η Αστυνομία να μη χωρίζεται σε υποκατηγορίες, κάτι που εσείς κάνετε.

Έχουμε πει δημοσίως ότι θα πρέπει το ελληνικό κράτος να κάνει έναν σχεδιασμό. Εμείς έχουμε πει για την επόμενη δεκαπενταετία σε σχέση με τους αστυνομικούς που χρειαζόμαστε και τους αστυνομικούς οι οποίοι θα βγουν στη σύνταξη, αναλόγως οι αστυνομικές σχολές να παίρνουν φοιτητές τριετούς φοίτησης, δύο χιλιάδες αν χρειάζεται, τρεις χιλιάδες. Θα κάνουμε σχεδιασμό δεκαπενταετίας έτσι ώστε η Ελληνική Αστυνομία να μην απογυμνώνεται. Και βεβαίως, η Ελληνική Αστυνομία να μην χωρίζεται σε υποκατηγορίες, κάτι που κάνετε εσείς.

Κύριε Πρόεδρε, τι έγινε προχθές; Βγήκαν τα αποτελέσματα των πανελλαδικών εξετάσεων και μπήκαν στις σχολές της Αστυνομίας και παιδιά οι οποίοι είχαν δηλώσει τις σχολές της Ελληνικής Αστυνομίας και συγχαρητήρια.

Τι έκανε ο Υπουργός Προστασίας του Πολίτη λίγες μέρες μετά; Ανακοίνωσε διαγωνισμό να πάρει ειδικού τύπου αστυνομικούς πέρα και έξω από τη σχολή της Αστυνομίας και βγήκε ο σύλλογος γονέων και κηδεμόνων των επιτυχόντων παιδιών που πέρασαν στις αστυνομικές σχολές και είπαν γιατί κατηγοριοποιείτε τα παιδιά μας;

Εμείς, κύριε Υπουργέ, λέμε ότι θα πρέπει να λύσετε το πρόβλημα της ομηρίας των παιδιών αυτών. Αυτοί οι άνθρωποι είναι πέντε χρόνια σε ετήσιες συμβάσεις. Να τους μονιμοποιήσετε. Δεν λέμε να μην τους μονιμοποιήσετε. Εφόσον κάνουν τη δουλειά τους και μπορούν να ενταχθούν στο σώμα, δεν λέμε να τους διώξετε. Λέμε να τους δώσει τα πλήρη δικαιώματα τους. Αυτή τη στιγμή υπάρχει ένα ζευγάρι, ένας πατέρας δεν μπορεί να δει το νεογέννητο παιδί του γιατί είναι σε άλλη πόλη και η μάνα είναι μόνη της εκεί. Πώς θα μεγαλώσει το παιδί αυτό; Είναι και οι δύο σε αυτή την κατηγορία. Εσείς όμως, είπατε κατά την άποψή μου και μια ανακολουθία, ότι τάχα μου δικαιούνται άδεια ανατροφής τέκνου. Δεν δικαιούνται, κύριε Υπουργέ. Δεν δικαιούνται. Εκτός και αν το αλλάξετε.

Ο κ. Χρυσοχοΐδης προχθές έβαλε εντοπιότητα στο διαγωνισμό που ανέφερα πριν από λίγο. Γιατί δεν κάνετε μεταθέσεις αστυνομικών, οι οποίοι χρόνια περιμένουν να πάνε στον τόπο συμφερόντων τους αφού έχουν υπηρετήσει σε άλλα αστυνομικά τμήματα και να κάνετε προσλήψεις ή μάλλον να βάλετε νέα παιδιά στις αστυνομικές σχολές και να βγουν με την εμπειρία που πρέπει να έχουν, να μην είναι αυτός ο αχταρμάς της Πανεπιστημιακής Αστυνομίας, που τον έχετε σαν μια επιτυχία των ημερών σας; Αυτές είναι οι επιτυχίες σας για την Ελληνική Αστυνομία. Είναι πράγματα τα οποία εμείς τα έχουμε καταθέσει ως προτάσεις. Προφανώς και ο Πρόεδρος του ΣΥΡΙΖΑ χθες, Στέφανος Κασσελάκης σε συνεργασία και με μένα που είμαι αρμόδιος τομεάρχης Προστασίας του Πολίτη και με το τμήμα καταθέσαμε αυτή την πρόταση. Προφανώς. Είναι μια πρόταση που ανακοίνωσε η ΠΟΑΣΥ, το συνδικαλιστικό όργανο των αστυνομικών, οι οποίοι πρώτοι λένε ότι δεν πρέπει να υπάρχει διαχωρισμός των αστυνομικών υπαλλήλων. Είναι Έλληνες εργαζόμενοι στην Ελληνική Αστυνομία αυτοί οι άνθρωποι. Είναι κάτι που κάνετε εσείς, κύριε Υπουργέ, με τις αποφάσεις σας και με αυτά που κάνετε.

Θέλω όμως να μου πείτε τι θα κάνετε με αυτούς ανθρώπους. Καλά μου διαβάσατε τον νόμο. Ως νομικός ξέρετε καλή ανάγνωση του νόμου. Το είχα και εγώ αυτό. Το θέμα είναι τι θα κάνετε. Αυτοί οι άνθρωποι θα είναι υπό ομηρία, όπως εσείς προστάζετε και θέλετε να τους έχετε; Αυτό θα κάνετε; Τι θα κάνετε με αυτό που σας είπα πριν, με την συνυπηρέτηση; Λύστε το. Είναι πολύ εύκολο να το λύσετε. Έχω υπάρξει και εγώ Υφυπουργός και ξέρω από προεδρικά διατάγματα. Μπορούν αυτοί οι άνθρωποι να υπαχθούν κάπου αλλού. Τουλάχιστον, αφού υπερασπίζεστε αν θέλετε και τον θεσμό της οικογένειας -δεν ξέρω αν είστε από αυτούς που ψήφισαν, αλλά ως κόμμα λέω- λύστε το. πεδίο δόξης λαμπρό. Και αυτοί οι άνθρωποι να λένε ότι ο Υφυπουργός μας έλυσε ένα πρόβλημα και τελικά είμαστε δίπλα στις οικογένειες μας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Μπάρκα.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Απαντώντας ως προς το θεσμικό πλαίσιο απαντώ και ως προς τα δικαιώματα που έχουν. Και βέβαια η συγκεκριμένη κατηγορία έχει προσληφθεί για έναν συγκεκριμένο σκοπό και αυτός είναι ένας σκοπός, ο οποίος αποτελεί πρώτιστο μέλημα του Υπουργείου Προστασίας του Πολίτη και της Ελληνικής Αστυνομίας που είναι να αντιμετωπίζουμε ουσιαστικά και αποτελεσματικά το ζήτημα των αυξημένων προσφυγικών και μεταναστευτικών ροών, με σεβασμό βέβαια στα δικαιώματα των παράτυπων μεταναστών, αλλά πάντοτε με σκοπό του ελέγχου της νομιμότητας τος στη χώρα και για τη σύννομη κυκλοφορία και διακίνηση τους στον ενιαίο χώρο Σένγκεν.

Άρα λοιπόν, η συγκεκριμένη κατηγορία αποσκοπεί στο συγκεκριμένο αποτέλεσμα και νομίζω το επιτελούν αρκετά καλά. Εγώ βέβαια, γνωρίζω τη θέση που ασκείται ότι δεν πρέπει να υπάρχει διαχωρισμός. Εγώ σας ρώτησα όμως, η θέση σας για κατάργηση ειδικών φρουρών τι σημαίνει; Σημαίνει ότι θα καταργήσετε και τους συγκεκριμένους αν και εφόσον αναλάβετε την εξουσία;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ναι, σας το λέω αυτό γιατί με το ενδιαφέρον που δείχνετε με την ερώτηση την οποία κάνετε, δεν συμβαδίζει με αυτά τα οποία λέει ο Πρόεδρος του ΣΥΡΙΖΑ εδώ ,αλλά δεν συμβαδίζει και με τις πράξεις σας μέχρι τώρα.

Και θα σας πω γιατί το λέω αυτό. Πρώτον, γιατί όταν φέραμε τη διάταξη αυτή, τον συγκεκριμένο νόμο και τη συγκεκριμένη διάταξη του άρθρου 17 με βάση την οποία προσλήφθηκαν οι συγκεκριμένοι, εσείς δεν τη ψηφίσατε. Δεύτερον, τεσσεράμισι χρόνια που διακυβερνήσατε τη χώρα δεν κάνατε ποτέ προσλήψεις συνοριοφυλάκων ορισμένου χρόνου και βέβαια αυτό είχε και ένα αποτέλεσμα στην αποδυνάμωση του αισθήματος ασφάλειας στις ακριτικές περιοχές και στην κατακόρυφη αύξηση των μεταναστευτικών ροών.

Θα πρέπει να σας πω ότι η Ελληνική Αστυνομία καταβάλλει κάθε προσπάθεια για την ενίσχυση των επιχειρησιακών δυνατοτήτων των αστυνομικών υπηρεσιών, ιδιαίτερα αυτών που δραστηριοποιούνται στους τομείς ελέγχου των εξωτερικών συνόρων της χώρας και στη διαχείριση των μεταναστευτικών ροών, αλλά και λαμβάνει μέτρα για την εξασφάλιση της απαιτούμενης χρηματοδότησης.

Έτσι λοιπόν στο πλαίσιο της χρηματοδοτικής περιόδου 21-27 των Ταμείων Μετανάστευσης και Εσωτερικών Υποθέσεων οι Διευθύνσεις Προστασίας Συνόρων και Διαχείριση Μετανάστευσης του Αρχηγείου προβαίνουν στην αξιοποίηση χρηματοδοτήσεων που είναι πολύ σημαντικές.

Έτσι λοιπόν για την ενίσχυση του προσωπικού των διευθύνσεων Αστυνομίας που έχουν αρμοδιότητα τη φύλαξη των εσωτερικών συνόρων της χώρας μας και τη διαχείριση των μεταναστευτικών ροών υλοποιούνται οι συγκεκριμένες δράσεις ενίσχυσης της εθνικής ικανότητας ελέγχου και επιτήρησης των εξωτερικών συνόρων με πρόσληψη προσωπικού για την Περιφερειακή Ενότητα Έβρου και εξασφαλίστηκε η χρηματοδότηση για την ανανέωση τεσσάρων ετήσιων θητειών των συνοριοφυλάκων ορισμένου χρόνου και την εκτέλεση της υπηρεσίας τους στις διευθύνσεις της Αστυνομίας Ορεστιάδας και Αλεξανδρούπολης. Οι συγκεκριμένες διευθύνσεις ενισχύονται με διακόσιους σαράντα τέσσερις συνοριοφύλακες ορισμένου χρόνου.

Άλλο πρόγραμμα είναι η ενίσχυση της εθνικής ικανότητας ελέγχου και επιτήρησης των εξωτερικών συνόρων με προσωπικό στις Διευθύνσεις Αστυνομίας Ανατολικού Αιγαίου. Εξασφαλίστηκε χρηματοδότηση για τέσσερις ετήσιες θητείες και διατίθενται για εκτέλεση υπηρεσίας στη Διεύθυνση Αστυνομίας Ανατολικού Αιγαίου.

Ενισχύονται με επτακόσιους ογδόντα πέντε συνοριοφύλακες ορισμένου χρόνου οι Διευθύνσεις Αστυνομίας Ανατολικού Αιγαίου. Θα πρέπει επίσης να σας πω ότι με μέριμνα της Διεύθυνσης Διαχείρισης Μετανάστευσης του Αρχηγείου της Ελληνικής Αστυνομίας, στο πλαίσιο του εθνικού προγράμματος του Ταμείου Ασύλου, Μετανάστευσης και Ένταξης, υλοποιείται και η δράση παροχή υπηρεσιών, φύλαξης και λειτουργίας των ΠΡΟΚΕΚΑ, με την πρόσληψη του προσωπικού βάσει της οποίας επιτεύχθηκε η πρόσληψη τετρακοσίων ογδόντα επιπλέον συνοριοφυλάκων ορισμένου χρόνου.

Κάνουμε λοιπόν όλα τα απαραίτητα για να βρούμε χρηματοδοτικά εργαλεία για να μπορούμε και να ανανεώνουμε τις θητείες και να μπορούμε να στηρίζουμε τον συγκεκριμένο κλάδο. Για τον σκοπό λοιπόν του αποτελεσματικότερου ελέγχου των εξωτερικών συνόρων της χώρας μας και για την αρτιότερη διαχείριση των μεταναστευτικών ροών αξιοποιείται στο έπακρο το ανθρώπινο δυναμικό, ο διαθέσιμος υλικοτεχνικός εξοπλισμός καθώς και η αποκτηθείσα εργασιακή εμπειρία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Θα ολοκληρώσουμε με την πρώτη με αριθμό 2200/8-12-2023 ερώτηση του κύκλου αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της «Νέας Αριστεράς» κ. Θεανώς Φωτίου προς τον Υπουργό Προστασίας του Πολίτη με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης».

Έχετε τον λόγο, κυρία συνάδελφε, για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, τον περασμένο Δεκέμβριο μετά από τη δημοσίευση της έκθεσης της GREVIO υποβάλλαμε ερώτηση στα τέσσερα συναρμόδια Υπουργεία, μεταξύ των οποίων και το δικό σας. Αναδεικνύαμε τότε τις κατεπείγουσες συστάσεις της GREVIO που θα έπρεπε να λάβει υπ’ όψιν της η Κυβέρνηση. Δεν απάντησε το Υπουργείο σας. Οκτώ μήνες μετά, σήμερα δηλαδή, η κατάσταση έχει αλλάξει δραματικά διότι, σύμφωνα με τη στατιστική της Αστυνομίας, το 2023 είχαμε έντεκα χιλιάδες πεντακόσια τριάντα περιστατικά ενδοοικογενειακής βίας, δηλαδή εννιακόσια εξήντα τον μήνα.

Τώρα, σύμφωνα με τις πρόσφατες δηλώσεις του Υπουργού σας κ. Χρυσοχοΐδη τον Μάιο του 2024, τώρα, καταγγέλθηκαν δύο χιλιάδες εκατόν πενήντα επτά, ενώ σε μία βδομάδα του Ιουνίου καταγγέλθηκαν δύο χιλιάδες τριακόσια πενήντα επτά. Δηλαδή δυόμισι φορές παραπάνω από πέρυσι. Και βέβαια είχαμε οκτώ γυναικοκτονίες, με την Κυριακή Γρίβα να δολοφονείται, ως γνωστόν, μπροστά σε αστυνομικούς, όπου ζήτησε προστασία και την αρνήθηκαν.

Γι’ αυτό αναδιατάσσουμε την ερώτηση: Πρώτον, πόσα γραφεία ενδοοικογενειακής βίας έχετε ιδρύσει; Πόσοι αστυνομικοί τα στελεχώνουν; Και τι ειδική κατάρτιση-εκπαίδευση παίρνουν; Ακολουθεί η αύξησή τους εκείνη των περιστατικών;

Δεύτερον, τι κάνετε για τη συνεργασία σας με άλλα Υπουργεία και φορείς, ιδίως εισαγγελικές αρχές και δήμους, αλλά και με τις γυναικείες οργανώσεις για τα πρωτόκολλα υποδοχής και διαχείρισης περιστατικών και τις δομές άμεσης και μεταβατικής φιλοξενίας των θυμάτων με τα παιδιά τους;

Επιπλέον, η στατιστική της δικής σας υπηρεσίας, της Αστυνομίας, καταγράφει μεγάλες διαφορές. Δεν ξέρω αν τα έχετε μελετήσει. Δηλαδή έχουμε περιφέρειες, όπως τα Ιόνια Νησιά, με δεκαεπτά περιστατικά ανά δέκα χιλιάδες κατοίκους, ενώ άλλες περιφέρειες, όπως η δυτική Μακεδονία, με τέσσερα περιστατικά ανά δέκα χιλιάδες κατοίκους.

Έχουμε και ενδοπεριφερειακές διαφορές. Δηλαδή για παράδειγμα στην Κεφαλλονιά έχουμε επτά περιστατικά ανά δέκα χιλιάδες κατοίκους, ενώ στη Ζάκυνθο έχουμε είκοσι έξι, σχεδόν τετραπλάσια περιστατικά.

Τι σημαίνει αυτό κατά την άποψή σας; Έχετε μελετήσει αυτές τις διαφορές; Τι φαντάζεστε ότι σημαίνει; Γιατί πρέπει να πάρετε κάποια μέτρα. Υπάρχουν διαφορές, πράγματι, στην Κεφαλονιά από τη Ζάκυνθο; Δηλαδή να έχουμε τόσα πολλά περιστατικά, που καταγγέλλονται στη Ζάκυνθο και όχι στην Κεφαλονιά; Υπάρχουν διαφορές, σαν και αυτές που σας είπα, μεταξύ των περιφερειών;

Εμείς καταλαβαίνουμε το εξής πολύ απλό, και τελειώνω, κύριε Πρόεδρε. Καταλαβαίνουμε ότι υπάρχουν τοπικές κοινωνίες, που ενθαρρύνουν τα θύματα ενδοοικογενειακής βίας να πάνε να καταγγείλουν και άλλες που δεν τα ενθαρρύνουν. Επομένως, πρέπει να προβείτε στη δημιουργία δικών σας γραφείων, ανεξαρτήτως αν καταγγέλλουν ή δεν καταγγέλλουν, όπως καταλαβαίνετε.

Ποιες πρωτοβουλίες, λοιπόν, λάβατε ώστε η Αστυνομία να τηρεί ενθαρρυντική, αντί για αποτρεπτική, στάση απέναντι στα θύματα, που βρίσκουν το θάρρος να καταγγείλουν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Φωτίου.

Κύριε Υπουργέ, έχετε τον λόγο για τρία λεπτά, για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρία συνάδελφε, για το συγκεκριμένο θέμα έχω απαντήσει σε άλλες τρεις επίκαιρες ερωτήσεις που έχουν γίνει στη Βουλή, στις 22 Απριλίου σε ερώτηση που έκανε η Βουλευτής του κόμματός σας κ. Αναγνωστοπούλου με θέμα: «Οι γυναίκες καλύπτονται από το δόγμα του νόμου και της τάξης ή όχι;».

**ΘΕΑΝΩ ΦΩΤΙΟΥ:** Δεν είναι του κόμματός μας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Έχω απαντήσει σε ερώτηση της Βουλευτού του ΠΑΣΟΚ - Κινήματος Αλλαγής κ. Γιαννακοπούλου: «Η Κυβέρνηση δεν μπορεί να παρακολουθεί απλά να οξύνεται το πρόβλημα των γυναικοκτονιών αρκούμενη σε αναποτελεσματικά και αποσπασματικά μέτρα» και στις 17 Ιουνίου του 2024 σε ερώτηση που έκανε ο Βουλευτής Νέας Δημοκρατίας κ. Σιμόπουλος.

Το λέω αυτό γιατί μπορείτε να ανατρέξετε στα Πρακτικά και να δείτε πολλά από τα θέματα τα οποία έχω απαντήσει, αλλά και βέβαια για τον λόγο ότι έχετε καταθέσει πολλά ερωτήματα που δεν είναι δυνατόν να απαντηθούν και γιατί έχουν γίνει πολλά πράγματα στο θέμα της ενδοοικογενειακής βίας που επίσης δεν μπορώ να τα εκθέσω αναλυτικά στον χρόνο που έχω.

Παρ’ όλα αυτά, θα σας πω το εξής: Πράγματι, σε εφαρμογή της Σύμβασης της Κωνσταντινούπολης, η οποία σημειωτέον κυρώθηκε στην ελληνική έννομη τάξη με τον ν.4531/18, παρακολουθείται και αξιολογείται από ομάδα εμπειρογνωμόνων του Συμβουλίου της Ευρώπης, ακριβώς για θέματα βίας εναντίον των γυναικών και ενδοοικογενειακής βίας, τη GREVIO.

Αρμόδιος Εθνικός Φορέας για τον συντονισμό στην εφαρμογή, την παρακολούθηση και την αξιολόγηση όλων των ενεργειών που γίνονται γι’ αυτό το θέμα ορίστηκε η Γενική Γραμματεία Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας, ενώ υπάρχει και Ομάδα Διοίκησης Έργου, μέλη της οποίας είναι και στελέχη της Ελληνικής Αστυνομίας. Το Αρχηγείο της Ελληνικής Αστυνομίας δίνει όλα τα απαραίτητα στοιχεία σε ετήσια βάση στη Γενική Γραμματεία τα οποία αξιοποιούνται.

Τον Σεπτέμβριο του 2021 ξεκίνησε η διαδικασία αξιολόγησης της χώρας μας από τη GREVIO, μέσω σχετικού εκτενούς ερωτηματολογίου, το οποίο απευθύνθηκε σε όλες τις Υπηρεσίες και στην Ελληνική Αστυνομία. Το Αρχηγείο της Ελληνικής Αστυνομίας διαβίβασε στη Γενική Γραμματεία Ισότητας και Ανθρωπίνων Δικαιωμάτων πληροφορίες με όλα τα ληφθέντα μέτρα για την κατάλληλη ανταπόκριση της Ελληνικής Αστυνομίας σε περιστατικά οποιασδήποτε μορφής βίας κατά των γυναικών, για την περίοδο ’19-’21 και δόθηκαν συναφή στατιστικά στοιχεία.

Στις 18 με 24-2-2023 έγινε επιτόπια αξιολόγηση από την GREVIO κατά την οποία η παρουσία της Ελληνικής Αστυνομίας απέσπασε θετικά σχόλια και εκτιμήθηκε η πρόοδος που έχει επιτευχθεί στον τομέα της πρόληψης και της αντιμετώπισης της βίας κατά των γυναικών και της ενδοοικογενειακής βίας.

Το Υπουργείο Προστασίας του Πολίτη, αντιλαμβανόμενο τις αυξημένες και σύγχρονες κοινωνικές ανάγκες αντιμετώπισης του προβλήματος αυτού, έκανε αλλαγές σε οργανωτικό και διαρθρωτικό επίπεδο, μέσω ίδρυσης υπηρεσιών σε επιτελικό-επιχειρησιακό επίπεδο αντιμετώπισης ενδοοικογενειακής βίας.

Εκτός από τα γραφεία που είχαμε ήδη ιδρύσει και σε επιτελικό και σε επιχειρησιακό επίπεδο και προς τον σκοπό αντιμετώπισης του θέματος, λαμβάνοντας υπ’ όψιν και πληθυσμιακά κριτήρια, αλλά και στατιστικά εμφάνισης κρουσμάτων ενδοοικογενειακής βίας, πρόσφατα -στις 18 Απριλίου του 2024- ελήφθη η απόφαση 7000/001 του Αρχηγού της Ελληνικής Αστυνομίας για σύσταση σαράντα πέντε νέων γραφείων ενδοοικογενειακής βίας, τα οποία λειτουργούν από 10 Ιουνίου του 2024, με αποτέλεσμα πλέον σε όλη την επικράτεια να έχουμε εξήντα τρία γραφεία ενδοοικογενειακής βίας.

Για τη στελέχωση των υπηρεσιών αντιμετώπισης ενδοοικογενειακής βίας έχει προκριθεί η επιλογή αστυνομικών που είναι κάτοχοι πτυχίων νομικών, κοινωνικών ανθρωπιστικών σπουδών -στον βαθμό βέβαια που αυτό είναι εφικτό- και το προσωπικό αυτό έχει ακολουθήσει και εκπαιδευτικό πρόγραμμα. Προσπαθούμε πάντοτε να εκτελεί τα καθήκοντά του με ενσυναίσθηση και επαγγελματική συνείδηση, με σκοπό την εμπέδωση του αισθήματος ασφάλειας των πολιτών και βέβαια την πλήρη διερεύνηση όλων των περιστατικών.

Θα πρέπει να σας πω ακόμα ότι εφαρμόζεται η νομοθεσία με βάση τον ν.5090/2024 που αφορά τον εκσυγχρονισμό του νομοθετικού πλαισίου για την καταπολέμηση της ενδοοικογενειακής βίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν υπάρχει ο χρόνος, έχω αναλύσει σημαντικές προβλέψεις που έχει αυτός ο νόμος. Από 13 Ιουνίου του 2024 υπάρχει βέβαια και η οδηγία του Ευρωπαϊκού Κοινοβουλίου για την καταπολέμηση της βίας κατά των γυναικών και την εξ οικείων βίας, η οποία έχει ένα ολοκληρωμένο πλαίσιο για την αποτελεσματική πρόληψη και καταπολέμηση τέτοιων εγκλημάτων.

Επίσης, θα πρέπει να σας πω ότι από 11 Μαΐου του 2024 με απόφαση του Υπουργού Προστασίας του Πολίτη συστάθηκε ομάδα έργου, με αντικείμενο τη βελτίωση της αστυνομικής ανταπόκρισης κατά τον χειρισμό υποθέσεων βίας κατά των γυναικών και σημειώνεται ότι κάθε τέτοια υπόθεση -βέβαια υπάρχει ένας οδηγός- είναι διαφορετική και αντιμετωπίζεται με βάση συγκεκριμένες ιδιαίτερες συνθήκες. Βεβαίως, όπου απαιτείται, γίνεται και επικοινωνία με τον αρμόδιο εισαγγελέα. Και πρέπει να σας πω και για την εφαρμογή του panic button το οποίο επεκτάθηκε σε όλη την επικράτεια και για όλα τα θύματα. Είναι δύο πρόσφατες κοινές υπουργικές αποφάσεις και στη σελίδα της Ελληνικής Αστυνομίας έχει δημιουργηθεί κόμβος «Ενδοοικογενειακή Βία» στον οποίο παρέχονται πληροφορίες και έχουν αναρτηθεί και οι ετήσιες εκθέσεις απολογισμού του έργου των υπηρεσιών αντιμετώπισης της ενδοοικογενειακής βίας, ακριβώς για να υπάρχει και ενημέρωση των πολιτών πάνω σε αυτά τα θέματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Η κ. Φωτίου έχει τον λόγο για τρία λεπτά για να δευτερολογήσει.

Τώρα μπορείτε να ρωτήσετε ό,τι θέλετε, κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κατ’ αρχάς, κύριε Υφυπουργέ, δεν φαντάζομαι να νομίζετε ότι δεν έχω διαβάσει τις απαντήσεις σας. Πρώτον, αυτό. Δεύτερον, να θυμάστε ότι είμαι Νέα Αριστερά, δεν είμαι ΣΥΡΙΖΑ. Τρίτον, να θυμάστε ότι αυτή τη στιγμή σας απαντώ με έρευνα που έχω κάνει σε όλα τα στοιχεία της Αστυνομίας, στη στατιστική της Αστυνομίας. Όταν σας είπα πριν λίγο ότι έχουν πολλαπλασιαστεί τα θύματα δυόμισι φορές, με βάση τα στατιστικά στοιχεία, εσείς τι μου απαντήσατε; Αυτά που ξέρουμε ήδη; Ότι δηλαδή έχετε εξήντα πέντε τμήματα συνολικά; Αυτό μου απαντήσατε; Και είστε ευχαριστημένος; Όταν σας λέω ότι οι γυναικείες οργανώσεις και με βάση τη GREVIO κάνανε συνάντηση στο Υπουργείο σας και από εκεί και ύστερα δεν έχει προχωρήσει τίποτα, τι μου απαντάτε;

Να προχωρήσουμε αναλυτικότερα: Πρώτον, στις 8 του Μάρτη έγινε σύσκεψη στο Υπουργείο σας με τον Υπουργό. Έχετε λειτουργήσει ομάδες κοινής δράσης για τα θέματα που σας έθεσαν και οι γυναίκες ή λαμβάνετε τα όποια μέτρα χωρίς καμμία διασύνδεση με αυτές και διάλογο, διότι εγώ αυτή την πληροφόρηση έχω ότι από εκεί και ύστερα δεν έγινε τίποτα.

Δεύτερον, ο Υπουργός είπε ότι υπάρχουν αρκετά safe houses για ολιγοήμερη ή ολιγόωρη φιλοξενία των θυμάτων, γιατί θα πρέπει να πάνε σε δομές πιο μακροχρόνιας διαβίωσης, που δεν είναι αρμοδιότητα της Αστυνομίας. Ναι, αλλά η GREVIO λέει να συνεργάζεσθε όλοι οι φορείς και του κράτους και της κοινωνίας, για να μην υπάρχει αυτό. Διότι πείτε μου πού θα πάνε οι γυναίκες μετά τα safe houses;

Τρίτον, η εκπαίδευση των αστυνομικών που στελεχώνουν τα γραφεία ενδοοικογενειακής βίας είναι μόνο τέσσερις μέρες. Αρκούν; Το αλλάξατε; Τέσσερις μέρες μόνο για να μην θίξω το γεγονός ότι εκπαιδευόταν σε αυτά τα σεμινάρια γυναίκα αξιωματικός που συνελήφθη για κλοπή κοσμήματος από μετανάστρια στη Ρόδο. Τόσο αποτελεσματικά ήταν αυτά τα σεμινάρια!

Σας ζητούν οι γυναικείες οργανώσεις να ξεκινάει η επιμόρφωση από τις σχολές της Αστυνομίας -ψυχολογία, κοινωνιολογία κ.λπ.- και από κοινού με δικαστικούς κοινωνικούς λειτουργούς κ.λπ., για εμπέδωση κοινών κωδίκων και ανταλλαγή εμπειρίας. Ζητούν, επίσης, να κάνουν οι αστυνομικοί μαθήματα σε παιδιά του δημοτικού. Κάνατε κάτι σε αυτά; Ρωτώ συγκεκριμένα.

Τέταρτον, υπάρχει συνεργασία με τις εισαγγελικές αρχές ή η Αστυνομία απλώς διαμαρτύρεται ότι οι εισαγγελείς αφήνουν ελεύθερους τους συλλαμβανόμενους;

Πέμπτον, η κατάσταση σε πολλά γραφεία ενδοοικογενειακής βίας είναι όχι απαράδεκτη, αλλά άθλια, με αυξημένη κίνηση αστυνομικών! Στην Ομόνοια το γραφείο στεγάζεται σε ένα προκάτ κτήριο στη μέση του πάρκινγκ και τα θύματα περιμένουν έξω. Οπότε, ρωτώ και πάλι και μη μου απαντήσετε με αυτά που γνωρίζουν όλοι, γιατί σας ρωτώ περαιτέρω πράγματα:

Τι κάνετε για τη συνεργασία της Αστυνομίας με άλλους φορείς του κράτους -νομίζω ότι είναι εμφανές γιατί το ρωτώ- και τις γυναικείες οργανώσεις με συντονισμένες κινήσεις κατά της ενδοοικογενειακής βίας σε όλα τα επίπεδα; Τι κάνετε με τη σωστή εκπαίδευση των αστυνομικών που θα στελεχώσουν τα γραφεία ενδοοικογενειακής βίας και σε ποιες περιοχές προβλέπεται η δημιουργία τους;

Σας είπα το παράδειγμα Ζακύνθου-Κεφαλονιάς, σας είπα το παράδειγμα το περιφερειακό μεταξύ δυτικής Ελλάδας και Ιονίων Νήσων, γιατί; Για τον απλούστατο λόγο ότι υπάρχουν κοινωνίες που κρατούν τα στόματα κλειστά. Πρέπει να κάνετε κάτι σε αυτές ή όχι;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Κυρία συνάδελφε, όπως γνωρίζετε για τη διαδικασία, οι ερωτήσεις είναι μέχρι δύο. Είναι αδύνατον να σας απαντήσει κανείς σε όλες αυτές τις ερωτήσεις και δεν το προβλέπει η διαδικασία.

Ο κύριος Υπουργός έχει τον λόγο για τρία λεπτά για να δευτερολογήσει.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Το επεσήμανα και εγώ ότι είναι αδύνατον να απαντήσω σε όλα αυτά τα ερωτήματα σε αυτόν τον χρόνο, γι’ αυτό και ανέφερα τις απαντήσεις που έχω δώσει, με τη μόνη διαφορά -επειδή εσείς το θέσατε, κυρία συνάδελφε- ότι ξέρω καλά ποιο κόμμα είσαστε και σας είπα ότι δεν είστε ΣΥΡΙΖΑ. Σας είπα, όμως, ότι Βουλευτής του κόμματός σας, η κ. Αναγνωστοπούλου αν δεν κάνω λάθος, ανήκει στη Νέα Αριστερά. Αυτή έκανε δήλωση. Άρα δεν ξέρω για ποιον λόγο μου τονίσατε ότι δεν είστε ΣΥΡΙΖΑ. Εκτός εάν θεωρείτε ότι πρέπει να διαγράψετε το παρελθόν του ΣΥΡΙΖΑ και έχετε λόγους να θέλετε να το διαγράψετε και θα σας πω γιατί πάνω στο θέμα αυτό. Διότι μου είπατε τι έχω κάνει. Σας ανέφερα κάποια από αυτά που μπορώ να πω σε αυτόν τον χρόνο για το τι έχουμε κάνει ως Υπουργείο Προστασίας του Πολίτη, ως ελληνική κυβέρνηση και ως Νέα Δημοκρατία γι’ αυτό το θέμα. Εσείς τι είχατε κάνει ως ΣΥΡΙΖΑ για όλα αυτά; Ή, αφού αποποιείσθε, είχε κάνει κάτι ο ΣΥΡΙΖΑ για όλα αυτά;

Να σας πω και κάτι ακόμη. Εγώ σας ανέφερα κάποια στοιχεία και θα σας αναφέρω και άλλα για να δείτε ότι πλέον μιλάνε τα θύματα, ανοίγουν τα στόματα. Αυτό ακριβώς δείχνουν αυτά τα στοιχεία. Το ερώτημα είναι -γιατί θέλετε να αποποιηθείτε το παρελθόν του ΣΥΡΙΖΑ- είχατε στοιχεία για εκείνο το χρονικό διάστημα; Ξέρετε ποια είναι η απάντηση; Δεν είχατε. Δεν είχατε καν στοιχεία και σε λίγο θα ακούσετε και άλλα αφού θέσατε και το θέμα της εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ευχαριστώ, κύριε Πρόεδρε, που μου δίνετε και παραπάνω χρόνο, αλλά πραγματικά όσο χρόνο και να μου δώσετε δεν νομίζω ότι μπορώ να απαντήσω σε όλα αυτά τα οποία τέθηκαν.

**ΠΡΟΕΔΡΕΥΩΝ (Βασίλειος Βιλιάρδος):** Θα απαντήσετε σε όσα μπορείτε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Εγώ θέλω να σας πω, λοιπόν, ότι από τα στοιχεία της τελευταίας εβδομάδας μόνο, αυτά που έχουμε από 1 Ιουλίου έως 7 Ιουλίου του 2024, πρέπει να ακούσετε το εξής για τα θέματα της ενδοοικογενειακής βίας. Εννιακόσιες είκοσι τέσσερις κλήσεις σε τηλεφωνικό κέντρο. Εκατόν σαράντα έξι γυναίκες έβαλαν το panic button το οποίο το έφερε η Νέα Δημοκρατία. Πεντακόσια δέκα περιστατικά διαχειρίστηκε η Ελληνική Αστυνομία. Τριακόσιες δύο συλλήψεις. Έντεκα θύματα σε δομές με οχήματα της Ελληνικής Αστυνομίας, είκοσι ένα θύματα σε ιατροδικαστική ή νοσοκομείο.

Αυτά ήταν αποτελεσματική αντιμετώπιση αυτών των περιστατικών, προστατεύτηκαν τα θύματα. Και αυτό δίνει το δικαίωμα να έχουμε περισσότερες καταγγελίες.

Σε σχέση με το 2023, τους πέντε πρώτους μήνες του 2024 είχαμε επτά χιλιάδες τετρακόσια ενενήντα τέσσερα περιστατικά και τέσσερις χιλιάδες τετρακόσιες εννιά συλλήψεις. Έχουμε αύξηση 67,45% συγκριτικά με το 2023.

Δεν έχουμε θύματα να μιλούν; Δεν αισθάνονται ότι προστατεύονται; Και ξέρετε γιατί; Γιατί έχουμε πλέον σε κάθε αστυνομική διεύθυνση της χώρας «safe house».

Λέτε για το πώς φέρνουμε σε επαφή όλους αυτούς. Έχουμε ακόμα και είκοσι επτά συμβουλευτικά κέντρα. Έχουμε δεκαοκτώ ξενώνες φιλοξενίας γυναικών θυμάτων βίας μαζί με τα παιδιά τους και δύο ξενώνες του Εθνικού Κέντρου Κοινωνικής Αλληλεγγύης.

Θέσατε, όμως, και ένα άλλο ζήτημα το οποίο είναι πάρα πολύ σημαντικό. Το τονίζω. Είναι το θέμα της εκπαίδευσης. Είναι καθοριστική η συμβολή της διαρκούς και επικαιροποιημένης εκπαίδευσης και επιμόρφωσης του προσωπικού της Ελληνικής Αστυνομίας σε θέματα ενδοοικογενειακής βίας και έμφυλης βίας για την προστασία των δικαιωμάτων των πολιτών και ιδιαίτερα αυτών που ανήκουν σε ευάλωτες ομάδες.

Θα πρέπει να μιλάω πάρα πολλή ώρα, κύριε Πρόεδρε, για να εκθέσω αναλυτικά τις εκπαιδεύσεις που έχουν γίνει κατά το χρονικό διάστημα διακυβέρνησης από το 2019 μέχρι σήμερα. Είναι τόσες πολλές οι εκπαιδεύσεις. Όμως, ξέρετε κάτι; Αυτό θα πρέπει να το διαβάσετε. Εκτός από τις ερωτήσεις που είπατε πριν, πρέπει να δείτε και της εκπαίδευσης που έγιναν κατά τα έτη 2015 - 2019. Και τότε θα καταλάβετε γιατί πραγματικά πρέπει να διαγράψετε το παρελθόν ΣΥΡΙΖΑ.

Σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος)**: Ευχαριστούμε πολύ τον κύριο Υφυπουργό.

Αν δεν κάνω λάθος, και ένας άνδρας έχει βάλει panic button. Δεν τον αναφέρατε. Δεν είναι μόνο γυναίκες. Και ένας άνδρας έχει βάλει.

Θα κλείσουμε με μια ανακοίνωση προς το Σώμα. Είναι από τη Γενική Διεύθυνση Κοινοβουλευτικού Έργου, τη Διεύθυνση Στενογραφίας και Πρακτικών, το Τμήμα Έκδοσης Πρακτικών της Βουλής.

«Προς το Προεδρείο της Βουλής των Ελλήνων, παρακαλώ όπως επικυρωθούν τα παρακάτω Πρακτικά συνεδριάσεων της Ολομέλειας τα οποία έχουν διανεμηθεί ηλεκτρονικά στη διαδικτυακή ιστοσελίδα της Βουλής των Ελλήνων στο site https://www.hellenicparliament.gr, όπως επίσης και στα Τμήματα Έκδοσης Πρακτικών και Εντύπων, απ’ όπου και μπορείτε να τα αναζητήσετε:

Συνεδρίαση ΡΣΤ΄, Δευτέρα 26 Φεβρουαρίου 2024, συνεδρίαση ΡΖ΄, Τρίτη 27 Φεβρουαρίου 2024, συνεδρίαση ΡΗ΄, Τετάρτη 28 Φεβρουαρίου 2024, συνεδρίαση ΡΘ΄, Πέμπτη 29 Φεβρουαρίου 2024, συνεδρίαση ΡΙ΄, Παρασκευή 1 Μαρτίου 2024, συνεδρίαση ΡΙΑ΄, Δευτέρα 4 Μαρτίου 2024, συνεδρίαση ΡΙΒ΄, Τετάρτη 6 Μαρτίου 2024, συνεδρίαση ΡΙΓ΄, Πέμπτη 7 Μαρτίου 2024, συνεδρίαση ΡΙΕ΄, Δευτέρα 11 Μαρτίου 2024.

Το Σώμα τα επικυρώνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς τα Πρακτικά της συνεδρίασης ΡΣΤ΄ της Δευτέρας 26 Φεβρουαρίου 2024, της συνεδρίασης ΡΖ΄ της Τρίτης 27 Φεβρουαρίου 2024, της συνεδρίασης ΡΗ΄ της Τετάρτης 28 Φεβρουαρίου 2024, της συνεδρίασης ΡΘ΄ της Πέμπτης 29 Φεβρουαρίου 2024, της συνεδρίασης ΡΙ΄ της Παρασκευής 1 Μαρτίου 2024, της συνεδρίασης ΡΙΑ΄ της Δευτέρας 4 Μαρτίου 2024, της συνεδρίασης ΡΙΒ΄ της Τετάρτης 6 Μαρτίου 2024, της συνεδρίασης ΡΙΓ΄ της Πέμπτης 7 Μαρτίου 2024, της συνεδρίασης ΡΙΕ΄ της Δευτέρας 11 Μαρτίου 2024, επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 12.28΄ λύεται η συνεδρίαση για τη Δευτέρα 15 Ιουλίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**